ઘેરે ચાલી આવ્યા ગૌલોકવાસી રે..૪/૪\nઘેરે ચાલી આવ્યા ગૌલોકવાસી રે,જેને કહે છે અક્ષરાતીત અવિનાશી રે. ૧\nજુવો જીવ મોહ નિદ્રામાથી જાગી રે,વરી એને થાઓ અખંડ સોહાગી રે. ર\nજોતાં વાટ આવી મારે જાન રે,પોતે વર પુરુષોત્તમ ભગવાન રે. ૩\nશુક સનકાદિક ધરે જેનું ધ્યાન રે,મારાં લોચન કરે તે મુખનું પાન રે. ૪\nએની સર્વે દેખી અલૌકિક રીત રે,ચોંટ્યું મારૂં સુંદરવરમાં ચિત્ત રે. પ\nહાથેવાળો હરિ સંઘાથે મેં કીધો રે,ભૂમાનંદ કહે જન્મ સુફળ કરી લીધો રે. ૬\nસર્વે સખી જીવન\nઆ કીર્તન લગ્નમાં ગાવાતા ધોળ ઢાળમાં રચાયેલું છે. આ કીર્તન વરરાજાની વધામણીનું કીર્તન છે. આ કીર્તનનો ઇતિહાસ અતિ સુંદર છે. એક સમયે ભગવાન શ્રી સ્વામિનારાયણ અગતરાઈ ગામે પધારેલા. અગતરાઈમાં ગોવિંદરામ ભટ્ટના દીકરાની જનોઈનો પ્રસંગ હતો. ગોવિંદરામ ગરીબ બ્રાહ્મણ હતા. એમના માટે જનોઈનો પ્રસંગ ઉકેલવો એ મુશ્કેલ કાર્ય હતું. કરુણામય ભગવાન સ્વામિનારાયણે ગિવિંદરામ ભટ્ટને પૂછ્યું, ‘ભટ્ટજી! આ જનોઈનો પ્રસંગ ઉકેલવામાં કેટલો ખર્ચ થાય?’ ભટ્ટજી કહે, ‘મહારાજ! આશરે રૂપિયા ત્રણસો જેટલો થાય!’ મહારાજ કહે, ‘ભટ્ટજી! એટલા બધા રૂપિયા ક્યાંથી કાઢશો?’ ભટ્ટજી કહે ‘મહારાજ! સાંજે છોકરાનું ફુલેકું ફરશે, લોકો શ્રદ્ધા પ્રમાણે ‘પહ’ ભરશે એમાંથી થોડો ટેકો થઈ રહેશે.’ મહારાજ કહે, “પહ’માં લોકો શું આપે?’ ભટ્ટજી કહે, ‘મહારાજ! શ્રીફળ, સાકરનાં પડાં અને શ્રદ્ધા પ્રમાણે રૂપિયા! શ્રીહરિ કહે, ‘ભટ્ટજી! તમારા અંદાજ પ્રમાણે ફુલેકામાં કેટલાક રૂપિયા મળે?’ ભટ્ટજી કહે, ‘મહારાજ! કાંઈ નક્કી નહીં, પણ સો-સવાસો રૂપિયા તો થઈ જાય.’ મહારાજ કહે, ‘તો બાકીના ક્યાંથી લાવશો?’ ગરીબ બ્રાહ્મણ નીચે જોઈને બોલ્યા, ‘મહારાજ! ઉપરવાળા બધાયનું પૂરું કરે છે, તો મારુંય કરશે!’ બિચારા ભટ્ટજીને ક્યાં ખબર હતી કે ‘ઉપરવાળો’ જ આજે સામે બેઠો છે. મહારાજ મંદ મંદ હસવા લાગ્યા અને મનોમન બોલ્યા, ‘ભૂદેવ! આજે તો ઉપરવાળો નહીં, ‘સામેવાળો’ પૂરું કરશે અને ગરીબનો પ્રસંગ ઉકેલશે!’ ભૂદેવનો પ્રસંગ ઉકેલવા શ્રીહરિએ એક રહસ્યમય ચરિત્ર કર્યું. એમણે પાસેના ભક્તોને પૂછ્યું, ‘આ ભટ્ટજી ફુલેકાની વાત કરે છે. અમે કોઈ દી ફુલેકું જોયું નથી! ફુલેકું કેવું હોય?’ ભક્તો કહે, ‘મહારાજ! બાઈઓ ધવલ-મંગળ ગાય. મુરતિયો ઘોડે ચઢે અને વાજતે ગાજતે ગામમાં ફરે. લોકો મુરતિયાને શ્રદ્ધા પ્રમાણે ભેટ ધરે. આને ફુલેકું કહેવાય!’ શ્રીહરિ કહે, ‘આ તો આનંદ આવે એવી વાત છે. અમે કોઈ દી’ ફુલેકું ફર્યા નથી તો આ ભટ્ટના છોકરાની હારોહાર્ય અમને પણ ફુલેકે ફેરવો!’ શ્રીહરિની વાત સાંભળતા સંતો-ભક્તો તો રાજી રાજી થઈ ગયા! શ્રીહરિ સ્વયં ઘોડે ચઢી અગતરાઈની શેરીએ શેરીએ ફરે એનાથી મોટી આનંદ-ઉત્સવની વાત બીજી કઈ હોઈ શકે! સંતોભક્તોએ શ્રીહરિની વાતને વધાવી લીધી. શ્રીહરિ કહે, ‘પણ સાંભળો. અમે ફુલેકે ફરીએ પણ અમારી એક શરત છે. ભક્તો કહે, ‘મહારાજ! તમારી બધી શરતો અમને મંજૂર પણ ફુલેકાની વાત હવે ફેરવશો નહીં. બોલો શી શરત છે?’ શ્રીહરિ કહે, ‘ફુલેકામાં જેટલા રૂપિયા આવે એ અમારા. શ્રીફળ અને સાકરનાં પડાં આવે એ ભટ્ટના છોકરાનાં.’ શ્રીહરિની વાત સાંભળતાં ગોવિંદરામ ભટ્ટનું મોઢું દિવેલ પીધું હોય તેવું થઈ ગયું. એના મનમાં થયું ‘મહારાજ આવા તે કેવા? માંડ થોડા ખર્ચ નીકળવાની આશા હતી. પણ આણે તો ગરીબ બ્રાહ્મણની માટલી ફોડી નાખી!’ આ રીતે જાતજાતના ઘાટ-સંકલ્પમાં ભટ્ટજીનું ચિત્ત ચકડોળે ચડી ગયું. આ બાજુ સંતો અને ભક્તો ભારે ઉત્સાહથી મહારાજના ફુલેકાની તૈયારી કરવા લાગ્યા. મહારાજના રોઝા ઘોડાને ભાતભાતના શણગારોથી શણગારવામાં આવ્યો. શ્રીહરિએ પણ નવાં નવાં વસ્ત્રો –અલંકારો ધારણ કર્યાં. સજી ધજીને શ્રીહરિ રોઝે ઘોડે બિરાજમાન થયા. ઢોલ-નગારાં-શરણાઈઓ વાગવા લાગી. ધવલ-મંગળ ગીતો ગવાવા લાગ્યાં. સંતો અને ઉત્સવીયા ભક્તો ઝાંઝ-પખવાઝ લઈને કીર્તન કરવા લાગ્યા. આગળ રોઝે ઘોડે શ્રીહરિ, પાછળ દુબળે ઘોડે ભટ્ટનો છોકરો! અગતરાઈની શેરીએ શેરીએ આ અનોખું ફુલેકું ફરવા લાગ્યું. લોકો ઉત્સાહથી ભેટ સોગાદ, રૂપિયા, સાકરનાં પડાં, શ્રીફળ ધરવા લાગ્યાં. શ્રીહરિએ પણ ગજબની લીલા કરી. સાકર અને શ્રીફળ ભટ્ટના છોકરા પાસે મોકલે અને રૂપિયા પોતા પાસે રખાવે. જેમ જેમ મહારાજ પાસે ભેટ ધરાતી જાય, તેમ તેમ ગોવિંદરામના હૈયામાં બળતરા વધતી જાય. ‘આ નમે, મહારાજે ગરીબ બ્રાહ્મણનું ટાળ્યું. કહેવાય ભગવાન અને લોભ કેવો? આકાશને આંબે એવો! આ તે ભગવાન કહેવાય? અંતર્યામી શ્રીહરિ ભટ્ટજીના ઘાટ વાંચતા જાય અને મનોમન હસતા જાય! સર્વ પ્રથમ પરવતભાઈએ રાણી સિક્કાના નગદ રૂપિયા સો શ્રીહરિને ચરણે ધર્યા. પછી તો ગામમાં જેને જેવો ઉછરંગ એવી ભેટ ધરાવા લાગી. આ અલૌકિક ફુલેકાના અવસરે નંદ-સંત-કવિઓનાં હૈયા હાથમાં કેમ રહે! અષાઢી મેઘનો ઉદય થાય અને મયૂરો ટહુકાર ન કરે તો મયૂર ન કહેવાય! શ્રીહરિની અલૌકિક છબીને નીરખતા નીરખતા શીઘ્રકવિ ભૂમાનંદ સ્વામીના હૈયામાંથી કીર્તનની સરવાણી છૂટી... ‘સર્વે સખી જીવન જોવાને ચાલો રે’ આ ચાર ચાર પદોની રચના થઈ. જનોઈની શોભાયાત્રાને સ્વામીએ અમરવરની જાનના વરઘોડામાં રૂપાંતરિત કરી દીધી. સ્વામીના કંઠમાંથી ધવલમંગળ ઢાળનું આ ઝીલણીયું પ્રગટવા માંડ્યું, તો સામે જેમ સાગરની ગર્જના થાય તેમ ભક્તોનો સમુદાય કીર્તન ઝીલવા લાગ્યો. આ વરઘોડાના દર્શનથી આખા ગામને હૈયે ટાઢક થઈ. પણ ગોવિંદરામ ભટ્ટને હૈયે ટાઢક ન થઈ. એને તો જેમ જેમ મહારાજ પાસે ભેટ ધરાય તેમ તેમ હૈયામાં બળતરા થાય. કહેવાય નહીં અને સહેવાય નહીં એવી વેદનામાં એણે છોકરાનું ફુલેકું પૂરું કર્યું. અગતરાઈ ગામની ગલી ગલીને પાવન કરી શ્રીહરિ ઉતારે પધાર્યા. શ્રીહરિ પર્વતભાઈ સામે જોઈને બોલ્યા ‘પર્વતભાઈ! ગામમાં બધાએ ‘પહ’ ભરાવ્યો હશે!’ પર્વતભાઈ કહે, ‘હા મહારાજ! લગભગ કોઈ બાકી નહીં હોય. આજે તો આખા ગામનો ઉત્સાહ જ અનેરો છે. અગતરાઈમાં આવો વરઘોડો ક્યારેય નીકળ્યો નથી. આજે તો ગરીબમાં ગરીબ માણસે પણ શક્તિ પ્રમાણે વધામણી કરી છે.’ મહારાજે રૂપિયા સાચવનારા સેવકોને પૂછ્યું, ‘કેટલા રૂપિયા આવ્યા? સેવકોએ ગણીને કહ્યું, ‘મહારાજ! પાંચસો પૂરા.’ મહારાજે વળી મર્મમાં પૂછ્યું, ‘જેટલાંએ અમને વધાવ્યા એટલાંએ ભટ્ટના છોકરાને પણ વધાવ્યા હશેને?’ એક બટકબોલો ભગત મર્મમાં હસીને કહે, ‘મહારાજ! વધામણી તો હારે જ હાલી પણ અહીં રૂપિયા અને ત્યાં શ્રીફળ ને સાકરનાં પડાં!’ વળી મહારાજે વાત દોહરાવી, “પહ’ ભરવામાં કોઈ બાકી નથી ને?’ ભક્તો કહે, ‘ના મહારાજ, કોઈ બાકી નથી.’ મહારાજ કહે, ના, એવું નથી. ભટ્ટજીના છોકરાને આખા ગામે ‘પહ’ ભરાવ્યો પણ અમે બાકી છીએ.’ મહારાજ શું કહેવા માગે છે? તે કોઈથી સમજાયું નહીં. મહારાજ કહે, ‘ગોવિંદરામ અને એના છોકરાને અહીં બોલાવો. અમારે ભટ્ટના છોકરાને ‘પહ’ ભરાવવો છે.’ ગોવિંદરામ ભારે હૈયે છોકરાને લઈને શ્રીહરિ પાસે આવ્યા. એના મનમાં તો ભારે રમખાણ ચાલતું હતું. ‘મહારાજે ભગવાન થઈને ગરીબોનું ટાળ્યું. એને ક્યાં રૂપિયાની તાણ હતી? તે મારા છોકરાની હારોહાર ફુલેકે ચઢ્યા?’ હૈયાના ભાર સાથે ઉદાસ ઊભેલા ગોવિંદરામ સામે જોઈ શ્રીહરિ હસ્યા અને બોલ્યા ‘તમારાં છોકરાને પહ ભરાવવામાં અમે બાકી રહી ગયા તે કેમ ચાલે! આજે ફુલેકામાં અમારી પાસે જે ભેટ આવી છે તે તમારા છોકરાની! લ્યો ભટ્ટજી ત્રણસે રૂપિયાથી જનોઈનો ખર્ચ કાઢજો અને બસો વાપરવા રાખજો અમારા ગરીબ ભક્તોને વરાં, પ્રસંગે રોટલા અને રૂપિયાની મૂંઝવણ થાય તો અમને ‘લક્ષ્મીપતિ’ને શરમ આવે!’ શ્રીહરિનાં શીતળ શાંત અમૃત જેવાં વચનો સાંભળતા ભટ્ટજીના હૈયામાં ટાઢા શેરડા પડ્યા. હૈયાની બળતરા આનંદની હેલીમાં પલટાણી. આંખેથી આંસુડાંની ધારા વહેવા માંડી. બે હાથ જોડી ભટ્ટજી બોલ્યા, ‘મહારાજ! આ અભાગિયો બ્રાહ્મણ તમને ઓળખી ન શક્યો. મહારાજ! મને માફ કરો. મેં તમને મનોમન બહુ ગાળો દીધી છે!’ શ્રીહરિ મંદ મંદ હસીને કહે, ‘ગોવિંદરામ! એનો વાંધો નહીં. રોજ અમારા સ્તવન કરે એની ગાળો પણ અમને મીઠી લાગે! એમ તો સુદામા અને નરસૈયાએ પણ ક્યાં બાકી રાખ્યું હતું? અમને અમારા ભક્તોની ગાળો અને મેણાં-ટોણાં ખાવામાં ભારે મજા આવે છે.’ વાયુવેગે આ વાત ગમમાં ફેલાણી. શ્રીહરિની ઉદારતાના વાવટા આકાશે આંબ્યા. આવા પાવનકારી પ્રસંગને હૃદયમાં સમાવીને આ કીર્તન વહે છે... ‘સર્વે સખી જીવન જોવાને ચાલો રે’ આજે પણ હજારો હૈયાં ભાવથી આ કીર્તન બોલે છે અને ઝીલે છે. વારંવાર બોલાય છે, વારંવાર ઝિલાય છે છતાં આ કીર્તનમાંથી નિત નવા રસનો અનુભવ થાય છે.\nભૂમાનંદ સ્વામીએ આ કીર્તનનો લય અદ્‍ભુત પસંદ કર્યો છે. કીર્તનના શબ્દો અને ભાવ આપણા હૃદયને ઝંકારથી ભરી દે છે. ભૂમાનંદ સ્વામીની અનેક રચનાઓ છે પણ કદાચ એ ન હોય અને ચાર પદનું આ એક જ કીર્તન હોય તો પણ સ્વામી કાયમ માટે અમર બની જાત. ગામને પાદર જાન આવે. વરરાજાને વાજતેગાજતે ગામમાં પધરાવવામાં આવે ત્યારે જાનડીઓ મધુર હલકથી વરને વધાવવા મટે આ ઢાળમાં લગ્નગીતો ગાય છે. જૂના જમાનાની વાત છે. જાન આવવાની થાય ત્યારે આબાલવૃદ્ધ નરનારીઓ ગામના પાદરમાં ઊભાં રહીને જાનની રાહ જોતાં, ‘ક્યારે જાન આવે? ક્યારે જાનડીઓના મધુર સ્વર સંભળાય?’ આજે તો લગ્નો પણ ‘ફાસ્ટ સ્પીડે’ ચાલતા જમાના જેવા થઈ ગયા છે. જૂના જમાનામાં નાનપણમાં સગપણ થતાં, યુવાન ઉંમરે લગ્ન થતાં. વચ્ચેના ગાળામાં બન્ને પરિવારો પરસ્પર એકબીજાને ત્યાં આવજા કરી પ્રેમના સંબંધો પ્રગાઢ બનાવતા. પરિણામે લગ્ન-જીવન લાંબાં ટકતાં. લગ્નજીવનમાં મુશ્કેલીઓ ન આવતી એવું નથી પણ સાથોસાથ મુશ્કેલીઓ પાર કરવાની ધીરજ અને સમજણ પણ આવતી. બાળલગ્ન સારાં ન ગણાય પણ નાનપણથી સગપણની રીત ઘણી સારી ગણાય. લગ્ન કોઈ વેપાર નથી. લગ્ન તો બે હૈયાંને જોડનારો સેતુ છે. લગ્નથી બે પરિવારો વચ્ચે બે નદીઓ જેવો સંગમ રચાય છે. જૂના જમાનામાં લગ્નો મહોત્સવની જેમ ઊજવાતાં. લોકો લગ્નસંબંધી એક એક પ્રસંગ આનંદથી ઊભરાતા હૈયા માણતા. સગપણમાં શ્રીફળ, ચાંદલા અને ચૂંદડીનો વિધિ થાય! ધામધૂમથી લગન લખાય! મોજથી મંડપરોપણ થાય! વરકન્યાને પીઠી ચોડવામાં આવે! જાનનાં આગમન થાય! વરનાં વધામણાં થાય! માંડવે પોંખવાનો વિધિ થાય! પરિવાર, સમાજ, બ્રાહ્મણો, અગ્નિ અને દેવોની સાક્ષીએ ચાર ફેરા ફરાયા! સપ્ત્પદીના મંત્રો ભણાય! જીવનભર સુખદુ:ખમાં એકબીજાના સાથ નિભાવવાની પ્રતિજ્ઞાઓ લેવાય! છેલ્લે કન્યાવિદાયનો પ્રસંગ તો ભલભલાને રડાવે એવો હોય! જોકે કાળક્રમે લગ્નસંસ્થામાં અનેક પ્રકારની વિકૃતિઓ આવેલી છતાં લગ્નઉત્સવની રોનક અનેરી હતી. આજે તો ફેક્ટરીનો માલ વેચવો હોય તેમ છાપામાં જાહેરાત આપે! પટ દઈને પસંદગી થાય, ઝટ દઈને લગ્ન થાય પછી બટ દઈને બટકી જાય. આ કાંઈ સભ્યતાની નિશાની ન ગણાય! છોડો આ બધી સાંસારિક લગ્નોની વાતોને! ભૂમાનંદ સ્વામીના આ કીર્તનમાં કોઈ જુદી જ જાતની જાનનું વર્ણન છે. આ જાનમાં જાનૈયાંઓ અલૌકિક, મુરતિયો તો સહુથી અલૌકિક છે. વરની વધામણી માટે ભૂમાનંદ સ્વામી સર્વે સખીઓને સાબદી કરતાં કહે છે, સર્વે સખી જીવન જોવાને ચાલો રે, શેરડીઓમાં આવે લટકંતો લાલો રે. અહીં સર્વે સખી એટલે શ્રીહરિના લાડીલા સંતોનો સમુદાય. આ અમરવરની જાનનું દ્રશ્ય અલૌકિક છે. જેણે સંસારનાં સુખ હરામ કર્યાં છે એવા સંતો આ સામૈયામાં સામેલ થયા છે. જેણે સંસારિક લગ્નસંબંધો તોડી નાખ્યા છે એ આજે જાનડીયું થઈને ફરે છે. અહીં વરરાજા ‘પુરુષોત્તમ’ છે. જાનડીયું ‘પરમહંસો’ છે. સંસારમાં રહી હરિભજન કરનારા હરિભક્તો જાનૈયા થયા છે. આ અલૌકિક વરને ભૂમાનંદ સ્વામી અતિ પ્રેમથી ‘જીવન’ કહે છે. આ વરરાજા સાધારણ નથી પણ સર્વના જીવનદાતા છે. ચરાચર જગત એની કૃપાથી જીવે છે. સર્વ પ્રાણધારીઓનો એ મહાપ્રાણ છે. એ મહાપ્રાણની પ્રેરણાથી ચરાચર વિશ્વમાં સ્પંદનો જાગે છે. જડ-ચેતન સમસ્ત સૃષ્ટિના અસ્તિત્વનો એ આધાર છે. એમાં પણ પ્રેમી ભક્તો માટે તો એ વિશેષપણે ‘જીવનપ્રાણ’ છે. પ્રેમીઓના પ્રાણ એ પ્રિયતમને સહારે જ ટકે છે. વરને નીરખવા માટે એક સખી બીજી સખીને સાબદી કરે તેમ ભૂમાનંદ સ્વામી બીજા પરમહંશોને પ્રાણપ્યારા પરમાત્માને નીરખવા હાકલ કરે છે. સર્વે સખી જીવન જોવાને ચાલો રે, શેરડીઓમાં આવે લટકંતો લાલો રે, જેના ઉપર વહાલ વરસાવી શકાય ને ‘લાલ’ કહેવાય. જેને પ્રેમથી ભીંજવી શકાય તેને લાલ કહેવાય. જે પ્રેમથી પરિપૂર્ણ હોય એને લાલ કહેવાય. કીર્તનોમાં ‘લાલ’ શબ્દ અવારનવાર આવે છે. ‘લાલ’ શબ્દની વ્યાખ્યા કીર્તન-આસ્વાદમાં અન્યત્ર થઈ ચૂકી છે. અહીં મઝાની વાત વરરાજાના હાવભાવ વિષેની છે ‘શેરડીઓમાં આવે લટકંતો લાલો રે’ મોટે ભાગે વરરાજો ભારે ધીર-ગંભીર હોય, ચઢાવેલા તબલા જેવો હોય. આમ તો કામકાજ વિના રોજ માખીઓ મારતો હોય પણ પરણવા ટાણે માખી ઉડાડનારા પણ બીજા હોય! જમાડવામાં મોઢે કોળિયા દેનારા જુદા હોય! વરરાજાનું મોઢું હસતું હોય પણ મન તો ઘરસંસાર ચલાવવાની જાતજાતની ઉપાધિઓથી ઘેરાયેલું હોય. જાતજાતના ભારા માથે ઉપાડીને ચાલનારો માણસ ગંભીર ન હોય તો કેવો હોય! પ્રેમ ન હોય તો લગ્ન બોજ બની જાય. પણ ભૂમાનંદ સ્વામીનો આ વરરાજો તો સાવ ‘હળવો ફૂલ છે.’ અનંત કોટિ બ્રહ્માંડોના ભારની એને કાંઈ પડી નથી. હસતો આવે છે. વળી હાથના લટકાં કરતો આવે છે. કોઈ વરરાજો લટકાં કરતો કરતો આવે તો કેવો લાગે? શુદ્ધ ગુજરાતીમાં કહીએ તો નખરાં કરતો કરતો આવે કે, ટીખળ કરતો કરતો આવે તો કેવો લાગે! પ્રેમ સહજ સુંદર છે. પ્રેમમાં હળવાશ હોય, પ્રેમમાં સાહજિકતા હોય, પ્રેમમાં દંભ અથવા આટાટોપ ન હોય. આ જ કીર્તનનો ભાવ આધ્યાત્મિક રીતે પણ માણવા જેવો છે. શરીરરૂપી નગરી છે, ઇન્દ્રિયોરૂપી શેરીઓ છે. ચેતનની વૃત્તિઓરૂપી સાહેલીઓ છે. પરમાત્મા વરણીય છે. અનુરાગમયી ચૈતન્યવૃત્તિ અન્ય વૃત્તિઓને આમંત્રે છે. ‘સર્વે સખી જીવન જોવાને ચાલો રે’ શરીરરૂપી નગરીના દરવાજે જે વર ઊભો છે એ સામાન્ય નથી. ‘જીવન’ છે. સર્વ ઇન્દ્રિયોનો જીવનદાતા છે. એને લીધે જ આંખ દર્શન કરે છે. એને લીધે જ કાન સાંભરે છે. એને લીધે જ જીભ બોલે છે. એને લીધે જ પ્રાણ પ્રાણવાન છે. એ જીવન સર્વ ઇન્દ્રિયો-અંત:કરણનો પ્રકાશક અને પ્રેરક એ છે. ‘શેરડીઓમાં આવે લટકંતો લાલો રે’ નંદસંતોનાં કીર્તનોમાં પ્રભુની પધરાણી પ્રસંગે ‘શેરી’નાં વિવિધ રસમય વર્ણનો છે. બ્રહ્માનંદ સ્વામીનું એક કીર્તન છે: શેરી ભલી પણ સાંકડી રે નગર ભલાં પણ દૂર રે શામળીયા, એક વાર ગઢડે પધારજો રે. ક્યાં અક્ષરધામના ચૈતન્ય મહેલો, ક્યાં માયામય કંગાલ ઝૂંપડી! ક્યાં બ્રહ્મપુરીનાં બ્રહ્માંડો ઊડે તોય અથડાય નહીં એવા રાજમાર્ગો, ક્યાં આપણા અહં-મમત્વથી ઊભરાતી ઇન્દ્રિયો અંત:કરણની સાંકડી શેરીઓ! નિષ્કુળાનંદ સ્વામી કહે છે, કિયાં કીડી કરી મેળાપ ભેળો થાવા ભારે ભેદ છે રે, કિયાં પૂર્ણ પુરુષોત્તમ આપ, કિયાં જીવ જેને બહુ કેદ છે રે. સસલાને ઘેર હાથી પધારે તો સસલો શું સ્વાગત કરે! મોટા ઘરની જાન ગરીબને માંડવે આવે ત્યારે કેવાં સામૈયાં થાય! એ જ રીતે જીવ પુરુષોત્તમની જાનને કઈ સામગ્રીથી વધાવે! સર્વવ્યાપી પરબ્રહ્મની જાન આપણાં ઇન્દ્રિયો – અંત:કરણની સાંકડી શેરીમાં કેમ સમાય! નંદસંતોના સામાન્ય જણાતા લોકઢાળનાં કીર્તનોમાં અદ્‍ભુતભાવો ભર્યા છે. ‘શેરી ભલી પણ સાંકડી, નગર ભલાં પણ દૂર રે.’ અર્થાત્ શેરી સારી છે પણ સાંકડી છે, નગર ભલાં છે પણ દૂર છે. અહીં શેરીને ‘ભલી’ વિશેષણ આપવામાં આવ્યું છે. ભલી એટલે સારી. ભલી એટલે સુંદર! જીવની ઇન્દ્રિયો, અંત:કરણરૂપી શેરીઓમાં મુંબઈની ઝૂંપડપટ્ટી જેવા ગંદકીના થર જામ્યા છે. ચોતરફ રાગ-દ્વેષ અને ઇર્ષ્યાના ઉકરડા છે. વિષયવાસનાની માથાફાડ દુર્ગંધી છે. જ્યારે સંતોએ એમની શેરીઓને શ્રીહરિના સામૈયા માટે સજાવીને સાબદી કરી છે. ‘મેં તો શેરી વળાવીને સજ્જ કરી હરિ આવો ને’ ‘આંગણીએ પધરાવું ફૂલ વાલમ ઘેર આવો ને’ ચૈતન્યના રાજમાર્ગ ઉપર અહંકારે કરેલા દબાણોને સંતોએ જ્ઞાનના બુલડોઝરથી દૂર કર્યાં છે. વૈરાગ્યનાં વારિથી વાસનાની ગંદકી સાફ કરી છે. સત્કર્મોની ધૂપસળીઓ સળગાવી છે. ધ્યાન-ભજન-ઉપાસનાના સાથિયા પૂર્યા છે. પ્રેમની પુષ્પમાળાઓ સજાવી છે આંખોના અમૃતકુંભમાં અભિષેકનાં જળ ભર્યાં છે. ઝૂપડી ભલે ગરીબની હોય પણ સાફસૂથરી અને ભાવભરી હોય તો ચક્રવર્તી સમ્રાટનેય રહેવાનું મન થઈ જાય! હૈયાના ભાવપુષ્પોથી મોટી સ્વાગતસામગ્રી બીજી કોઈ નથી! શ્રીહરિ અનંત કોટી બ્રહ્માંડોના સ્વામી હોવા છતાં પ્રેમી ભક્તોની ઝૂંપડીએ હોંશથી પધારે છે. પ્રશિદ્ધ ભજન છે: ‘હાલોને વિદુર ઘર જાઈએ ઓધવજી હાલોને વિદુર ઘર જાઈએ.’ સર્વતંત્ર સ્વતંત્ર હોવા છતાં શ્રીહરિ પ્રેમીઓ પાસે પરવશ થઈ જાય છે. ભગવાન શ્રીકૃષ્ણ કહે છે, ‘હે ઉદ્ધવ! અહં ભક્ત પરાધીન: હું મારા ભક્તને આધીન છું.’ विसृजति हृदयं न यस्य साक्षात् हरिरवशोभिहितोप्यधौधनाशः प्रणयरशनया धृताङिधपद्‍मः स भवति भागवत प्रधान उक्तः II ‘સર્વ પાપોનો નાશ કરનારા અને કોઈને ક્યારેય આધીન નહીં થનારા એવા શ્રીહરિ સર્વતંત્ર સ્વતંત્ર હોવા છતાં ભક્તના હૃદયમાંથી બહાર નીકળી શકતા નથી, કારણ કે ભક્તે પ્રેમની પાતળી દોરડીથી શ્રીહરિના ચરણારવિંદને બાંધી દીધા છે. જે પરમાત્માને આ રીતે પરાધીન કરી શકે તે ઉત્તમ ભાગવત સંત છે.’ ‘શેરી ભલી પણ સાંકડી રે.’ સ્વામી કહે છે, ‘શેરી સારી છે પણ સાંકડી છે.’ અમાપ અસીમ પુરુષોત્તમની જાનને સમાવવા માટે ઇન્દ્રિયો-અંત:કરણની શેરીઓ સાંકડી પડે! બુદ્ધિમાનોની બુદ્ધિ અને મનસ્વીઓના મનરૂપી ભવનો એના ઉતારા માટે નાનાં પડે! અરે! જે જોગીઓના વિશુદ્ધ ચિત્તમાં નથી સમાતો, જે ઋષિઓની ઋતંભરા પ્રજ્ઞામાં નથી સમાતો એ અન્યત્ર કેમ સમાય! નગર ભલાં પણ દૂર રે, શામળીયા... શ્રીહરિનું ‘નગર’ એટલે ‘બ્રહ્મપુર’. બ્રહ્મપુર એટલે અનંત અનંત બ્રહ્માંડો જેમાં અણુંની જેમ ઊડતા ફરે એવું વિશાળ! આ નગરમાં કોઈ સંકડાશ નથી પણ એ અતિ દૂર છે. કોઈ સાધનોથી ત્યાં પહોંચી શકતું નથી. અધ્યાત્મની યાત્રાનાં સર્વ સાધનો એ પંથ કાપવા ટૂંકાં પડે છે. મીરાં કહે છે, દૂર નગરી રે બડી દૂર નગરી, કૈસે આઉ રે કનૈયા તેરી ગોકુલનગરી, બડી દૂર નગરી. સ્વામી કહેવા માગે છે કે એ દૂર નગરમાં અમારે કેમ પહોંચવું? સાધક માત્રના મનની આ વિમાસણ છે. પણ શ્રીહરિની કરુણા કેવી છે! જેમ દૂરદૂરથી જાન લઈને વર કન્યાને પરણવા આવે એમ શ્રીહરિ સામે ચાલીને ‘દૂર નગરી’થી જાન લઈને સાજન-માજન સાથે, એકાંતિક સંતો સાથે જીવને વરવા અવની ઉપર અવતરે છે. પરણ્યા પછી નવવધૂને ઘરે લઈ જવાની જવાબદારી વરની હોય તેમ હવે જીવને ‘દૂર નગરી’માં પહોંચાડવાની જવાબદારી શ્રીહરિએ પોતાને શિરે લીધી છે. સ્વામી બહુ સમજીને પ્રાર્થના કરે છે, એક વાર ગઢડે પધારજો રે. હે ભગવાન! અમારું ગજું નથી કે તમારા બ્રહ્મપુરે અમે અમારા પુરુષાર્થથી પહોંચી શકીએ. તમે જ સામે ચાલીને અમને તેડી જજો. ‘એની શોભા મુખે વર્ણવી ન જાયે રે, જેને નિગમ નેતિ નેતિ કરી ગાય રે.’ દુનિયાના વરમાં કાંઈ માલ ન હોય, રૂપે ભેંસના ભાઈ જેવો હોય અને અક્કલમાં ગાયના વર જેવો હોય છતાં જાનડીયું ગળાં ફાડી-ફાડીને ગાતી હોય, ‘વીરો મારો ઝગમગ ઝગમગ થાય! જ્યારે આ વર તો શોભાનો સાગર છે. સર્વ ગુણોનું ધામ છે. એની શોભાને શેષ શારદા પણ વર્ણવી શકે તેમ નથી. એના લોકોત્તર મહિમાનું વર્ણન વેદો પણ કરી શકતા નથી ત્યારે ‘નેતિ’ ‘નેતિ’ કહીને ઉપરામ પામે છે. રોઝે ઘોડે રાજેશ્વર બિરાજે રે, છબિ જોઈ કોટિક કંદર્પ લાજે રે. મધપૂડામાંથી મધ ઝરે એમ આ પંક્તિઓમાંથી મધુર રસ ઝરે છે. શણગારાયેલા રોઝા ઘોડા ઉપર વિરાજમાન નરતનુધારી રાજરાજેશ્વર શ્રીહરિની અપૂર્વ શોભા જોઈને કરોડ કરોડ કામદેવ શરમિંદા બની રહ્યા છે. અહીં કંદર્પ શબ્દ છે. ભલભલાના ગર્વને ભૂકો કરે તેને કંદર્પ કહેવાય. જેના ગર્વનો પાર ન હોય તેને કંદર્પ કહેવાય. આવા એક નહીં, કોટિ કોટિ કામદેવનો ગર્વ આજે ભાંગીને ભૂકો થઈ રહ્યો છે. કામદેવને લજ્જિત થવાનાં કેટલાંક કારણો છે. એક તો કામદેવને અભિમાન હતું કે ‘મારા જેવું કોઈ સુંદર નથી.’ પરંતુ અહીં શ્રીહરિના લોકોત્તર સૌંદર્યને જોતાં કામદેવ ઝંખવાળો થઈ ગયો. બીજું શ્રીહરિની જાનમાં શામેલ થયેલા મોટા મોટા મુનિવરોનાં મન શ્રીહરિની અલૌકિક રૂપમાધુરીનું પાન કરવામાં મગ્ન છે. પરિણામે ‘परं द्रष्ट्वानिवर्तते’ – પરમ સૌંદર્યનું પાન કરતા મુનિવરોના મનમાં રતિપતિની રમણીયતા તુચ્છ થઈ ગઈ છે. એમની આંખો કામદેવના અસ્તિત્વની નોંધ સુધ્ધાં લેતી નથી. એમના હૈયામાં કામદેવનો પ્રવેશ અશક્ય થયો છે. એમની કામની ઊર્જા રામની ઊર્જામાં રૂપાંતરિત થઈ છે.. પોતાનાં રૂપસૌંદર્ય ‘બધાને મોહાંધ કરે છે’ એવા ગર્વમાં રાચતી વ્યક્તિની નોંધ સુધ્ધાં ન લેવાય ત્યારે એના મનમાં જેવી ગ્લાનિ ઊપજે એવું જ કંઈક કામના અંતરમાં થઈ રહ્યું છે. સમસ્ત વિશ્વને ઘેલું લગાડે એ કામની અહીં ઘોર ઉપેક્ષા થઈ રહી છે. સોળે શણગારોથી સજ્જ સર્વાંગસુંદર વ્યક્તિ પાસે મેલાંઘેલાં, લઘરવઘર લૂગડાંવાળા માણસની જે દશા થાય એવી દશા આજે કામદેવની થઈ રહી છે, આ પરિસ્થિતિ કામદેવને લજ્જિત કરી રહી છે. કામદેવની લજ્જાનું ત્રીજું કારણ શ્રીહરિનો રોઝો ઘોડો છે. શ્રીહરિની વાત તો પછી. શ્રીહરિના રોઝા ઘોડાની રમણીયતા પાસે પણ કામદેવ તુચ્છ ભાસી રહ્યો છે. શ્રીહરિનો અશ્વ કામને લજવે એવો છે. શ્રીહરિ સ્વયં કોટિ કોટિ કામને લજવે એવા છે. ‘છબી જોઈ કોટિક કંદર્પ લાજે રે.’ અશ્વ કામશક્તિનું પ્રતીક છે. કામદેવ ભલભલા ઋષિમુનિ, જોગીજતિ, રાજા-મહારાજાઓને ઘોડા બનાવી પોતે અસવાર બને છે. આજે કામદેવને પોતાને અશ્વ થવાનો વારો આવ્યો છે. રામાયણમાં પણ ભગવાન રામચંદ્રજીના વિવાહ પ્રસંગે ‘કામદેવ’ અશ્વનું રૂપ ધાર્યાની કથા છે. બીજાને ઘોડા બનાવનારને સ્વયં ઘોડો થવું પડે ત્યારે લજ્જા થાય એ સહજ છે. બેજી દ્રષ્ટિથી આ પંક્તિના ભાવમાં અવગાહન કરીએ, સમગ્ર સૃષ્ટિનું મૂળ કારણ ‘રાગ’ છે, ચરાચર વિશ્વમાં ‘રાગનું સામ્રાજ્ય’ છે. ફૂલોના વિકાસમાં એનો વિલાસ છે, ફળોના રસોમાં એનાં પરિણામ છે. પંખીઓનાં ગાનમાં એનું ગુંજન છે, સૃષ્ટિના એક એક સ્પંદનમાં એનું સંગીત છે. આ રાગની ગતિ ચંચલ છે, અધોગામિની છે. આ રાગ જીવને મોહપાશથી બાંધી સૃષ્ટિચક્રમાં નિરંતર ધુમાવે છે. આજ ‘રાગ’ ઉપર શ્રીહરિ બિરાજે તો એ રાગ અનુરાગમાં રૂપાંતરિત થઈ જાય! આ કીર્તનમાં અનુરાગે રોઝા ઘોડાનું રૂપ ધાર્યું છે અથવા તો ચરાચર વિશ્વમાં વ્યાપ્ત રાગ મૂળ તો અનુરાગ જ હતો પણ રતિપતિના સ્પર્શે એને વિકારી બનાવ્યો હતો. હવે રાજરાજેશ્વરના સ્પર્શે એનું મૂળ રૂપ પ્રગટ થયું છે. આ અનુરાગના અશ્વ ઉપર રાજ રાજેશ્વર બિરાજે છે. અત્યાર સુધી આ અશ્વની લગામ કામના હાથમાં હતી, હવે રામનાં હાથમાં છે. રાગની ચંચળતા અનુરાગના નર્તનમાં પરિવર્તન પામી છે, અધોગામી અશ્વને આકાશમાં ઊડવા માટેની પાંખો ફૂટી છે. બલાત્ બંધન તરફ દોડતા અશ્વે હવે મુક્તિના બ્રહ્મદ્વાર તરફ મીટ માંડી છે. ભક્તિ તત્વોનું આ મોટામાં મોટો ચમત્કાર છે. યોગીઓ, જ્ઞાનીઓ, તપસ્વીઓ મુક્તિની લાલસામાં રાગની ધારાઓને જ સૂકવી નાખે છે. જ્યારે અહીં એ જ રાગની ધારા અનુરાગની ભાગીરથીમાં ફેરવાઈ ગઈ છે. અહીં શ્રીહરિને ‘રાજેશ્વર’ કહ્યું છે, યોગેશ્વર કે જ્ઞાનેશ્વર નહીં. રાજેશ્વર છે. માટે અશ્વ અનુરાગમય છે. યોગેશ્વર હોત તો પ્રાણનો પવનવેગી અશ્વ હોત. જ્ઞાનેશ્વર હોત તો ઇન્દ્રિઓના ઉન્મત અશ્વ હોત. ઉપનિષદો ઇન્દ્રિયોને અશ્વ કહે છે. મનને લગામ કહે છે. બુદ્ધિને સારથિ છે અને જીવનને રથી કહે છે. ઇન્દ્રિયોના અશ્વો ક્યારે ઉન્મત્ત થાય એનો કોઈ ભરોંસો નથી. મનની લગામ ક્યારે શિથિલ થાય એનો કોઈ ભરોંસો નથી, બુદ્ધિનો સારથી ક્યારે ભમી જાય એનો કોઈ ભરોંસો નથી. યોગીઓ પ્રાણના અશ્વને નાથવા ભગીરથ પ્રયાસો કરે છે પણ ભાગ્યે જ સફળ થાય છે. જ્ઞાનીઓ ઇન્દ્રિયોના અશ્વને નાથવા મથે છે પણ ભાગ્યે જ સફળ થાય છે. ભૂમાનંદ સ્વામીએ કમાલ કરી છે. અશ્વની લગામ રાજેશ્વરના હાથમાં સોંપી છે. હવે કોઈ ભય નથી. અર્જુનનો સારથી જબરો છે માટે અર્જુનનો રથ નિર્ભય છે. કામનાના અશ્વને નાથવા માટે કરેલા ભગીરથ પ્રયાસોને લીધે યોગીઓ અને જ્ઞાનીઓના મુખ ઉપરથી પરેશાની અને ગંભીતા નીતરતી હોય છે. અહીં રાજ-રાજેશ્વરના મુખ ઉપર મંદ હાસ્યો રમે છે. અહીં રાજેશ્વરના રોમેરોમમાંથી રમણીયતાની રસધારા વહે છે. જેમાં કરોડ કરોડ કામદેવના ગર્વ તણખલાની જેમ તણાય જાય છે. મળ્યાં આવે મહામુનિના વૃંદ રે, તેમાં શોભે તારે વીંટયો જેમ ચંદ રે. આ રાજેશ્વરની જાન અનોખી છે. જેમણે સંસારના સુખ હરામ કર્યાં છે એવા વિતરાગી છતાંય અનુરાગી મુનિઓનાં વૃંદ જાનમાં જોડાયા છે. સામાન્ય રીતે સાધુ સંન્યાસીઓથી જાનમાં ન જવાય, ‘બાવો બેંકમાં ન શોભે તેમ જાનમાંય ન શોભે.’ જાનના માંડવે સાધુસંતોના આગમન અમંગળ ગણાય પણ આ તો રાજેશ્વરની જાન! આ જાન ભોગેશ્વરી સંસારીઓની જાન જેવી નથી. આ જાનમાં તો વૈરાગીઓ જ શોભે! આ જાનમાં જોડાવા માટે તો આ બધાએ સંસાર છોડ્યા છે. તેમાં શોભે તારે વીંટયો જેમ ચંદ રે. તારાઓના મંડળમાં ચંદ્ર શોભે એમ મુનિઓના મંડળમાં શ્રીહરિ શોભી રહ્યા છે. શ્રીહરિને અહીં સૂર્યની ઉપમા નથી આપી સૂર્યના પ્રકાશમાં તો તારાની શોભા લીન થઈ જાય. સૂર્યનો પ્રકાશ સર્વથી સહન ન થાય. શ્રીહરિ જેવા અક્ષરધામમાં બિરાજે છે એવા જ પધારે તો પૃથ્વીવાસીઓ એના તેજને સહન જ ન કરી શકે. એટલે તો પરમ તેજોમય પરબ્રહ્મે પોતાના સમસ્ત ઐશ્વર્યને છુપાવીને ચંદ્ર જેવો શીતળ શાંત અવતાર ધારણ કર્યો છે. ચંદ્ર પોતે પ્રકાશે છે સાથે તારાઓને પણ પ્રકાશવાનો અવસર આપે છે. સૂર્યના તેજમાં એ શક્ય નથી. અહીં તો ચંદ્રથી તારાઓની શોભા છે. તારાઓથી ચંદ્રની શોભા છે અને બેયથી નભોમંડળની શોભા છે અને નભોમંડળમાંથી વરસતી ચાંદનીથી સમસ્ત પૃથ્વીની શોભા છે. એ જ રીતે મુનિવૃંદથી શ્રીહરિની શોભા છે, શ્રીહરિથી મુનિવૃંદની શોભા છે અને એ બેયથી સમસ્ત પૃથ્વીની શોભા છે. શુક સનકાદિક ઉત્તમ જશ ગાવે રે, નૃત્ય કરી નારદ વીણા બજાવે રે. શ્રેષ્ઠ પંચ વિષયો જેમના ચિત્તને સ્વપ્નમાં પણ આકર્ષી શકતા નથી એવા પરમ વિતરાગી પરમહંસો શુક સનકાદિક વગેરે આ રાજેશ્વરનાં યશોગાન કરે છે. આ મહાત્માઓની વાણી માત્ર પુરુષોત્તમને વરેલી છે. કાળ-કર્મ અને માયાનાં પૂતળાંઓને નહીં. શ્રીહરિના આ વરઘોડામાં પ્રેમમૂર્તિ નારદ ન જોડાય તો આ ભક્તિ-મહોત્સવ અધૂરો લાગે માટે સ્વામી કહે છે. ‘નૃત્ય કરી નારદ વીણા બજાવે રે.’ સ્વામીની રચના અદ્‍ભુતછે. આ જાનમાં વિતરાગીઓ અનુરાગનાં ગીત ગાય છે અને અનુરાગ એટલે કે ભક્તિમાર્ગના આચાર્ય નારદ નૃત્ય કરે છે. માત્ર નૃત્ય નથી કરતા, વીણાવાદન સાથે નૃત્ય કરે છે. નારદજી નૃત્ય ,ગાન અને વાદન ત્રણેય કળામાં કુશળ છે. સામાન્ય રીતે ગાવું અને નાચવું સાથે ચાલે પણ વીણ��વાદ સાથે નૃત્ય કરવું એ તો કોઈ કુશળ કલાકાર જ કરી શકે! નારદજીએ નર્તન સાથે વાદન કરવાનું સ્વીકાર્યું છે. નારદ ગાન કરતાં નથી પણ એની પ્રેમ ભરેલી વીણાના સૂરોએ ભલભલા વૈરાગીઓને ગાન કરતા કરી દીધા છે. નિજ સખા ચમર કરે લઈ હાથ રે, આ જો આવ્યો ભૂમાનંદ નાથ રે, છત્ર અને ચામર ચક્રવર્તી સમ્રાટની એંધાણી કહેવાયઈ છત્ર ચામરની એંધાણીએ શ્રીહરિ રૂપી વરરાજા જાનડીયું અને જાનૈયાના વિશાળ વૃંદમાંથી જુદાં તરી આવે છે. આ જો આવ્યા ભૂમાનંદના નાથ રે. આ શબ્દોમાં દર્શન માટેની ભારોભાર ઉત્સુકતા ભરી છે. બીજા પદમાં શ્રીહરિએ પોતાનાં શ્રીઅંગો ઉપર ઘારણ કરેલાં વસ્ત્ર-અલંકારોનું વર્ણન છે. આ પદનું શબ્દચિત્ર અતિ રસાળ છે. છેલ્લી પંક્તિમાં સ્વામી કહે છે, ‘વેગે જુવો વરણાગિયો વનમાળી રે, શીતળ થયો ભૂમાનંદ કહે ભાળી રે.’ વરણાગી એટલે સુંદર વેશ ધારણ કરનાર, આ સુંદરવરનાં દર્શન માટે સ્વામી ‘જલ્દી કરો’નો સાદ કરે છે, ‘વેગે જુઓ.’ ધીમા રહેશો, આળસ કરશો, ગાફેલ રહેશો તો આ વરનાં દર્શન નહીં થાય. આ તો વીજળીને ઝબકારે મોતી પરોવી લેવાની વાત છે. આવી શોભાયાત્રાઓના પ્રસંગે વરદર્શન માટે નરનારીઓના વેગ અને સંભ્રમ સાહિત્યમાં પ્રસિદ્ધ છે. ભગવાન શ્રીકૃષ્ણ મથુરા પધાર્યા ત્યારે મથુરાની સ્ત્રીઓ જે રીતે દર્શન માટે દોડી છે તેનું સુંદર વર્ણન વ્યાસજીએ ભાગવતજીમાં કર્યું છે. ‘ધનુષ્યયજ્ઞનો મહોત્સવ છે. સાંજનો સમય છે. સ્ત્રીઓ જાતજાતના શણગારો સજી નગરમાં હરવાફરવાની તૈયારી કરી રહી છે. એવામાં શ્રીકૃષ્ણને પધારેલા સાંભળી બહાવરી બનેલી સ્ત્રીઓ દોડી છે. કોઈ સ્નાન કરતી હતી તો ભીના વસ્ત્રે દોડી, કોઈ અંગરાગ અધૂરા છોડી દોડી, કોઈ આંખમાં આંજણ આંજવાનું પડતું મેલી દોડી, કોઈ અવળા- સવળા અલંકારો પહેરીને દોડી, કોઈ અલંકારો પહેરવાનું પડતું મેલીને દોડી. આવો જ વેગ અને સંભ્રમ આજે અગતરાઈની શેરીઓમાં, ચોકમાં, ગવાક્ષમાં, ચંદ્ર શાળામાં ઊભરાઈ રહ્યો છે.’ શીતળ થાયે ભૂમાનંદ કહે ભાળી રે. શ્રીહરિનાં દર્શન હૃદયમાં શીતળતા અર્પે છે. આધિભૌતિક, આધ્યાત્મિક અને આધિદૈવિક આ ત્રણ તાપથી જીવ માત્રના હૈયાં શેકાય છે. આધિભૌતિક તાપ એટલે શરીરની પીડા. આધ્યાત્મિક તાપ એટલે રાગ-દ્વેષ-ઈર્ષ્યા વગેરે મનની પીડા. આધિદૈવિક તાપ એટલે અણધારી કુદરતી આપત્તિ. આ બધા જાત-જાતના તાપ-સંતાપથી જીવના હૈયે તપેલાં છે. સુખ અને દુ:ખના સંતાપ ભારે છે. દુ:ખ ઉનાળાનો અગ્નિ છે, સુખ શિયાળાના હિમનો અગ્નિ છે. ઉનાળાની ગરમી વરતાય પણ શિયાળાના ટાઢા હિમની ગરમી જણાય નહીં. છતાં સળગાવી નાખે. આજના ‘માઇક્રોવેવ’ ઓવરની ગરમીનું પણ એવું જ છે. એ ગરમી દેખાય નહીં પણ શેકી નાખે. દુ:ખમાં તાપ જીરવવાં સહેલાં છે પણ સુખના સંતાપ જીરવવા મહામુશ્કેલ છે. ભૂમાનંદ સ્વામી કહે છે, ‘આ અગ્નિઓના સંતાપને શમાવવા માટે રાજરાજેશ્વર શ્રીહરિનું દર્શન રામબાણ ઇલાજ છે.’ ત્રીજા પદમાં શ્રીહરિના શ્રીઅંગ તથા ભાવભંગિમાનું વર્ણન છે. પદના અંતે વળી સ્વામી તાપ ટળવાની વાત કરે છે. જમણે ગાલે ટીબકડી રૂપાળી રે, તાપ ટળ્યા ભૂમાનંદ કહે ભાળી રે. આગળ શીતળ થવાની વાત છે, અહીં તાપ ટળવાની વાત છે. ઉપલક રીતે અવલોકતાં અહીં પુનરાવર્તન થયું હોય તેમ ભાસે છે. પણ, ભાવસાગરમાં થોડી ઊંડી ડૂબકી મારીએ તો પુનરાવર્તન નથી. આગળના પદમાં જાતજાતનાં તાપ ટાળી શીતળ થવાની વાત છે. આ પંક્તિમાં વિરહની વેદનાના તાપ ટાળવાની વાત છે. હરિદર્શન માટે ઝંખતાં હૈયાં અને આંખો વિરહની વેદનાથી સંતપ્ત હતી. મનોહર મૂર્તિ શ્રીહરિનું મિલન થતાં વિરહના એ અગ્નિ શાંત થયા. આ ચારેય પદોમાં ચોથું પદ શિરમોડ છે. જાનડીઓ ગીતમાં ને ગીતમાં વરની ઓળખાણ કરાવે એમ સ્વામીએ આ પદમાં આ પરમ વરણીય પરબ્રહ્મની ઓળખાણ કરાવી છે. ઘેરે ચાલી આવીયા બ્રહ્મમહોલવાસી રે, જેને કહે છે અક્ષરાતીત અવિનાશી રે. આ પંક્તિમાં દુર્લભતા અને સુલભતાનો સુભગ સંગમ છે. ક્ષર સંસારમાં અક્ષરાતીતનું આગમન દુર્લભ છે. નાશવંત સંસારમાં અવિનાશીનું મિલન અશક્ય છે. કાળ, કર્મ અને માયાથી મર્યાદિત વિશ્વમાં અમર્યાદ બ્રહ્મમહોલના વાસીનું અવતરણ એની કરુણા સિવાય કેમ સંભવે? અક્ષરાતીત અવિનાશીને કોણ જાણે શું મોજ ચઢી કે સામે ચાલીને ઘરે પધાર્યા. કોઈ ચક્રવર્તી સમ્રાટ ગરીબની ઝુંપડી પાવન કરે એવી આ વાત છે. ગમે તેટલા પુરુષાર્થ કરવા છતાં જે કામ ન થાય તે તેની કરુણાથી સહજ થયું. ‘જુવો જીવ મોહનિદ્રામાંથી જાગી રે, વરી એને થાઓ અખંડ સોહાગી રે.’ સર્વ સુખનાં ધામ ભગવાન સામે ઊભા છે પણ મોહનની પ્રગાઢ નિદ્રામાં સૂતેલા જીવોની ઊંધ ઊડતી નથી. ભૂમાનંદ સ્વામી સોડ્ય તાણીને સૂતેલા જીવોને જગાડે છે. અસત્યમાં અંધ આસક્તિને મોહ કહેવાય આસક્તિ પણ કેવી? દુર્યોધન પ્રત્યે ધૃતરાષ્ટ્રના આંધળા પ્રેમ જેવી. પારાવાર દુ:ખો પડે પણ જીવને દેહ અને ગેહમાંથી મોહ છૂટતો નથી. સ્વામી કહે છે, ‘હે જીવો! જાગો, જુઓ વરવા જેવા તો આ વનમાળી છે. બીજાને વરીને તો ચૂડા ભાંગવા પડે, સેંથાના સિંદૂર ભૂંસવા પડે જ્યારે આ વર સાથેનું વરણ તો અખંડ એવાતણ આપનારું છે.’ સ્વામી માત્ર જગતના જીવોને જગાડે છે એવું નથી પણ શરીરમાં રહેલી ચૈતન્યવૃત્તિઓને પણ જગાડે છે. ‘હે સાહેલીઓ! તમે સુખ માટે જે વિષયોને વરો છો એ વિષયો તો આખરે વિષમય છે, દુ:ખમય છે, નાશવંત છે, તુચ્છ છે. એ વિષયો સાથેનું વરણ તમને અખંડ એવાતન નહીં આપે કારણ કે ઝાંઝવાના નીર જેવા વિષયો લાંબા સમય ટકવાના નથી. પણ જો તમે શ્રીહરિને વરશો તો શાશ્વત સુખને પામશો. તમે અખંડ સોહાગણ સુંદરીઓ થશો. તમને જો રૂપની ભૂખ હોય તો શ્રીહરિ જેવું કોઈનું રૂપ નથી. તમને જો રસની ભૂખ હોય તો શ્રીહરિ જેવા કોઈ રસરાજ નથી. તમને જો સુગંધની ભૂખ હોય તો શ્રીહરિ જેવો કોઈ સુગંધનો સાગર નથી. તમને જો સુખદ સ્પરર્શની ભૂખ હોય તો શ્રીહરિના સ્પર્શ જેવો કોઈ સ્પર્શ નથી. તમને જો મધુર શબ્દની ભૂખ હોય તો શ્રીહરિના સ્વર જેવો કોઈનો સ્વર નથી. માટે વરવા જેવો તો આ શ્રીહરિ જ છે. સમાજમાં આજે સમૂહ લગ્નો ઉજવાય છે. જેમાં અનેક વર હોય અને અનેક કન્યાઓ હોય, જ્યારે આ શ્રીહરિ સાથેના સ્મૂહ લગ્ન અનોખાં છે અહીં વર એક છે. કન્યાઓ અસંખ્ય છે. ભગવાન શ્રીકૃષ્ણના સોળ હજાર કન્યાઓ સાથેના લગ્નની કથા રહસ્યમય છે. કોઈ પણ પતિ એકસાથે અસંખ્ય પત્નીઓને સંતોષ ન આપી શકે છતાં ભાગવતજીમાં મર્મ છે કે ‘શ્રીકૃષ્ણ બધી જ રાણીઓને સમાન અને સંપૂર્ણ સુખ આપે છે.’ આનો અર્થ છે શ્રીકૃષ્ણ આનંદસાગર છે અને અનંત અનંત જીવોને આનંદપ્રદાતા છે. એક ઇન્દ્રિયવૃત્તિ શ્રીહરિનો આનંદ માણે તે સાથે જ સહસ્રશ: ચૈતન્યવૃત્તિઓ આનંદથી ઝૂમવા લાગે છે. આ પંક્તિમાં સ્વામી વિના સંકોચે જીવમાત્રને સાગમટે નોતરું આપે છે: આવો! જુઓ અને આ વરને સાગમટે વરો! અખંડ એવાતન પ્રાપ્ત કરો.’ ‘જોતાં વાટ આવી મારે જાન રે, પોતે વર પુરુષોત્તમ ભગવાન રે.’ પ્રેમ, પ્રતીક્ષા અને ધૈર્યની એક જ અનોખી ત્રિપુટી છે. પ્રેમ હોય તો પ્રતીક્ષામાં મજા આવે. પ્રેમ ન હોય તો પ્રતીક્ષા સજા થઈ જાય. રેલવેસ્ટેશને કોઈને લેવા ગયા હોઈએ અને ચાર કલાક રાહ જોવી પડે તો મનમાં શું વીતે? એ સહુ કોઈનો અનુભવ છે. પ્રેમી ભક્તો પરમાત્માની પ્રતીક્ષામાં કલાકો નહીં, દિવસો નહીં, મહિનો નહીં, અરે વર્ષો પણ નહીં, જિંદગીની જિંદગી ગુજારી નાખે છે, એમની ધીરજ ખૂટતી નથી. જૂની પ્રસિદ્ધ કથા છે. આંબલીના ઝાડ નીચે પરમાત્માની પ્રતીક્ષામાં સાધન કરતાં પ્રેમી સંતે નારદને પૂછ્યું ‘મુનિવર! કહોને મને પ્રભુ ક્યારે મળશે?’ નારદે કહ્યું, ‘હું નારાયણને પૂછીને આપને કહીશ.’ નારદે વૈકુંઠમાં નારાયણને પૂછ્યું, ‘પેલા સંતને દર્શન ક્યારે દેશો? નારાયણે કહ્યું, ‘એ સંત જે આંબલી નીચે ભજન કરે છે એ આંબલીનાં જેટલાં પાન છે એટલા જનમ પછી એને મારાં દર્શન થશે. નારાયણની વાત સાંભળતા નારદનો શ્વાસ અધ્ધર ચઢી ગયો! આંબલીના પાન તો ગણ્યાં ગણાય નહી અને વીણ્યા વીણાય નહીં એટલા! નારદે વિચાર્યું, ‘હું એ સંતને આ જવાબ આપીશ તો બિચારો હતાશ થઈ જશે.’ નારદજી પ્રસંગોપાત સંત પાસેથી પસાર થયા પણ કાંઈ બોલ્યા નહીં. સંતે સામેથી પૂછ્યું, ‘પ્રભુએ મારા પ્રશ્નનો જવાબ દીધો?’ નારદ કહે, ‘જવાબ તો દીધો પણ તમારે સાંભળવા જેવો નથી.’ સંતે કહ્યું ‘વિના સંકોચે જે હોય તે કહો,’ નારદ કહે, ‘પ્રભુએ એવું કહ્યું કે આ આંબલીનાં જેટલાં પાન છે એટલા જનમ પછી તમને ભગવાન મળશે.’ આટલું સાંભળતાં તો સંત આનંદથી નાચવા લાગ્યા. નારદજી તો જોઈ રહ્યા, ‘અરે! આ તો હતાશ થવાને બદલે હરખાય છે! મારી વાત સમજ્યા નથી લાગતા’ એણે કહ્યું ‘મહાત્માજી! મારી વાત તમે સમજ્યા?’ આનંદઘેલા સંતે કહ્યું, ‘હા નારદજી! બરાબર સમજ્યો!’ નારદે કહ્યું, ‘તો તમારે માથું કૂટવું જોઈએ એને બદલે મોજમાં કેમ છો? તમારે આંબલીનાં પાન જેટલા જનમ વિતાવવાના છે!’ સંત કહે, ‘દેવર્ષિ! શ્રીહરિંની રાહ જોવામાં આવી તો કંઈક આંબલી જેટલા જનમ મેં વિતાવી દીધા. મને ભરોંસો નહોતો કે એ મળશે! હવે તમારી કૃપાથી મને ખાતરી થઈ ગઈ કે એ મળશે જ. રાહ જોતાં અનંત જન્મ વીત્યા હવે આટલા તો હમણા નીકળી જશે!’ પેલા સંત આટલું બોલ્યા ત્યાં તો પરમાત્મા પ્રગટ થઈ ગયા અને બોલ્યા, ‘નારદજી! માઠું ન લગાડશો’ આટલા ઘીરજવાન પ્રેમીથી હું દૂર ન રહી શકુ!’ પ્રેમપૂર્વકની પ્રતીક્ષા એટલે પરમાત્માને લખેલી લગનની કંકોતરી! અંતરમાં પ્રબળ પ્રતીક્ષા જાગે તો પરમાત્મા દોડતા આવે. અધ્યાત્મના માર્ગે સર્વ સાધનોમાં શ્રેષ્ઠ સાધન હોય તો એ છે ‘પ્રેમભરી પ્રતીક્ષા’. માટે સ્વામી કહે છે, ‘જોતા વાટ આવી મારે જાન રે.’ લગનગીતમાં વરરાજાનું નામ આવે. સ્વામી આગળની પંક્તિમાં વરનું નામ વણે છે, ‘પોતે વર પુરુષોત્તમ ભગવાન રે’ આ વર નામ, રૂપ અને ગુણથી સર્વશ્રેષ્ઠ હોવાથી ‘પુરુષોત્તમ’ છે. પુરુષાતનથી ભરેલો હોય એને પુરુષ કહેવાય. એવા પુરુષોમાં શ્રેષ્ઠ હોય તેને પુરુષોત્તમ કહેવાય. બ્રહ્મસ્વરૂપ મુક્તો પુરુષ છે. પરબ્રહ્મ સ્વયં પુરુષોત્તમ છે. વેદોએ પુરુષોને નહીં, પુરુષોત્તમ ને જ વરણીય કહ્યા છે. ગાયત્રી મંત્રમાં પુરુષોત્તમના વરણીય તેજોમય રૂપનું ધ્યાન કરવામાં આવે છે. ‘ભર્ગો દેવસ્ય ધીમહિ’. આ પુરુષોત્તમ જેવું સત્યં શિવં સુન્દરં જગતમાં બીજું કોઈ નથી માટે એ જ વરણીય છે. સ્વામી અહીં ‘ભગવાન’ વિશેષણ વાપરે છે ભગવાન એટલે ઐશ્વર્યવાન. આ વર કંગન, નિર્ધન નથી પરંતુ પરમ ઐશ્વર્યવાન છે. માગેલાં ઘરેણાં પહેરીને ઘોડે ચઢ્યો હોય એવા વરને વરીને શું કરવું? ન માત્ર મનુષ્યોના, મોટા મોટા દેવતાઓના વૈભવો પણ માગેલાં ઘરેણાં છે. જ્યારે આ ‘પુરુષોત્તમ’ સકલ ઐશ્વર્યથી સંપન્ન છે. નિરુક્તકારે ‘ભગવાન’ શબ્દનો સુંદર અર્થ કર્યો છે, ‘ભગ’નો અર્થ છે ઐશ્વર્ય. છ પ્રકારનાં ઐશ્વર્યો જેમાં સહજ વસતાં હોય તેને ભગવાન કહેવાય છે. એ છ ઐશ્વર્યનાં નામ છે: જ્ઞાન, શક્તિ, બળ, ઐશ્વર્ય, વીર્ય અને તેજ. જ્ઞાન એટલે સર્જનના રહસ્યોની જાણકારી. શક્તિ એટલે સર્જનસામર્થ્ય. બળ એટલે સમસ્ત સૃષ્ટિનું ધારણ અને પોષણ કરવાનું સામર્થ્ય. ઐશ્વર્ય એટલે સર્વનું નિયમન કરવાનું સામર્થ્ય. વીર્ય એટલે વિકારો વચ્ચે પણ નિર્વિકાર રહેવાનું સામર્થ્ય. તેજ એટલે કોઈ પરાભવ ન કરી શકે તેવું સામર્થ્ય. આ છ પ્રકારના ઐશ્વર્ય જેમાં હોય એને જ ભગવાન કહેવાય. જ્ઞાન હોય પણ સર્જનસામર્થ્ય ન હોય તો જ્ઞાન વાંઝિયું ગણાય. ઘણા વિદ્વાનો વાતો ઊંચી ઊંચી કરે પણ કાંઈ રચનાત્મક કાર્ય ન કરી શકે તો તે ‘વેદીયા’માં ખપે. સર્જન કર્યા પછી એને ટકાવી રાખવાની પણ ત્રેવડ હોવી જોઈએ. ઘણાં લોકો છછુંદરની પેઠે પરિવાર બહુ મોટો કરી નાખે પણ પછી ભરણપોષણ કે ભણાવવા-ગણાવવાની તેવડ હોય નહીં તો સર્જન અભિશાપ થઈ જાય. સર્જન કર્યા પછી નિયમન કરવાની પણ શક્તિ હોવી જોઈએ. નહીંતર મેનેજર નબળો થાય અને યુનિયનો હાવી થઈ જાય તેવી દશા થાય. પરબ્રહ્મ નારાયણ જ્ઞાનસાગર છે. સંકલ્પ માત્રથી સૃષ્ટિનું સર્જન કરે છે. કીડીને કણ અને હાથીને મણ પૂરા પાડે છે. એણે બાંધેલા ઋત અને સત્યના નિયમો પ્રમાણે સમસ્ત વિશ્વ ચાલે છે. અંતર્યામી ભાવે જડચેતન વિશ્વનું નિયમન કરે છે. જડચેતન વિશ્વમાં વ્યાપ્ત હોવા છતાં જડ ચેતન વિશ્વના કોઈ વિકારો એને સ્પર્શી શકતા નથી. આકાશ જેવા નિર્લેપ હોવાથી વેદો ભગવાનને વીર્યવાન કહે છે. એ પુરુષોત્તમ પરમ તેજસ્વી છે. ચંદ કે તારાનાં તેજ સૂર્યને પ્રભાવિત કરી શકતાં નથી તેમ પુરુષોત્તમ નારાયણને કોઈ પ્રભાવિત કરી શકતુ નથી. ભૂમાનંદ સ્વામી કહે છે આવા સકલ ઐશ્વર્યસંપન્ન શ્રીહરિ જીવને વરવા માટે સામે ચાલીને જીવને દ્વારે ઊભા છે. ‘શુક સનકાદિક ધરે જેનું ધ્યાન રે, મારાં લોચન કરે તે મુખડાનું પાન રે.’ સામાન્ય રીતે પરમાત્મા બાહ્ય નેત્રોથી દેખાતા નથી. શુક સનકાદિક યોગીઓ પોતાના વિશુદ્ધ અંત:કરણમાં અંતરની આંખોથી એમનાં દર્શન માટે મથે છે. સ્વામી કહે છે, ‘યોગીઓને અંતરની આંખોથી જે નથી દેખાતો એને અમે ઉધાડી આંખોએ નીરખી રહ્યા છીએ.’ આ પંક્તિમાં ‘પાન’ શબ્દનો પ્રયોગ છે. જોવું, દર્શન કરવું અને પાન કરવું – આ ત્રણેયમાં ફરક છે. જોવાનો અર્થ તો પ્રસિદ્ધ છે. ઓળખાણ સાથે અર્થાત્ માહાત્મ્યજ્ઞાને સહિત નીરખે તો દર્શન કહેવાય. પણ ‘પાન’ની તો વાત જ ન્યારી છે. ‘પાન’નો અર્થ છે ‘આત્મસાત્’ કરવું, મધુર રસને જિહ્‌વા માણે એમ આંખોના પાત્રોથી પ્રિયતમની રસમયી મૂર્તિને પીવી એને પાન કરવું કહેવાય. દર્શનમાં દર્શકની આંખો ‘લેસર’ કિરણની જેમ દ્રશ્યમાં આરપાર ઊતરી જાય છે. જ્યારે પાનમાં વાત ઊલટી છે અહીં ‘દર્શનીય’ દર્શકના અંતરમાં આરપાર ઊતરી જાય છે અને રસાયણની જેમ રોમરોમમાં રમવા માંડે છે. જ્ઞાનીઓ દર્શન કરે છે જ્યારે પ્રેમીઓ પાન કરે છે. આ પંક્તિમાં પ્રગટ પરમાત્માની પ્રાપ્તિનો આનંદ ઊભરાય છે. બ્રહ્મનિષ્ઠ મહાપુરુષોને ધ્યાનમાં ક્યારેક વીજળીના ઝબકારાની જેમ જેનાં અલપઝલપ દર્શન થાય છે એ જ ભગવાન પ્રેમીઓની આંખ સામે પ્રગટ બિરાજે છે. એની સરવે દેખી અલૌકિક રીત રે, ચોંટ્યું મારું સુંદરવરમાં ચિત્ત રે. શ્રીહરિ કોઈ પણ યોનિમાં અવતરે ત્યારે તે તે યોનિને અનુરૂપ જ ચેષ્ટા કરે. છતાં એની સર્વ ચેષ્ટાઓ અલૌકિક હોય. ભગવાન મનુષ્યની જેમ જ હરે, ફરે, જમે, રમે, હારે, જીતે પણ અનુભવી મહાત્માઓ જાણે છે કે એમની લૌકિકતામાં પણ અલૌકિકતા ભરી છે. એટલે તો વ્યાસ જેવા મહાજ્ઞાની મહાત્માઓએ પરમાત્માની સર્વ ચેષ્ટાઓને ‘લીલા’ કહી છે. આકાશ ચરેય ભૂતોમાં વસે છે છતાં આકાશને પૃથ્વી, પાણી, આગ અને પવનના વિકારો સ્પર્શતા નથી. તેમજ શ્રીહરિ અંતર્યામી રૂપે સર્વત્ર વસે અથવા તો જલચર, સ્થળચર, નભચર ગમે તે યોનીમાં અવતરે છતાં સદા સર્વદા નિર્વિકાર જ રહે છે. પૂરણપોળી અને રોટલી દેખાવે સરખી હોય પણ ભીતરમાં ભારે ભેદ છે. એ જ રીતે અવતાર અને અન્ય જીવ દેખાવે સરખા હોય પણ બન્ને વચ્ચે સ્વરૂપથી અને સ્વભાવથી આકાશપાતાળનાં અંતર હોય! વરતાલમાં એક વાર ભગવાન સ્વામિનારાયણ રાણ્યો જમતા હતા. એવામાં ભાલના ભક્તો દર્શને આવ્યા. ભાલમાં લીંબોળી ખૂબ જ થાય. રાણ્ય અને લીંબોળી દેખાવે લગભગ સરખા હોય પણ સ્વાદમાં આકાશપાતાળનું અંતર હોય. ભાલના ભક્તોએ રાણ્યો કોઈ દી’ ભાળી નહોતી એટલે એમને થયું... ‘ભગવાન અમારા ભાલનો ‘મેવો’ જમે છે, દેખાવ સરખો હોવાથી આવી ભ્રાન્તિ થાય તે સહજ હતું. ભક્તોએ પૂછ્યું: ‘મહારાજ! અમારો ભાલનો મેવો કેવો મીઠો છે?’ મહારાજ હસીને કહે ‘આ “મેવો” ભાલનો નથી, ગુજરાતનો છે.’ મહારાજે ભક્તોને રાણ્યોની પ્રસાદી આપી. રાણ્યોની મધુરતા માણી ત્યારે ભાલના ભક્તોની ભ્રાન્તિ ટળી. લીંબોળી અને રાણ્યો વચ્ચેનો ભેદ સમજાયો. સ્વામી કહે છે: આ રોઝા ઘોડાનો અસવાર લાગે છે લૌકિક, પણ એની એક એક રીત અલૌકિક છે. એની સર્વ ચેષ્ટાઓ દિવ્ય છે એટલું જ નહી નિર્ગુણ પણ છે. એ દિવ્ય નિર્ગુણ લીલાઓનું જે ધ્યાન ઉપાસન કરે છે તે પણ દિવ્ય અને નિર્ગુણ બની જાય છે. જગતમાં કહેવાતા બૌદ્ધિકો અને વેદાંતીઓ અવતાર તત્વને ઓળખવામાં હંમેશા થાપ ખાઈ ગયા છે. એકને માટે ‘અવતારો અસંભવ છે’, બીજાને માટે ‘અવતારો માયા શબલિત’ અર્થાત માયાથી ખરડાયેલા છે. ‘ब्रह्मसत्यंज जगन्मिथ्यां’ની વાતો કરનારા વેદાંતીઓ સ્વયં ભ્રમણામાં અટવાય છે. વેદાંતીઓને એ વિવેક નથી કે ‘બ્રહ્મ’ ક્યારેય માયાથી ખરડાય નહીં અને ખરડાય તો ‘બ્રહ્મ’ ન કહેવાય. માયા બ્રહ્મમાં ભ્રમ પેદા કરવાની તાકાત ધરાવતી હોય તો માયા બ્રહ્મથી શક્તિશાળી ગણાય. હવે આપણે બધાએ ભ્રાન્ત થયેલા બ્રહ્મ કરતાં ભ્રાન્તિ પેદા કરનાર માયાને શરણે જવું જોઈએ. આ વાત ભગવત્પાદ રામાનુજાચાર્યજીએ ‘શ્રીભાષ્ય’માં સારી રીતે સમજાવી છે. સૂર, મીરાં, તુલસી જેવા સંતોએ પણ ‘પરમાત્મા’ના અવતારોને દિવ્ય અને નિર્ગુણ જ કહ્યા છે. ચક્રવર્તી સમ્રાટ કેદખાનાની મુલાકાતે આવે. એ જ કેદખાનામાં કેદીઓ વસતા હોય. થોડો સમય બન્નેનો વસવાટ સાથે હોવા છતાં બન્ને વચ્ચે ભારે ભેદ છે. કેદીઓ પોતાની ઇચ્છાથી મુક્ત થઈ શકતા નથી. સમ્રાટ સ્વયં તો મુક્ત છે જ, પણ એ ધારે તો એક પળમાં સર્વને મુક્ત કરી પૂરા કેદખાનાને દૂધે ધોઈ શકે છે. એ જ રીતે અવતારો અને બીજા જીવો વચ્ચે જમીન-આસમાનનું અંતર છે. અવતારોને કોઈ બંધન નથી. કોઈ ભ્રાન્તિ નથી. એમનાં અવતરણ જ બંધન અને ભ્રાન્તિ તોડવા માટે છે. અનંત જીવોને નિર્ગુણ અને બ્રહ્મરૂપ કરવા માટે છે. સ્વામી કહે છે આવા અવતારી સુંદરવરમાં અમારાં ચિત્ત ચોંટી ગયા છે. હવે આ ચિત્તમાં બીજા કોઈ અવર વરની છબિ વસી શકે તેમ નથી. ‘હથેવાળો હરિ સંગાથે મેં કીધો રે, ભૂમાનંદ કહે જન્મ સુફળ કરી લીધો રે.’ આ પંક્તિ ચારેય પદના સારરૂપ છે. યેનકેન પ્રકારેણ હરિવર સાથે હથેવાળો થાય એમાં જ માનવજીવનની સફળતા છે. ભૂમાનંદ સ્વામીને એ ‘હથેવાળો’ થઈ ચૂક્યો છે. કોડભરી કન્યાને મનગમતો ભરથાર મળે અને એની આંતરવાણીના તારમાંથી જે મધુર ઝણકાર ઊઠે એવા જ અંતરના ઝણકારમાંથી આ ચારે પદોનું ગાન થયું છે. ભાવાર્થઃ-\tઅક્ષરાધિપતિ પૂર્ણપુરુષોત્તમ સામે ચાલી આપણે ઘેર પધાર્યા. જેને અક્ષરાતીત કહે છે. II૧II હે મોહાંધ બનેલા જીવાત્માઓ! મોહનિદ્રામાંથી જાગી આ પુરુષોત્તમવરને વરી અખંડ સોહાગી બનો. II૨II જેની આપણે વાટ જોતા હતા એવા વરરાજા પુરુષોત્તમ ભગવાનની આજ જાન આવી છે. II૩II શુકસનકાદિક જેનુ ધ્યાન ધરે છે. એવા પરમતત્વ પુરુષોત્તમનાં મુખનાં દર્શન આજે મારા લોચન કરી રહ્યા છે. II૪II આની સર્વે અલૌલિક રીત જોઈ મારું ચિત્ત આ સુંદરવરમાં ચોંટી ગયું છે. II૫II જેનો સંબંધ અખંડ છે. એવા હરિવરની સંગાથે મેં તો હથેવાળો બાંધી લીધો છે. ભૂમાનંદસ્વામી કહે છે કે, આ પુરુષોત્તમવરને પામી મારો જન્મ સફળ થઈ ગયો છે. આવી રીતે આ કીર્તનમાં સ્વામી પોતાની નિષ્ઠા, ભક્તિ અને ઉપાસનાનાં દર્શન કરાવે છે. II૬II રહસ્યઃ-\tપ્રસ્તુત બંને પદોમાં બોલતાં-ચાલતાં ભગવાન પ્રગટ્યા-મળ્યાનો આનંદ ઝીલાયો છે. વળી, ભગવાનની ભક્તવત્સલતા સહજમાં વર્તાય છે. પદ ઢાળમાં સૌરાષ્ટ્રના જાણીતા લગ્ન ઢાળની વધાઈની છાંટ દેખાય છે. આ ઢાળમાં સ્ત્રીઓ વરરાજાનાં ગીતો ગાય છે. જ્યારે ભૂમાનંદસ્વામી ફૂલેકે ચડી પુરમાં પધારેલા પૂર્ણપુરુષોત્તમનારાયણનું ગીત ગાઈને સ્વાનંદ વ્યસ્ત કરે છે. પદ સુગેય છે. તાલ કહરવા છે.


'આદત'થી રાનૂ મંડલે મચાવી ધૂમ, Video જોઇને રહી જશો દંગ | ranu mondal song aadat making video release himesh reshammiya lata mangeshkar\nranu mondal song aadat making video release himesh reshammiya lata mangeshkar\nVIRAL / 'આદત'થી રાનૂ મંડલે મચાવી ધૂમ, Video જોઇને રહી જશો દંગ\nTeam VTV 01:16 PM, 17 Sep 19\nરાનૂ મંડલનો 'આદત' સૉન્ગનો મેકિંગ વીડિયો રિલીઝ થઇ ગયો છે. જેને જોતજોતામાં જોર ધૂમ મચાવી દીધી છે. થોડાક જ કલાકોમાં રાનૂના આ વીડિયોને હજારો લોકોએ જોઇ નાંખ્યો છે. તમે પણ જોશો આ વીડિયો તો દંગ રહી જશો.\nરાનૂ મંડલના બીજા એક વીડિયોએ સોશ્યલ મીડિયા પર મચાવી ધૂમ\nથોડાક જ કલાકોમાં રાનૂના આ વીડિયોને હજારો લોકોએ જોઇ નાંખ્યો\nરાનૂ મંડલ, લતા મંગેશકરથી પ્રેરિત છે\nરાનૂ મંડલના બીજા એક વીડિયોએ સોશ્યલ મીડિયા પર ધૂમ મચાવી દીધી છે. લતા મંગેશકરનું ગીત 'એક પ્યાર કા નગમા હે' ગઇને ફેમસ થયેલી રાનૂ મંડલને હિમેશ રેશમિયાએ પોતાની નવી ફિલ્મ 'હેપ્પી હાર્ડી એન્ડ હીર'માં ગીત ગાવાની તક આપી. થોડાક દિવસો અગાઉ હિમેશ અને રાનૂ મંડલના અવાજમાં ગીત 'તેરી મેરી કહાની' રિલીઝ થયું હતું. હવે રાનૂ મંડલનું બીજું એક ગીત 'આદત'નો વીડિયો શેર કરવામાં આવ્યો છે.\nગીતના રિલીઝ પહેલા હિમેશે એનો મેકિંગ વીડિયો શેર કર્યો છે. જેમાં રાનૂ મંડલ ગીત ગાતી નજરે આવી રહી છે અને હિમેશ રેશમિયા એને ગાઇડ કરતો નજરે આવી રહ્યો છે. મેકિંગ વીડિયો સામે આવતા જ વાયરલ થઇ ગયો. હજારો લોકોએ આ વીડિયો જોઇ લીધો છે.\nવીડિયો શેર કરતાં હિમેશે કેપ્શનમાં લખ્યું 'આદતના મેકિંગ દરમિયાન મને અહેસાસ થયો કે રાનૂનો અવાજ માત્ર એક ગીત માટે પ્રભાવિત કરનારી નહતો તમે પણ મારી સાથે સહેમત હશો જો તમે એક વખત 'આદત' સાંભળી લીધું. એમના અવાજમાં ખરેખર જાદૂ છે. તમારા દરેકના સમર્થન માટે આભાર.'\nરાનૂ મંડલ લતા મંગેશકરની ખૂબ જ મોટી ફેન છે. જ્યારે લતા મંગેશકર સુધી રાનૂનો વીડિયો પહોંચ્યો તો એમને પ્રતિક્રિયા આપતા કહ્યું હતું કે એ એમના ઓરિજનલ અવાજમાં ગાય અને નકલ ના કરે. લતા મંગેશકરના આ નિવેદન પર હવે રાનૂ મંડલે કહ્યું કે 'હું લતાજીની ઉંમરના હિસાબથી નાની હતી, નાની છું અને નાની રહીશ. એમનો અવાજ મને બાળપણથી જ પસંદ છે. જ્યારે હું ગામ છોડીને કલકતા પહોંચી તો તે લતા જી ના ગીત રેડિયો પણ સાંભળતા હતા. લતા જી ના સુરીલા અવાજના લીધે તો એમને સ્વર કોકિલા કહેવામાં આવે છે.'\n'તેરી મેરી કહાની' ગીતના લૉન્ચિંગ દરમિયાન જ્યારે હિમેશ રેશમિયાને લતા મંગેશકર માટે પ્રશ્ન પૂછવામાં આવ્યો તો એમને કહ્યું હતું કે 'દરેક લોકો ક્યાંકને ક્યાંકથી કોઇનાથી પ્રેરિત થાય છે. એવી જ રીતે રાનૂ મંડલ, લતા મંગેશકરથી પ્રેરિત છે. જેવી રીતે કુમાર સાનૂ ખુદને કિશોર કુમારથી પ્રેરિત જણાવે છે, બસ એવી જ રીતે. કોઇ લતા જી જેવું બની શકે નહીં. એ મહાન ગાયિકા છે અને એમની જે સફર રહી છે એમનાથી કોઇ પણ પ્રેરિત થઇ શકે છે. '\nBollywood Ranu mondal himesh reshammiya Lata mangeshkar રાનૂ મંડલ હિમેશ રેશમિયા લતા મંગેશકર


(227) ભાવપ્રતિભાવ – ૫ (શ્રી હરનિશ જાની કૃત ‘પ્યાર-તકરાર’ એક લલિત નિબંધ) | William’s Tales (Bilingual Multi Topic Reads)\n← (226) હાસ્યહાઈકુ : ૧૧ – હાદના દાયરેથી (૬)\n(228) હાસ્યહાઈકુ : ૧૨ – હાદના દાયરેથી (૭) →\nઅંતે લેખક અને તેમનાં પત્નીની રોમ, ઇટાલિની સફર વાંચકો માટે પણ યાદગાર સફર બની રહી. આ પ્રસંગમાં પણ માર્મિક હાસ્ય વેરાએલું પડ્યું છે. પ્યાર-તકરારે મારા ઉપર એક વશીકરણ તો અવશ્ય કર્યું છે અને તે એ છે કે મારે લેખકનો હળવા નિબંધોનો સંગ્રહ ‘સુશીલા’ કોઈપણ સ્રોતે વાંચવો જ રહ્યો.\nહરનિશભાઈ, તમારા હાસ્યનિબંધ વિષે તો લખ્યું, પણ છેલ્લે છેલ્લે શીર્ષક વિષે માત્ર એટલું જ કહીશ કે ‘પ્યાર-તકરાર’ સરસ શીર્ષક લાવી જાણ્યા છો.\nOne response to “(227) ભાવપ્રતિભાવ – ૫ (શ્રી હરનિશ જાની કૃત ‘પ્યાર-તકરાર’ એક લલિત નિબંધ)”


Jazz music, cannabis and apartheid|જાઝ સંગીત, ગાંજો અને રંગભેદ\nJazz music, cannabis and apartheid\nદીવાન-એ-ખાસ / જાઝ સંગીત, ગાંજો અને રંગભેદ\nનિકશન અને રેગનના ડ્રગ્સ સામેના યુદ્ધને બહુમતી કાળા અમેરિકનો રંગભેદ તરીકે જોતા હતા. જાઝ સંગીતકારોની લોકપ્રિયતા તોડી પાડવા માટે ગાંજાના પ્રતિબંધનો ભરપૂર ઉપયોગ કરવામાં આવ્યો\nMay 08, 2019, 04:29 PM IST\nઉપરનું હેડિંગ વાંચીને તમને થશે કે જાઝ સંગીત, ગાંજો (મારિજુઆના, વીડ, પોટ...) અને રંગભેદ વચ્ચે કઈ રીતે સંબંધ હોઈ શકે? જવાબ છે ઘણી રીતે.\nજાઝ સંગીત, પશ્ચિમના સંગીતનો એક અતિ લોકપ્રિય પ્રકાર છે. યુ.એસ.એ.માં 1920 અને 30ના દાયકામાં જાઝ સંગીતની લોકપ્રિયતાનો આરંભ થયો. જાઝની ઝડપી રિધમને કારણે અમેરિકાનાં યુવાન-યુવતીઓ જાઝ વગાડતા બેન્ડ પાછળ દીવાના થયાં. જાઝના બેન્ડમાં મોટાભાગના સંગીતકારો–ગાયકો આફ્રિકન અમેરિકન હતા. આપણે જેમને ‘નિગ્રો’ તરીકે ઓળખીએ છીએ તેમને અમેરિકામાં આફ્રિકન અમેરિકન કહેવામાં આવે છે. અમેરિકા રહેતા આપણા એન.આર.આઇ. ગુજરાતીઓ એમને ‘કાળિયા’ કે ‘કાળા’ કહે છે. આફ્રિકન અમેરિકનોને જાઝ સંગીતનું કુદરતી વરદાન હતું. સાથે સાથે જાઝ સંગીત વગાડનારાઓમાંથી મોટા ભાગના મારિજુઆના, વીડ, હસીસ, પોટ... એટલે કે ગાંજો ફૂંકવાના આદતી હતા. પેરીસમાં જન્મીને નોબલ પ્રાઇઝ જીતનારા ડો. ચાર્લ્સ રિચેટે 1887માં કહ્યું કે, ‘હસીસ ઉર્ફે ગાંજાનો કસ લેવાથી સમયકાળ અનંત થઈ જાય છે. સર્જનાત્મકતા વધે છે અને કેટલીક ક્ષણો પસાર થઈ હોય તો પણ જાણે વર્ષો પસાર થયાં હોય એવી અનુભૂતિ થાય છે.’ એ સમયે પણ ફ્રાન્સના કલાકારોમાં ગાંજો પીવાનું ફેશનેબલ ગણાતું. 18મી સદીના અંતમાં નેપોલિયને ઇજિપ્ત જીતી લીધા પછી ફ્રાન્સના લોકો પહેલી વખત ગાંજાના છોડના સંપર્કમાં આવ્યા. એ વખતે ફ્રાન્સના ઘણા વૈજ્ઞાનિકો દર્દીઓને સારવાર માટે હસીસ આપતા હતા.\nલગભગ 30 વર્ષ પછી અમેરિકાના જાઝ સંગીતકારો પણ ગાંજાનો ઉપયોગ કરતા થયા એનું મુખ્ય કારણ એ હતું કે ગાંજો ફૂંક્યા પછી તેઓ વધુ સ્ફૂર્તિથી અને વધુ ઝડપથી સંગીત વગાડી શકતા હતા. એ વખતે એવું મનાતું હતું કે કાગળ પર દોરેલા સંગીતના શબ્દો કરતાં વધુ સર્જનાત્મક સંગીત સર્જવા માટે ગાંજાનું સેવન જરૂરી છે.\nઅમેરિકાની બહુમતી ગોરી પ્રજાને એમનાં યુવાન સંતાનો જાઝ સંગીત સાંભળવા ક્લબમાં જાય એ ગમતું નહીં. એવું મનાતું કે કાળી પ્રજાના જાઝ સંગીતથી અભિભૂત થઈને ગોરી છોકરીઓ એમના પ્રેમમાં પડી શકે છે, જે વડીલોને મંજૂર નહોતું. ધીમે ધીમે વાત પ્રસરવા માંડી કે જાઝનો દરેક સંગીતકાર ગાંજાનું સેવન કરે છે એટલે અમેરિકાની સરકાર સચેત થઈ. ફેડરલ બ્યૂરો ઓફ નાર્કોટિક્સ(એફબીએન)ના વડા તરીકે એક વિચિત્ર અને કડક અધિકારી એનસ લીંગરની નિમણૂક કરવામાં આવી. એમને ડ્રગ એન્ફોર્સમેન એડમિનિસ્ટ્રેશન(ડીઇએ)નો હવાલો પણ આપવામાં આવ્યો. 1937નો મારિયુઆના એક્ટ બનાવીને એમણે પહેલી વખત ગાંજા પર પ્રતિબંધ મૂક્યો. ગાંજાનો ઉપયોગ કરનારાઓ માટે ફોજદારી કલમો નક્કી કરવામાં આવી. વિશ્વવિખ્યાત જાઝ સંગીતકાર મેઝ મિઝરો પણ સંગીતના દરેક શો પહેલાં પુષ્કળ દારૂ પીતા અને ગાંજો ફૂંકતા. એમના સંગીતના એક-એક તાલે યુવક અને યુવતીઓ ઝૂમી ઊઠતાં. આધુનિક જાઝના બીજા એક ખ્યાતનામ સંગીતકાર લૂઇસ આર્મસ્ટ્રોંગે એમના બાયોગ્રાફરને કહ્યું હતું કે, કઈ રીતે એક વખત ચાલુ શોમાંથી પોલીસે ગાંજો પીવા બદલ એમની ધરપકડ કરી હતી. ધરપકડ કરનાર ડિટેક્ટિવ લૂઇસ આર્મસ્ટ્રોંગનો મોટો ચાહક હતો.9દિવસ જેલમાં રહ્યા પછી આર્મસ્ટ્રોંગને જ્યારે છોડવામાં આવ્યા ત્યારે ડિટેક્ટિવને એ વાતનું દુઃખ હતું કે હવે કદાચ એ ભવિષ્યમાં આર્મસ્ટ્રોંગને નહીં મળી શકે!\nબીજી તરફ એનસ લીંગરને ખ્યાલ આવવા માંડ્યો હતો કે ગાંજાનો સૌથી વધુ ઉપયોગ જાઝના સંગીતકારો કરે છે. એણે એક પછી એક સંગીતકારોની ધરપકડ કરવા માંડી. કેટલાક અમેરિકનોએ એવું સ્ટેન્ડ લીધું કે ફક્ત કાળા સંગીતકારોની જ ધરપકડ કેમ કરવામાં આવે છે? પછીનાં વર્ષોમાં અને આજ સુધી ઘણા અમેરિકનોનું માનવું છે કે મારિયુઆના ઉર્ફે ગાંજાનું સેવન અમેરિકામાં બ્લેક લોકો વધુ કરે છે જ્યારે હેરોઇન કે કોકેઈન જેવા નશીલા પદાર્થોનું સેવન ગોરા લોકો વધુ કરે છે. અમેરિકાના સત્તાધીશો એમના રંગભેદની નીતિને કારણે કાયદાનો દુરુપયોગ કરી ડ્રગ્સને મામલે કાળા લોકોની ધરપકડ વધુ કરે છે. અમેરિકાના પ્રમુખપદે આવેલા રોનાલ્ડ રેગન અને નિકશને અમેરિકાના શત્રુ નંબર 1 તરીકે મારિયુઆના એટલે કે ગાંજાને ગણાવ્યો હતો. અમેરિકાના પ્રોગ્રેસિવ લોકોનું માનવું છે કે એક તરફ કોકેઇન કે હેરોઇન જેવાં નશીલાં દ્રવ્યો વ્યક્તિને બંધાણી બનાવી એનો સર્વનાશ કરે છે, બીજી તરફ ગાંજા જેવા પ્રદાર્થનું બંધાણ થતું નથી અને યોગ્ય માત્રામાં લેવામાં આવે તો નુકસાનકારક પણ નથી. તો પછી ફક્ત ગાંજાના વપરાશ સામે જ વાંધો કેમ? નિકશન અને રેગનના ડ્રગ્સ સામેના યુદ્ધને બહુમતી કાળા અમેરિકનો રંગભેદ તરીકે જોતા હતા.\nજાઝ સંગીતકારોની લોકપ્રિયતા તોડી પાડવા માટે ગાંજાના પ્રતિબંધનો ભરપૂર ઉપયોગ કરવામાં આવ્યો. આમ છતાં એમને સફળતા મળી નહીં. ગોરા અમેરિકન યુવાન-યુવતીઓનો જાઝ સંગીત પ્રત્યેનો પ્રેમ અકબંધ જ રહ્યો. એમ કહેવાય છે કે અમેરિકાના પ્રમુખ અખબારોમાં સત્તાધીશો એવા સમાચાર પ્લાન્ટ કરાવતા હતા કે જેને કારણે ગાંજો વેચનાર કે ખરીદનારની સામે લેવાતા આત્યંતિક પગલાને ન્યાયી ઠરાવી શકાય. ‘ગાંજો પીવાથી એક જ કુટુંબના ત્રણ સભ્યો પાગલ થઈ ગયા’, ‘ગાંજો પીને પાગલ થયેલી માતાએ એના બાળકની હત્યા કરી’ જેવાં હેડિંગ અખબારોમાં નિયમિત દેખાવા માંડ્યાં. શું ગાંજાના મર્યાદિત સેવનથી પણ પાગલપણું આવી શકે? આ સવાલનો ચોક્કસ જવાબ અમેરિકન વૈજ્ઞાનિકો આપી શકતા નથી. જોકે, જાણીતા મનોવૈજ્ઞાનિક અને નશાના બંધાણીઓને સુધારવાનો પ્રયત્ન કરી રહેલા ડો. મુકુલ ચોક્સીનું કહેવું છે કે એમની પાસે એવા ઘણા કિસ્સા આવ્યા છે કે જેઓ સ્કિઝોફ્રેનિયા (એક પ્રકારની માનસિક બીમારી)નો ભોગ બન્યા હોય, એમાંથી કેટલીક વ્યક્તિઓએ ભૂતકાળમાં ગાંજાનું સેવન કર્યું હતું. જોકે, એનાથી એવી ધારણા બાંધી લેવાય નહીં કે ગાંજાના સેવનથી ગાંડપણ આવે જ છે.\nછેલ્લાં કેટલાંક વર્ષોથી વિશ્વના સુધરેલા દેશોમાં એક લોબી એવું આંદોલન ચલાવી રહી હતી કે જો ગાંજા કે મારિયુઆનાને કાયદેસર બનાવી દેવામાં આવે અથવા તો એનો ઉપયોગ મર્યાદિત પ્રમાણમાં કરવાની છૂટ આપવામાં આવે તો ડ્રગ માફિયાઓની પકડ ઢીલી પડે. 2018થી યુએસએ (યુનાઇટેડ સ્ટેટ) અમેરિકાનાં ઘણાં રાજ્યોએ કાયદામાં ફેરફાર કરીને ગાંજાના વેચાણ કે ખરીદ પર લગાવેલો પ્રતિબંધ હટાવી લીધો છે. કેટલાંક રાજ્યોએ ડોક્ટરનું પ્રિસ્ક્રિપ્શન હોય તો ગાંજાના વેચાણની છૂટ આપી છે. અમેરિકાના જે રાજ્યમાં ગાંજાના વેચાણની છૂટ આપવામાં આવી છે ત્યાં તો ગાંજાના કેટલાક બંધાણીઓએ હવે એમના નાનકડા વાડામાં જ ગાંજાના છોડવાઓ રોપીને એની નિકાસ કરી કમાણી કરવાનું ચાલુ પણ કરી દીધું છે. થોડા વર્ષોમાં આપણા દેશમાં પણ કદાચ મેડિકલ યૂઝ માટે ગાંજાના મર્યાદિત વેચાણને છૂટ અપાય તો નવાઈ નહીં!


Madhusudan mistry says i will win in baroda | વડોદરા બેઠક પર મોદી સામે હું જીતીશ : મધુસુદન મીસ્ત્રી - Divya Bhaskar\nMadhusudan Mistry Says I Will Win In Baroda\nવડોદરા બેઠક પર મોદી સામે હું જીતીશ : મધુસુદન મીસ્ત્રી\n- ગાંધીગનર સેક્ટર ૮નાં મતદાન મથક પરથી મીસ્ત્રીએ મતદાન કર્યું\nભાજપનાં વડાપ્રધાન પદનાં ઉમેદવાર નરેન્દ્ર મોદી સામે કોગ્રેસ તરફથી વડોદરા બેઠક પર ઉમેદવાર તરીકે ચુંટણી લડી રહેલા મધુસુધન મિસ્ત્રીએ આજે ગાંધીનગરથી મતદાન કર્યું હતુ. સેક્ટર ૮નાં મતદાન બુથ પર મતદાન કરીને નિકળ્યા બાદ મિડીયા સાથેની મુલાકાતમાં તેમણે વડોદરા સીટ પર મોદી સામે તેમની જીત થશે તેવી આશા વ્યક્ત કરી હતી.\nભાજપનાં વડાપ્રધાન પદનાં ઉમેદવાર નરેન્દ્ર મોદીએ વારાણસી તથા વડોદરા બંને બેઠક પરથી ઉમેદવારી નોંધાવી છે. જેમાં મોદી સામે વડોદરા બેઠક પર કોગ્રેસ તરફથી મધુસુધન મિસ્ત્રી ચુંટણી લડી રહ્યા છે. પરંતુ મધુસુધન મિસ્ત્રી ગાંધીનગરમાં રહેતા હોવાથી પોતાનાં મત વિસ્તારમાં મતદાન કરી શક્યા નથી. તેઓ ચુંટણીનાં દિવસે સવારે ૮ વાગ્યે મતદાન માટે ગાંધીનગર સેક્ટર ૮ની પ્રાથમીક શાળાનાં મતદાન મથક પર મતદાન કરવા આવી પહોચ્યા હતા.\nબુથ પર મતદાન માટે લાઇન હોવાથી મધુસુદન મિસ્ત્રી પણ લાઇનમાં ગોઠવાઇ ગયા હતા. પોતાનો મતદાન માટેનો ટર્ન આપતા બુથમાં જઇને મતદાન કરીને હસતે મોઢે બહાર નિકળ્યા હતા. તેમણે મતદાન કર્યાની સહિવાળી આંગણી દર્શાવી મીડીયા સાથેની વાતચીતમાં કહ્યુ હતુ કે વડોદરા બેઠક પર ભલે મારી સામે મોદીનો પડકાર હોય. પરંતુ વડોદરા બેઠક પર મારી જીત થશે તેવી મને આશા છે. મધુસુદન મિસ્ત્રીની સાથે તેમનાં પિત્ન તથા શહેર કોગ્રેસનાં અન્ય કાર્યકરોએ પણ મતદાન કરીને વિજયની નીશાની દર્શાવી હતી.


News & Views :: આ જાપાની કલાકારે2મિનિટ કસરત કરી ઘટાડ્યું 13 કિલો વજન, જાણો કઈ રીતે\nઆ જાપાની કલાકારે2મિનિટ કસરત કરી ઘટાડ્યું 13 કિલો વજન, જાણો કઈ રીતે\nવધારે પડતી મેદસ્વિતા શરીરમાં થાઈરોડ, PCOD અને ડાયબિટીઝ જેવી ભયંકર બીમારીઓ પેદા કરે છે. મેદસ્વિતા માત્ર તમારો લુક જ નહિ પણ હ્યદયને લગતા રોગોનું પણ કારણ બને છે. જો તમે પોતાના વજનથી પરેશાન છો તો આ જાપાની ટેકનિકથી વજન ઘટાડી શકો છો.\nવજન ઘટાડવાની એક જાપાની ટેકનિક હાલમાં ઘણી પોપ્યુલર થઈ રહી છે. આ ટેકનિકની મદદથી તમે ઝડપથી પેટ ઓછું કરી શકો છો. જાપાનના એક અભિનેતા માઈક રયોસ્કેએ તે ફોર્મુલો પોતાના પર અજમાવ્યો હતો.\nતેનું કહેવું છે કે, જાપાની ટેકનિકથી તેનું વજન 13 કિલો ઓછું થયું. તેણે 4.1 ઈંચ પેટ ઓછું કરવાનો દાવો પણ કર્યો છે. જો તમને જાણ ન હોય તો આ માત્ર2મિનિટની કસરતનો કમાલ છે.\nઅભિનેતાએ જણાવ્યું કે, આ કસરતથી તેમનું વજન તો ઓછું થયું, પણ તેની કમરના દુખાવાની તકલીફ પણ દૂર થઈ છે. તેણે ઘણાં ઓછા સમયમાં આ વજન ઘટાડ્યું છે.\nકઈ રીતે કસરત કરશોઃ\nજમીન પર તમારો એક પગ આગળની તરફ અને બીજો થોડી પાછળની તરફ રાખો. શરીરના પાછળના ભાગમાં અને પગ પર દબાણ આપો. ત્યાર પછી હવામાં ઉપર હાથ ઉઠાવીને3સેકન્ડ સુધી ધીમી ગતિએ શ્વાસ લો. આ પ્રક્રિયા પૂરી થયા પછી7સેકન્ડ સુધી CO2 બહાર ફેંકો. શ્વાસ છોડતા સમયે તમારે પોતાનો હાથ ટાઈટ કરીને ઉપરથી નીચેની તરફ લાવવાનો રહેશે.\nઆવું રોજ2થી 10 મિનિટ સુધી કરો. તમારું વજન ઝડપથી ઓછું થઈ જશે. બ્રીદિંગ એક્સરસાઈઝને વજન ઘટાડવા માટે સારી ગણવામાં આવે છે. બોડીનું ફેટ ઓક્સીજન, કાર્બ અને હાઈડ્રોજનથી બને છે. જ્યારે આપણે શ્વાસ લઈએ છે ત્યારે ઓક્સીજન ફેટ સેલ્સ સુધી પહોંચી પાણી અને કાર્બનમાં ફેરવાઈ જાય છે. શરીરમાં જેટલો વધારે ઓક્સીજન જશે, તેટલું વધારે ફેટ બર્ન થાય છે.\nશું ન ખાવું જોઈએઃ\nવધારે તળેલું કે જંક ફુડ ન અવોઈડ કરવું જોઈએ. શુગર ડ્રિંક, વ્હાઈટ બ્રેડ, પાસ્તા, આલ્કોહોલ(ખાસ કરીને બિયર) જેવી વસ્તુઓનું સેવન કરવું જોઈએ નહિ.\nઆ ખાશો તો પેટ ઓછું થશેઃ\nપેટની ચરબી ઘટાડવા માટે કેળા, દહીં, ફ્રેશ ફ્રુટ અને શાકભાજી, બદામ-બીજ, ફેટી ફીશ અને લીન મીટ ખાવું જોઈએ. જે વજન ઘટાડવામાં મદદ કરે છે.


sunday sartaaj wo jab yaad aaye rajni mehta What advice did Ashok Kumar give to Vishwajit who has been acting in Hindi films | હિન્દી ફિલ્મોમાં ઍક્ટિંગ કરવા આવેલા વિશ્વજિતને અશોકકુમારે શું સલાહ આપી? - news\nહિન્દી ફિલ્મોમાં ઍક્ટિંગ કરવા આવેલા વિશ્વજિતને અશોકકુમારે શું સલાહ આપી?\nUpdated: Sep 01, 2019, 15:29 IST | વો જબ યાદ આએ - રજની મહેતા | મુંબઈ\nફિલ્મ ‘સાહિબ, બીબી ઔર ગુલામ’માં હીરોના રોલ માટેની ઑફરનો વિશ્વજિતે અસ્વીકાર કર્યો. એનું મુખ્ય કારણ હતું ગુરુ દત્તે તેમની સામે એક શરત મૂકી કે પાંચ વર્ષ સુધી તે કેવળ ગુરુ દત્ત ફિલ્મ્સમાં જ કામ કરી શકે.\nફિલ્મ ‘સાહિબ, બીબી ઔર ગુલામ’માં હીરોના રોલ માટેની ઑફરનો વિશ્વજિતે અસ્વીકાર કર્યો. એનું મુખ્ય કારણ હતું ગુરુ દત્તે તેમની સામે એક શરત મૂકી કે પાંચ વર્ષ સુધી તે કેવળ ગુરુ દત્ત ફિલ્મ્સમાં જ કામ કરી શકે. વિશ્વજિતને આ વાત મંજૂર નહોતી. આમ વિશ્વજિત ફરી પાછા કલકત્તા આવી ગયા અને બંગાળી ફિલ્મો અને નાટકોમાં વ્યસ્ત થઈ ગયા. (ગુજરાતીમાં વિશ્વજિત; જેનો બંગાળીઓ ઉચ્ચાર કરે છે બિશ્વજિત).\nએક દિવસ સંગીતકાર હેમંતકુમાર તેમની પાસે આવ્યા અને કહે, ‘વિશ્વજિત, તારે મારી સાથે મુંબઈ આવવાનું છે. સ્ટેજની આ નોકરીમાંથી રાજીનામું આપી દે. મુંબઈમાં હું એક ફિલ્મ બનાવું છું એમાં તારે હીરોનો રોલ કરવાનો છે.’\nવિશ્વજિત કહે, ‘અહીં મારાં નાટકોના શો રોજ હાઉસફુલ જાય છે. મેં એ લોકો સાથે કૉન્ટ્રૅક્ટ કર્યો છે. તે લોકો મને છોડશે નહીં.’\nહેમંતકુમારે કહ્યું, ‘નલિન અને હેમંત (નાટક કંપનીના માલિક)ને કહીશ કે તને મારી હિન્દી ફિલ્મમાં હું બ્રેક આપું છું તો એ લોકો માની જશે.’ અને આમ વિશ્વજિત અને હેમંતકુમાર માલિકોને મળવા ગયા. હેમંતકુમારે તેમને એટલું જ કહ્યું, ‘આમ કરવાથી વિશ્વજિતને લાભ થશે.’ આ સાંભળીને માલિકે આ બન્ને સામે વિશ્વજિત સાથે થયેલો કૉન્ટ્રૅક્ટ ફાડી નાખતાં એટલું જ કહ્યું, ‘જો તેનું ભવિષ્ય ઉજ્જ્વળ થતું હોય તો અમે તેની આડે નહીં આવીએ.’\nએ દિવસને યાદ કરતાં વિશ્વજિત કહે છે, ‘ગુરુ દત્તને ના પાડીને હું કલકત્તા પાછો આવ્યો ત્યારે મને ખબર નહોતી કે કિસ્મત બહુ જલદી મને આવો બીજો મોકો આપશે. હું મુંબઈ આવ્યો અને હેમંતકુમારની કંપની ગીતાંજલિ ફિલ્મ્સની પહેલી ફિલ્મ ‘બીસ સાલ બાદ’નું શૂટિંગ શરૂ થયું. એ દિવસોમાં જ્યારે હું શૂટિંગ માટે દર અઠવાડિયે મુંબઈ આવતો ત્યારે ખારમાં તેમના બંગલા ‘ગીતાંજલિ’માં રહેતો. હેમંતકુમાર પણ કલકત્તા આવ-જા કરતા. એ દિવસોમાં લોકો મજાક કરતા કે આ લોકોએ ‘ઍર ઇન્ડિયા’ ખરીદી લીધું છે.’\n‘બંગાળી ફિલ્મ ‘જિજ્ઞાસા’ની હિન્દી રીમેક ‘બીસ સાલ બાદ’ એક સસ્પેન્સ ફિલ્મ હતી. એ ફિલ્મના ડિરેક્ટર હતા બીરેન નાગ, જે પહેલા આર્ટ-ડિરેક્ટર હતા. એ ફિલ્મમાં હીરો મોટા ભાગે કોટ અને હૅટ પહેરીને જંગલમાં ફરતો હોય છે એવાં દૃશ્યો હતાં. હું વિચાર કરું કે આ કઈ જાતની ફિલ્મ છે? આ સીન સ્ટુડિયોમાં શૂટ કર્યા છે. અમુક આઉટડોર શૂટિંગ કોલ્હાપુર પાસે આવેલા હિલ સ્ટેશન પન્હાળામાં કર્યું છે. મને ખબર નહોતી કે ફિલ્મ કેવી બની રહી છે? હિન્દી ફિલ્મ-મેકિંગની શું ખૂબી–ખામી છે એના વિશે હું સાવ અજાણ હતો.’\nઆ ફિલ્મના શૂટિંગ દરમ્યાન મને વહીદા રહેમાન ખૂબ જ પ્રોત્સાહન આપતી રહી. શૉટ પૂરો થાય એટલે કહે, ‘વિશ્વજિત, બહુત અચ્છા શૉટ હુઆ હૈ.’ તે ખૂબ જ કો-ઑપરેટિવ હતી. કોઈ વખત એકથી વધુ રીટેક થાય અને હું થોડો નર્વસ થાઉં તો મને કહેતી, ‘કોઈ બાત નહીં, બડે-બડે સિનિયર કલાકારોં કે ભી બહુત સારે રીટેક્સ હોતે હૈં. ઇસમેં કોઈ ટેન્શન લેનેવાલી બાત નહીં હૈ.’\n‘જ્યારે ફિલ્મ પૂરી થઈ અને મેં જોઈ ત્યારે ખબર પડી કે આ દૃશ્યો ફિલ્મના પ્રવાહ માટે ખૂબ જ અગત્યનાં હતાં. હેમંતકુમારનું બૅકગ્રાઉન્ડ મ્યુઝિક અદ્ભુત હતું. વરલીના લોટસ થિયેટરમાં પ્રીમિયરની રાતે હું એકદમ નર્વસ હતો. સત્યજિત રે ત્યાં આવ્યા હતા. હું જે સીટ પર બેઠો હતો એની એક તરફ લતા મંગેશકર તો બીજી તરફ આશા ભોસલે હતાં. બીજા અનેક કલાકાર-કસબીઓ ત્યાં હાજર હતા. ફિલ્મ સૌને ગમી, ખાસ કરીને એનું સંગીત, સસ્પેન્સ વાતાવરણને જમાવવામાં સફળ રહ્યું. લોકોને ગીતો પણ પસંદ આવ્યાં. પ્રીમિયર પૂરું થયા પછી મોડી રાતે અમે ‘પ્રભુ કુંજ’ લતાજીને ઘેર ડિનર માટે ગયા હતા. તેમણે મારાં ખૂબ વખાણ કર્યાં અને શુભેચ્છાઓ આપી કે મુંબઈમાં તમે મોટું નામ કરશો.’\n‘બીસ સાલ બાદ’ ખૂબ લોકપ્રિય ફિલ્મ હતી. લતાજીને ‘કહીં દીપ જલે કહીં દિલ’ માટે ફિલ્મ ફેર અવૉર્ડ મળ્યો. આ ફિલ્મનાં બીજાં ગીતો પણ લોકપ્રિય થયાં. ખાસ કરીને મારા પર પિક્ચરાઇઝ થયેલું ‘બેકરાર કર કે હમે યું ન જાઈએ’ આ ગીત હેમંતકુમારે ગાયું હતું. એક ખાસ વાત કહું, જ્યારે હું મુંબઈ આવ્યો ત્યારે દરેક પ્રોડ્યુસરે મને કહ્યું કે તમે બંગાળી ફિલ્મોમાં ઘણાં ગીતો ગાયાં છે. અહીં તમે જ તમારાં ગીતો ગાઓ. મેં કહ્યું કે અહીં તમારી પાસે મોહમ્મદ રફી, મુકેશ, મન્ના ડે અને કિશોરકુમાર જેવા સિંગર્સ છે. મને એટલી ખબર છે કે તેમનાથી વધુ સારું નથી ગાતો. હું મારાં ગીતો માટે તેમનો જ અવાજ પ્રીફર કરીશ. મારે એક વાતનો એકરાર કરવો છે કે મારી સફળતામાં રફીસાહેબનો મોટો ફાળો છે. મને અને અમારા સમયના બીજા અનેક કલાકારોને તેમના અવાજને કારણે લોકપ્રિયતા મળી છે.’\nપોતાની મર્યાદાને સહજતાથી સ્વીકારવી એનો અર્થ એવો નથી કે તમે હાર સ્વીકારી લીધી. નક્કી એ કરવાનું હોય છે કે તમારો મુખ્ય આશય શું છે. જે ફીલ્ડમાં તમારે આગળ વધવું છે એ સિવાય બીજાં પ્રલોભનોને નજરઅંદાજ કરવાં જ પડે છે. જ્યારે પ્લેબૅક સિન્ગિંગની પ્રથા નહોતી ત્યારે થોડી ઍક્ટિંગ કરતા અને થોડું સારું ગાતા કલાકારોને ફિલ્મોમાં ચાન્સ મળતો. એક કે. એલ. સૈગલને બાદ કરતાં સિંગર હીરો બનવાનો પ્રયત્ન કરવા માટે મુકેશ, તલત મેહમૂદ અને નજીકના ભૂતકાળમાં સોનુ નિગમને પ્રેક્ષકોએ નકાર્યા છે. વિશ્વજિતે સિંગર–હીરો બનવાનું પ્રલોભન જતું કરીને કેવળ ઍક્ટિંગ પર ધ્યાન આપવાનું નક્કી કર્યું એ બતાવે છે કે તેમનું થિન્કિંગ ક્લિયર હતું.\nવિશ્વજિત માટે આપણને માન થાય કે ખૂબ જ નિખાલસતાથી તેમણે આ હકીકતનો સ્વીકાર કર્યો. એ સમયે જે ફિલ્મોનાં ગીત-સંગીત લોકપ્રિય થાય એ જ ફિલ્મ હિટ થતી. આનો મોટો લાભ હીરો-હિરોઇનને મળતો એમ છતાં આજે ‘બૈજુ બાવરા’ને યાદ કરીએ તો ભારતભૂષણ નહીં, પણ નૌશાદ યાદ આવે. ‘અનારકલી’ને યાદ કરીએ તો પ્રદીપકુમાર નહીં, પણ સી. રામચંદ્ર યાદ આવે. ‘સસુરાલ’ યાદ કરીએ તો રાજેન્દ્રકુમાર નહીં, શંકર–જયકિશન યાદ આવે અને ‘બીસ સાલ બાદ’ યાદ કરીએ તો વિશ્વજિત નહીં, હેમંતકુમાર યાદ આવે છે.\n‘બીસ સાલ બાદ’ (૧૯૬૨) બાદ વિશ્વજિતની ફિલ્મો હતી ‘બિન બાદલ બરસાત’ (૧૯૬૩), ‘કોહરા’ (૧૯૬૪) જે ઇંગ્લિશ ફિલ્મ ‘રેબેકા’ પર આધારિત હતી; એ પણ સસ્પેન્સ થ્રિલર હતી. એ ફિલ્મના સેટ્સ ટૂરિસ્ટ અટ્રૅક્શન બની ગયા હતા, કારણ કે એમાં ફર્નિચર, પડદા, કૉસ્ચ્યુમ દરેક ચીજ સફેદ હતી. ગીતાંજલિ ફિલ્મ્સની આ ફિલ્મમાં ફરી એક વાર વહીદા રહેમાન હિરોઇન હતી અને હેમંતકુમારનું સંગીત હતું. આ ફિલ્મોને કારણે તેમના પર લેબલ લાગી ગયું, ‘સસ્પેન્સ હીરો ફ્રૉમ બેન્ગાલ’. એ પછી ઇન્ડસ્ટ્રીમાં સસ્પેન્સ ફિલ્મોનો ટ્રેન્ડ શરૂ થયો અને ‘વોહ કૌન થી’ અને ‘ગુમનામ’ જેવી ફિલ્મો આવી. એ સમયે ફરી એક વાર વિશ્વજિતે એક અગત્યનો નિર્ણય લીધો એ વાત તેમના જ શબ્દોમાં પ્રસ્તુત છે...\n‘મારે એક જ ઇમેજમાં ટાઇપકાસ્ટ થઈને નહોતું રહેવું. મેં નિર્ણય કર્યો કે મારે હવે રોમૅન્ટિક રોલ કરવા જોઈએ. એ માટે મેં હાથમાં ગિટાર લઈને ગીતો ગાતા, રોમૅન્સ કરતા પ્લેબૉય હીરોના રોલવાળી ફિલ્મો સાઇન કરી અને ‘મેરે સનમ’, ‘એપ્રિલ ફૂલ’ જેવી ફિલ્મો કરી જે મ્યુઝિકલી ખૂબ જ હિટ ગઈ. ત્યાર બાદ મને એવા જ રોલ મળવા લાગ્યા. ફરી પાછો હું ટાઇપકાસ્ટ થવા લાગ્યો એટલે મેં નક્કી કર્યું કે મારે કમર્શિયલ, સોશ્યલ, માયથોલૉજિકલ દરેક પ્રકારની ફિલ્મો કરવી જોઈએ. મારા આ નિર્ણયથી મારા પ્રોડ્યુસર ચિંતા કરવા લાગ્યા. મને કહે, તમારી ઇમેજ રોમૅન્ટિક હીરોની છે. તમે આવી ફિલ્મો કરશો તો અમારી ફિલ્મોની માર્કેટ પર અસર થશે. મેં તેમને સમજાવ્યા કે હું કોઈ એક જ ઇમેજમાં કેદ થઈને બંધાવા નથી માગતો.’\nફિલ્મ ‘કિસ્મત’માં એક ગીતમાં મારે હિરોઇન બબીતા સાથે સ્ત્રીના વેશમાં ડાન્સ કરવાનો હતો. હું થોડો અવઢવમાં હતો. મેં ડિરેક્ટર મનમોહન દેસાઈને કહ્યું કે મને વિચાર કરવા દો. તેઓ કહે, આમાં વિચાર કરવા જેવું નથી. યુ આર એન આર્ટિસ્ટ; યુ હેવ ટુ એન્ટરટેઇન.’ હું અશોકકુમાર પાસે ગયો. દાદામુનિ મારા ફેવરિટ ઍક્ટર છે. એક સમય એવો હતો કે દિલીપકુમાર, દેવ આનંદ અને બીજા કલાકારો દાદામુનિ શૂટિંગ કરતા હોય ત્યારે તેમને જોવા આવતા અને ઍક્ટિંગની ટિપ્સ લેતા. મેં તેમની સલાહ લીધી કે મારે શું કરવું જોઈએ? તેમણે કહ્યું, ‘તું એક અભિનેતા છે. તારે કોઈ પણ રોલ કરવા માટે પાછીપાની ન કરવી જોઈએ. ગમે એ રોલ હોય; ભિખારી કે રાજા, લૂલો કે આંધળો, હીરો કે વિલન, પુરુષ કે સ્ત્રી છેવટે તો એ રોલ અભિનયનું એક અંગ છે. તું મને જો. મેં કદી વિચાર નથી કર્યો કે આ રોલ કરું અને આ ન કરું. હું હીરો, કૉમેડિયન, રાજા, રંક દરેક પ્રકારના રોલ સ્વીકારું છું. આર્ટિસ્ટ માટે આ એક ચૅલેન્જ છે. એનાથી દૂર ન ભાગવું. આ જ તો મોકો છે આપણી ટૅલન્ટ દેખાડવાનો.’\nદાદામુનિની વાત સાચી હતી. વિખ્યાત માઇકલ જોર્ડનનું એક વાક્ય યાદ આવે છે, ‘લિમિટ્સ, લાઇક ફિયર આર ઓફન ઍન ઇલ્યુઝન’ સફળતા મેળવવા માટેનો યોગ્ય રસ્તો એક જ છે તમારી મર્યાદાઓ જાણીને જ તમારો નવો ગોલ સેટ કરો. શક્ય છે કે આમ કરવા જતાં તમે તમારું સાચું કૌવત જાણી શકશો. વિશ્વજિતે આમ જ કર્યું.\n‘મેં દાદામુનિની વાત માની અને ‘કજરા મોહબ્બતવાલા, અંખિયોં મેં ઐસા ડાલા’ ગીતમાં સ્ત્રીવેશમાં ઍક્ટિંગ કરી. મારે માટે આ નવી ચૅલેન્જ હતી. આ ગીત જબરદસ્ત હિટ થયું. મને મારાં નાટકોમાં કામ કરવાના દિવસોનો અનુભવ અહીં કામ આવ્યો. એ દિવસોમાં પુરુષો સ્ત્રીનો રોલ કરતા એટલે તેમના હાવભાવ, બોલવા-ચાલવાની અને ડાન્સ કરવાની સ્ટાઇલની મને ખબર હતી. આને કારણે મારું કામ એકદમ સહેલું થઈ ગયું. સેટ પર દરેક એ વાતથી હેરાન હતા કે કેટલી સહજતાથી આ ગીતમાં હું ઠૂમકા મારીને નાચતો હતો. જોકે અમુક લોકોએ મારી ટીકા કરી, પરંતુ ત્યાર બાદ આવો ટ્રેન્ડ શરૂ થયો અને શમ્મી કપૂર (કાશ્મીર કી કલી, પ્રોફેસર), અમિતાભ બચ્ચન (લાવારિસ), રિશી કપૂર (રફુચક્કર), કમલ હાસન (ચાચી ચારસોબીસ) જેવી ઘણી ફિલ્મોમાં હીરોએ સ્ત્રીનાં પાત્રોનો અભિનય કર્યો છે. આજે પણ ઘણી કૉમેડી સિરિયલમાં આ ટ્રેન્ડ ચાલે છે.’\nઆ પણ વાંચો : દુઃખ જોઈતું જ નથી, દુઃખ આપવું જ નથી\n૨૫ ઑગસ્ટની રાતે ‘સંકેત’ના ઉપક્રમે અભિનેતા વિશ્વજિતના અભિવાદનનો કાર્યક્રમ યોજાયો હતો, જેમાં અમીન સાયાની અને અશોકકુમારનો પરિવાર, નૌશાદનો પરિવાર, રવિનો પરિવાર, મોહમ્મદ રફીનો પરિવાર, મજરૂહ સુલતાનપુરીનો પરિવાર અને શકીલ બદાયુનીના પરિવારની ઉપસ્થિતિમાં વિશ્વજિત અને બીજા કલાકારોએ લોકપ્રિય ગીતોની રજૂઆત કરી હતી.


કોંગ્રેસ ભરાઈ/ કોરોના મહામારી વચ્ચે આ સીએમ સામે 38 ધારાસભ્યોની બગાવત, બાગીઓનો હવે આર-યા-પારનો જંગ - GSTV\nપંજાબમાં નવજોત સિંહ સિધ્ધુએ કેપ્ટન અમરિન્દર સિંહ સામે આર યા પારનો જંગ ખેલવાનું નક્કી કરી લીધું હોવાના અહેવાલ છે. સિધ્ધુએ કોંગ્રેસ હાઈકમાન્ડ સમક્ષ કેપ્ટન વિરૂધ્ધ રજૂઆત કરવા બોલાવેલી બેઠકમાં બે મંત્રી સુખજિંદર રંધાવા અને ચરણજીત ચન્ની સહિત ૩૮ ધારાસભ્યો હાજર હતા.\nપંજાબમાં ૧૧૭ ધારાસભ્યોની વિધાનસભામાં કોંગ્રેસના કુલ ૮૦ ધારાસભ્યો છે. અત્યાર લગી એકલા લડતા સિધ્ધુને પ્રતાપસિંહ બાજવા અને સાંસદ સમશેરસિંહ દુલ્લોએ ટેકો આપતાં કેપ્ટન સામેનો અસંતોષ બળવામાં પરિણમે તેવો ખતરો ઉભો થઈ ગયો છે.\nબાગીઓનો હવે આર-યા-પારનો જંગ\nઆ ધારાસભ્યોનો આક્ષેપ છે કે, અકાલી દળની સરકાર વખતે થયેલા ધર્મગ્રંથના અપમાનમાં પ્રકાશસિંહ બાદલ સામેનો કેસ કેપ્ટન ફૂટી ગયા તેમાં ઉડી ગયો છે. કેપ્ટને તેમના સંબંધો સાચવવા બાદલને સરળતાથી જવા દીધા તેના કારણે કોંગ્રેસની આબરૂને ફટકો પડયો છે. આ ઉપરાંત પંજાબમાં ડ્રગ્સનો કારોબાર ચલાવનારા માફિયાઓ સામે પણ કેપ્ટન પગલાં લેતા નથી. કોંગ્રેસ જે વચનો આપીને સત્તામાં આવી હતી એ પૈકી એક પણ વચન નહીં પાળ્યું હોવાથી લોકોમાં અસંતોષ હોવાનો મુદ્દો પણ ઉઠાવાશે.\nદેશમાં સતત ચોથા દિવસે કોરોનાના4લાખથી વધુ કેસ નોંધાયા, મૃત્યુ પણ 4100 નજીક


ભૂમિપૂજન પ્રસંગે મોહન ભાગવતે અડવાણીના યોગદાનને યાદ કર્યું - Western Times News\nભૂમિપૂજન પ્રસંગે મોહન ભાગવતે અડવાણીના યોગદાનને યાદ કર્યું\nઅયોધ્યા, પીએમ મોદીએ આજે રામ મંદિરનું ભૂમિ પૂજન કરીને આધારશિલા રાખી હતી. આ સાથે જ રામ મંદિર નિર્માણનું કામ શરૂ થઈ ગયું છે. આ પ્રસંગે ઉત્તર પ્રદેશના મુખ્યમંત્રી યોગી આદિત્યનાથે સંબોધન કર્યું હતું. આ પ્રસંગે સરસંઘ ચાલક મોહન ભાગવતે પ્રાસંગિક સંબોધન કર્યું હતું. આ પ્રસંગે મોહન ભાગવતે જણાવ્યું હતું કે, મંદિર નિર્માણ માટે જવાબદારી સોંપી દેવામાં આવી છે. અહીં ભવ્ય મંદિર બનશે. પરંતુ એની સાથે સાથે આપણે આપણા મનમંદિરમાં અયોધ્યા બનાવવાની છે. આ પ્રસંગે મોહન ભાગવતે રામ મંદિર આંદોલનના પાયામાં રહેલા બીજેપી નેતા અડવાણીને યાદ કર્યા હતા. નોંધનીય છે કે અડવાણી આ કાર્યક્રમમાં હાજર રહ્યા નથી. તેઓ વીડિયો કાૅન્ફરન્સિંગથી આ કાર્યક્રમને નિહાળી રહ્યા છે.\nમોહન ભાગવતે જણાવ્યુ હતું કે, “આનંદની ક્ષણ છે. અનેક રીતે આનંદ છે. એક સંકલ્પ લીધો હતો. અમે જે સંકલ્પ પૂર્ણ કર્યો તેનો આનંદ છે. અનેક લોકોએ આ માટે બલિદાન આપ્યું છે. એ તમામ લોકો પણ સૂક્ષ્મ રીતે હાજર છે. એવા લોકો પણ છે જેઓ અહીં આવી નથી શક્યા. અડવણીજી આ કાર્યક્રમને જોઈ રહ્યા હશે. અનેક લોકોને પરિસ્થિતિને ધ્યાનમાં રાખીને બોલાવી નથી શકાય. સદીઓની આશા પૂરી થયાનો આનંદ છે. સૌથી મોટો આનંદ ભારતને આર્ત્મનિભર બનાવવા માટે જે આત્મવિશ્વાસની જરૂર હતી અને જે આત્મભાવની જરૂર હતી તેનું અનુષ્ઠાન બનાવવાનો શુભારંભ થઈ રહ્યો છે. આ એક ઉત્સાહ છે.”\nભાગવતે વધુમાં જણાવ્યું હતું કે, “મંદિર નિર્માણ માટે જવાબદારી સોંપી દેવામાં આવી છે. તમામ લોકો પોતાને સોંપેલું કામ કરશે. પરંતુ મંદિરની સાથે સાથે આપણે આપણા મનની અયોધ્યાને સજાવવાની છે. અહીં જેમ જેમ મંદિર બનશે તેમ તેમ અયોધ્યા પણ બનવી જોઈએ. મંદિર પૂર્ણ થતા પહેલા મન મંદિર બની જવું જોઈએ. આ મન મંદિર એવું હશે જેમાં કપટ, દંભ, માયા, જાત-ભાત, ધર્મ નહીં હોય. આપણા હૃદયમાં રામનો વાસ હોવો જોઇએ.”\nનૃત્ય ગોપાલદાસજીઆ પ્રસંગે મહંત નૃત્ય ગોપાલદાસજી જણાવ્યું હતું કે, “ઘણા સમયથી કહેવામાં આવતું હતું કે મંદિરનું નિર્માણ ક્યારે થશે. હવે આ ઘડી આવી ગઈ છે. એક ઔર મોદી, એક ઔર મોદી, અભી નહીં હોગા તો કબ હોગા. કોરોડો હિન્દુ રામ ભક્તોની ઇચ્છા છે કે ઝડપથી ભવ્ય મંદિરનું નિર્માણ થવું જોઈએ. આ માટે તન મન ધન અર્પણ કરવા માટે તમામ લોકો તૈયાર છે. મંદિરના નિર્માણ કાર્યોનું શુભારંભ થઈ ગયો છે.\nPrevious મોદીએ ભગવાન રામનાં દર્શન કરતા સાષ્ટાંગ દંડવત પ્રણામ કર્યા\nNext મંદિર નિર્માણ સાથે દેશમાં આવશે રામ રાજ્ય: બાબા રામદેવ


Corona Warriors also have line for Remdesivir injection In Surat ag– News18 Gujarati\nસુરત : કોરોના વોરિયર્સને પણ રેમડેસિવીર ઇન્જેક્શન માટે લાઇનમાં ઉભા રહેવાની આવી નોબત\nમનપાની મહિલા કર્મચારી પોતાના માતા-પિતા માટે રેમડેસિવીર ઈન્જેક્શન લેવા માટે ચાલુ ફરજે ભાજપ કાર્યાલય ખાતે પહોંચી\nLast Updated:April 12, 2021, 15:51 pm\nસુરત : સુરતમાં કોરોનાની સારવાર લઇ રહેલા દર્દીના સ્વજનો દર્દી માટે ઇન્જેક્શન માટે સતત વલખા મારી રહ્યા છે. આ ઇન્જેક્શન જ્યાં મળે છે ત્યાં દર્દીના સંબંધીઓ લાઇનો લગાવી દે છે. સામાન્ય લોકો જ નહીં મનપા કર્મચારી એવા કોરોના વોરિયર્સને રેમડેસિવીર ઇન્જેક્શન (Remdesivir injection)મળી રહ્યા નથી. મનપાની મહિલા કર્મચારી પોતાના માતા-પિતા માટે રેમડેસિવીર ઈન્જેક્શન લેવા માટે ચાલુ ફરજે ભાજપ કાર્યાલય ખાતે પહોંચી હતી. એક બાજુ ફરજ અને બીજી બાજુ માતા-પિતા માટે ઇન્જેક્શનની જરૂરને લઈને આ મહિલા સતત આંટા મારી રહી છે.\nઆજે પણ પોતાના માતા પિતા માટે આ ઇન્જેક્શન લેવા આ મહિલા કર્મચારી ભાજપ કાર્યાલય ખાતે પહોંચી હતી. એક બાજુ ફરજ છે અને બીજી બાજુ માતા પિતા છે. ત્યારે આ મહિલા સંઘર્ષ કરીને સતત છેલ્લા 15 દિવસથી હેરાન થઇ રહી છે. કોરોના વોરિયર્સનો ખિતાબ મેળવનાર આવા કર્મચારી પણ આમ લોકોની જેમ આ ઇન્જેક્શન માટે વલખા મારી રહ્યા છે ત્યારે જોવાનું રહ્યું કે આ ઇન્જેક્શન પર ચાલતું રાજકારણ ક્યારે પૂરું થશે અને લોકોને આ ઇન્જેક્શન ક્યારે મળી રહશે.\nકોરોનાના ઇન્જેક્શન માટે ગાઈડલાઈન બહાર પાડવામાં આવી છે અને હોસ્પિટલના જવાબદાર કર્મચારી જ ઈન્જેક્શન લેવા માટે જશે તેમ કહેવાયું છે. પરંતુ આ ગાઈડલાઈનનો અમલ હોસ્પિટલ કરતી ન હોવાથી સ્વજનો લાઈનમાં ઉભા રહે છે. વહેલી સવારથી સ્વજનો માટે ઇન્જેક્શન માટે લાઈનમાં ઉભા રહેતા હોવા છતાં પણ ઇન્જેક્શન મળતાં ન હોવાથી લોકોમાં ભારે આક્રોશ જોવા મળી રહ્યો છે.\nFirst published:April 12, 2021, 15:51 pm\ncorona warriorsremdesivir injectionસુરત


પોલીસ પરિવારોએ ગ્રેડ પેના મુદ્દે પુન: અંદોલન છેડ્યું, ગાંધીનગરમાં કલેકટરને આવેદન આપી રેલી કાઢી\nBy Weu Network 7, January 2022\n- સત્યાગ્રહ છાવણીમાં દેખાવો ની મંજૂરી મળતા સેક્ટર-27માં રેલી કાઢીને સૂત્રોચ્ચાર કર્યા\n- ગાંધીનગરમાં શરૂ થયેલો સળવળાટ રાજ્યમાં ફરી વળે તેવા એંધાણ\nરાજ્યના પાટનગર ગાંધીનગરમાં આજે પોલીસ પરિવારો ફરીથી ગ્રેડ પેના મામલે મેદાનમાં ઉતર્યા છે. સત્યાગ્રહ છાવણીમાં દેખાવો ની મંજૂરી મળતા આજે ગાંધીનગરના સેક્ટર 27 મા પોલીસ પરિવારોએ રેલી કાઢીને પોલીસ કર્મચારીઓને ગ્રેડ આપવાના મુદ્દે સૂત્રોચ્ચારો કરતાં વાતાવરણ ગરમાયું હતું. ગુજરાતના પોલીસ કર્મચારીઓનો સૌથી ઓછો પગાર હોવાના મામલે બે મહિના પૂર્વે શરૂ થયેલું આંદોલન સરકારની ખાતરી પછી સમેટાઈ ગયું હતું.\nજોકે, હવે ફરીથી આ મામલે પોલીસ પરિવારોએ રોડ પર ઉતરીને સૂત્રોચ્ચાર અને રેલી સાથે ફરીથી સરકારનું નાક દબાવ્યું છે. ગાંધીનગર જિલ્લા કલેકટરને આ મુદ્દે આજે પોલીસ પરિવારો એકઠા થઈને એક આવેદનપત્ર આપ્યું હતું અને ગ્રેડ-પેના મુદ્દે ધરણા કરવાની મંજૂરી માંગી હતી. આ સાથે આ મહિલાઓએ રાજ્યના અન્ય પોલીસ પરિવારોને પણ પોતપોતાના જિલ્લાઓમાં આવી જ રીતે કલેકટરને આવેદનપત્ર આપીને રજૂઆત કરવાનો અનુરોધ કર્યો હતો.\nત્યાર બાદ ગાંધીનગરમાં સેક્ટર 27 ખાતે રેલી સ્વરૂપે સૂત્રોચ્ચાર કરીને સરકારનું ધ્યાન ખેંચવાનો પ્રયાસ કર્યો હતો. ગાંધીનગરમાં સત્યાગ્રહ છાવણી ખાતે પોલીસ પરિવારો ઉમટી પડે તેવી ભીતીના પગલે ચુસ્ત બંદોબસ્ત ગોઠવી દેવામાં આવ્યો છે અને રાજ્ય સરકાર પણ આ મામલે સજાગ બની ગઈ છે. જોકે, આમ છતાં કેટલાક પોલીસ પરિવારો એકઠા થઈને ગાંધીનગરમાં રેલી સાથે સૂત્રોચ્ચારનો કાર્યક્રમ આપ્યો હતો અને રોડ પર જ ધરણા કરવા માટે બેસી ગયા હતા.


how-did-china-overcome-the-coronavirus-mulethi-may-be-the-secret-behind-it-pur – News18 Gujarati\nશું છે રહસ્ય? કેમ ભારત હવે corona દર્દીઓને કેમ ખવડાવી રહ્યું છે મૂલેઠી? ચીને આ રીતે કોરોનાને કાબુમાં કર્યો\nપ્લેગના કેટલાક લક્ષણ પણ કોરોના જેવા જ હોય છે. જેમાં ઠંડી સાથે તાવ આવવો, પૂરા શરીરમાં દુખાવો થવો, નબળાઇ આવવી, ઉલ્ટી થવી જેવી સ્થિતિ ઊભી થાય છે. બ્યૂબોનિક પ્લેથી મોતનો ખતરો 30 થી 60 ટકા સુધી હોય છે. જ્યારે ન્યૂમોનિક પ્લેગમાં સારવાર ન મળતા મોત થઇ શકે છે. કોરોનાની જેમ જ પ્લેગ પણ સંક્રમિત રોગ છે જે એક વ્યક્તિથી બીજા વ્યક્તિમાં છીંકના કણોના માધ્યમથી ફેલાય છે. વળી દર્દીની મોત પછી પણ તેના સંપર્કમાં આવનાર વ્યક્તિને સંક્રમણનો ખતરો રહે છે.\nભારતીય વૈજ્ઞાનિકોનું માનવું છે કે, ચીને હર્બલ ચિકિત્સામાં મુલેઠીનો ઉપયોગ કરી આ બિમારી પર કાબુ મેળવ્યો છે.\nLast Updated : May 29, 2020, 16:48 IST\nદુનિયાના અનેક દેશ હજુ પણ કોરોના વાયરસની મહામારી સામે ઝઝૂમી રહ્યા છે. પરંતુ ચીને તેના પર કાબુ મેળવી લીધો છે. આખરે શું કર્યું ચીને, તે હજુ પણ એક રહસ્ય છે. ભારતીય વૈજ્ઞાનિકોનું માનવું છે કે, ચીને હર્બલ ચિકિત્સામાં મુલેઠીનો ઉપયોગ કરી આ બિમારી પર કાબુ મેળવ્યો છે. જેથી વૈજ્ઞાનિક તથા ઔદ્યોગિક અનુસંધાન પરિષદ (CSIR)એ આયુષ વિભાગ સાથે મળી મુલેઠીના ઉપયોથી કોવિડ-19ના દર્દીઓ પર પરિક્ષણ શરૂ કરી દીધુ છે. દેશના અનેક કેન્દ્રોમાં આ પરિક્ષણ શરૂ થઈ ગયું છે. તમને જણાવી દઈએ કે, મુલેઠીના ઉપયોગને લઈ કેટલાક તથ્યો સામે આવ્યા છે.\nહિન્દુસ્તાનમાં છપાયેલા સમાચાર અનુસાર, 2003માં જ્યારે સાર્સ શરૂ થયો હતો ત્યારે ફ્રેકફર્ટ યુનિવર્સિટીના ઈન્સ્ટીટ્યુટ ઓફ મેડિકલ વાયરોલોજીના એક શોધ પત્ર લાંસેટમાં પ્રકાશિત થયો હતો, જેમાં મુલેઠીને સાર્સ વાયરસ વિરુદ્ધ પ્રભાવી માનવામાં આવે છે. આ સિવાય ફેબ્રુઆરીમાં કેટલાક રિપોટ સામે આવ્યા હતા કે, ચીને કોવિડની સારવારમાં પોતાની જિંસ પરંપરાગત દવાનો ઉપયોગ કર્યો હતો, તેમાં મુલેઠી પણ સામેલ હતી. કોવિડના 87 ટકા દર્દીઓને આ દવા આપવામાં આવી, જેના કારણે તે સાજા થઈ ગયા. સીએસઆઈઆરના વૈજ્ઞાનિક ડો. રામ વિશ્વકર્મા અનુસાર, ચીનમાં કોરોના સંકટ દરમિયાન મૂલેઠીની માંગમાં વધારો જોવા મળ્યો હતો. આશા છે કે, આ દવા કોવિડની સારવારમાં ઉપયોગી સાબિત થઈ શકે છે.\nચાર ફોર્મ્યૂલાને પરખવામાં આવી રહ્યા\nસીએસઆઈઆરની પ્રયોગશાળામાં આઈઆઈએમ જમ્મુના નિર્દેશક ડો. રામ વિશ્વકર્મા અનુસાર, મૂલેઠી સહિત આયુષની ચાર ફોર્મ્યૂલાને સાઈન્ટિફિક દ્રષ્ટીથી પરખવામાં આવી રહ્યું છે. તેના પરિણામની નક્કી થશે કે, આ દવા કેટલી ઉપયોગી નીકળે છે. આયુષ મંત્રાલયના સલાહકાર મનોજ નેસારીએ કહ્યું કે, આયુર્વેદમાં મુલેઠીનો ઉપયોગ સૂકી ઉધરસ માટે થાય છે. કોવિડમાં સૂકી ઉધરસ થાય છે.\nનેસારીએ કહ્યું કે, મૂલેઠી મૂળ રીતે ભારતની દવા છે, જેનું વર્ણન ચરક સંહિતામાં મળે છે. આનો ચીની પરંપરાગચ ચિકિત્સામાં બાદમાં ઉપયોગ થયો. હાલમાં શરૂઆતના અભ્યાસમાં તે ઉપયોગી હોવાના સંકેત મળી રહ્યા છે. તેમણે કહ્યું કે, આપણા દેશમાં બહુકેન્દ્રીય ક્લિનિકલી ટ્રાયલ શરૂ થઈ ગયા છે. આગામી બે મહિનામાં એ સ્પષ્ટ થઈ જશે કે, તે કેટલી ઉપયોગી સાબિત થઈ શકે છે.\nFirst published: May 29, 2020, 16:48 IST\nayurvedic health tipsAyurvedic Medicinecorona medicineCoronavirus VaccineCOVID-19


Antonov એક-12BK કબ v2 FS2004 HOT\nGMax મોડલ આવૃત્તિ 2009 સંપૂર્ણ એનિમેશન, વિગતવાર વર્ચ્યુઅલ કોકપિટ, 3D મોડેલિંગ aircrew અને સહ પાયલોટ સાથે એનિમેટેડ. 15 repaints વત્તા Aeroflot Cargo.As સામાન્ય એક મહાન કામ સમાવેશ થાય છે, આ એક "હોવી જ જોઈએ" જો તમે રશિયન વિમાન, જેમ કે તે એક સંપૂર્ણ પેકેજ અને ઉડાન એક વાસ્તવિક આનંદ છે! તમે મી હોય છે ... વધુ વાંચો\nવ્લાદિમીર Zhyhulskiy, Dmitriy સ્મીરનોવ\nમાપ 51.2 એમબી\nડાઉનલોડ 15 145\nFS2004 માટે જ. રશિયન પરિવહન બહુહેતુક વિમાનો હજુ પણ વિશ્વના ઘણા દેશોમાં ઉડતી. અવાજ, વીસી, એનિમેશન (બારણું પાછલા ભાગમાં કાર્ગો પ્રકાશન): આ મોડેલ એક સંપૂર્ણ સેટ (પેક) હોય છે કરવા માટે બનાવવામાં આવી હતી. ખાસ પરિવહન ચાહકો માટે રચાયેલ aircraft.Read મેન્યુઅલ: તે ખૂબ જ impo છે ... વધુ વાંચો\nવ્લાદિમીર Zhyhulskiy, ડી Samborskiy\nડાઉનલોડ9150\nAntonov એક-124 Antonov Airlines FS2004 HOT\nFS124 કાર્ગો અને લશ્કરી પરિવહન માટે Antonov એએન 2004 Antonov એરલાઇન્સ. પહેલેથી જ Rikoooo પર Antonov ઓછી ભાઇ. એક repaint, ખૂબ જ સારો અવાજ સાથે આવે છે. ડોર પાછા પકડી, બધું વિધેયાત્મક છે. "હું" બટન ચકાસવા માટે ભૂલી નથી! આ માટે કી છે "સ્મોક" વધુ વાંચો\nડાઉનલોડ 19 490\nઆ રશિયન Antonov એક-24RV સંપૂર્ણ વિમાનો છે. પેનલ વાસ્તવિક છે, તેથી તે રશિયન લખાયેલો છે! તમે સિરિલિક સરળ વાંચી નથી ત્યારે. કોકપિટ અને કેબિન સંપૂર્ણપણે 3D છે. Repaints ખૂબ જ સારી રીતે done.A સુંદર પ્રતિકૃતિ ઓળખાય છે અને you.Your ટિપ્પણીઓ દ્વારા પરીક્ષણ કરવા પાત્ર છે ... વધુ વાંચો\nડાઉનલોડ 8 172


પર્વત ‘અગુંગ’નાં કુદરતી સૌદર્યથી શૌભતું પૂરા ઉલુંનદાનું મંદિર - ”બ્યુટીફૂલ બાલી” ડો. મીતલ મકરંદની કલમે - Watch Gujarat News : LIVE LATEST TODAY Online\nપર્વત ‘અગુંગ’નાં કુદરતી સૌદર્યથી શૌભતું પૂરા ઉલુંનદાનું મંદિર – ”બ્યુટીફૂલ બાલી” ડો. મીતલ મકરંદની કલમે\nછમ્મલીલા જંગલો વચ્ચેથી નીકળતો બતૂર ગામનો રસ્તો, આપને લઇ જશે ‘પૂરા’- ઉલુંનદાનુંએ. આ બતૂર ગામે આવેલ બાલીનિઝ પ્રજાનું અત્યંત મહત્વનું મંદિર છે. ’બાલી-અગા’-જાતી એ અહીંની મૂળ પ્રજા છે ! ‘પૂરા’ એટલે-મંદિર, ઉલુંન (મુખ્ય શ્રોત) અને દાનું (તળાવ). આમ બતૂરના તળાવ કાંઠે આવેલ ઉત્તરાભિમુખ મંદિર, માઉન્ટ ‘અગુંગ’ને જુવે છે! દેવી-દાનું(જળ-દેવી) અને વિષ્ણુ અર્ચના માટેનું આ મંદિર ૧૭મી સદીનું મંદિર છે, બતૂર ૧૯૧૭માં ફાટેલો, ત્યારે કીન્તામણી વિસ્તાર લગભગ તબાહ થઇ ગયેલો, પણ મંદિરના પરિસરમાં લાવા પ્રવેશ્યો નહી!\n૧૯૨૬માં ફરી માઉન્ટ બતૂર વીફર્યો અને ગ્રામજનોએ શરણું શોધ્યું- મંદીરનું ! પણ આ વખતે મંદિર પરિસરમાં લાવા પથરાઈ ગયો અને પ્રાંગણને ખાસું નુકસાન પોંહચ્યુ ! આસ્તીકોને જાણે પોતે કરેલી અર્ચનામાં ખોટ વર્તાઈ અને આ મંદિર-‘પૂરાઉલુંન દાનું’ પ્રત્યે શ્રદ્ધા બેવડાઈ. આ વિસ્તારની સમૃદ્ધિ અને સુરક્ષા કવચ-આ મંદિર છે !\n૯ મુખ્ય -મંદિર ધરાવતું અને કુળ ૨૮૫ નાના દેરાઓથી સજ્જ આ વિશાળ પ્રાંગણ, ઊંચા પ્રવેશદ્વાર, કલાત્મક કોતરણીથી સજ્જ દીવાલો અને ગર્ભગૃહની મન-મોહક બાંધણી! આપને અલૌકિક દુનિયામાં.. લઇ જશે! બાલીનીઝ-હિંદુઓ, વાર્ષિક મહાપૂજાનું આયોજન કરે છે, જેની તિથી પ્રતિ વર્ષની ૧૦મી પૂર્ણિમા રહે છે. સર્વ ભક્તો પરિવાર સહિત પારંપરિક પોશાક સેરોંગ(લૂંગી) અને કબાયા(અંગરખુ)માં પરિવારના દરેક સભ્ય સાથે જોડાય છે, સ્ત્રીઓના અંબોડે, માદક-મ્હેકતા ચાંપના ફૂલ, તેમની મોહક્તામાં ઉમેરો કરે છે!\n(પૂરા ઉલુંનદાનું મંદિર ખાતે ડો. મીતલ મકરંદ)\nઅહીં ગુલાબી, લાલ, પીળા, વાદળી અને કેસરી ચંપાના ફૂલ શણગાર અને અત્તર, અગરબત્તી, સાબુ અને ક્રીમમાં વપરાય છે ! આ ચંપાના ફૂલની ભાત, આપ બાલીનીઝ, હાથવણાટ- અને બાલી- છાપના ખાસ ‘બાટીક’-કાપડમાં જોઈ શકો છો, જેમાંથી સ્ત્રીઓ સુંદર ક્બાયા સિવડાવે છે! સ્ત્રીઓનો ક્બાયા-કાપડ મોટા ભાગે ‘નેટ’(જાળીદાર) રહે છે! અને પુરુષની લૂંગી કાળી-ધોળી મોટા ચેક્સની રહે છે!\nઆ વિસ્તાર બાલીનો સૌથી ઠંડો વિસ્તાર છે! ક્યારેક ચૌદથી પણ ઓછી ડીગ્રી નોંધાય છે! અને જયારે આ મંદીરમાં આપ ફોટા લેતા હોવ ત્યારે અચૂક ધ્યાન રાખવું અન્ય આસ્તીકોની પ્રાર્થના- પૂજામાં વિક્ષેપ ન પડે! પર્વત ‘અગુંગ’ની સાક્ષીએ… કુદરતને ખોળે સમાયેલ આ સંસ્કૃતીનો નજારો, આપની આંખોના લેન્સથી મનના કેનવાસમાં અચૂક કેદ થઇ જશે તેની ખાતરી મારી ! આ અગાઉ જેમ આપે બ્યુટીફૂલ બાલીની શબ્દ-સફર દરમ્યાન જાણ્યું છે કે બાલીનું ઉબૂદ, મંદિરોની ભૂમિ છે, એવા મંદિરો જેમાં નથી લાઈનો – ન ધક્કા – મુક્કી, ન પ્રસાદ કે હાર વેચતા ફેરિયાઓ, ન દાન પેટી, ન મૂર્તિ (મોટાભાગે ગોખ છે), કે ભભૂત – ચંદનના તિલક….! છે તો બસ અંતરની જ્વલંત શ્રદ્ધા.. કારણકે આ છે બ્યુટીફૂલ બાલી… વાંચતા રહો@ watch gujarat


છોટાઉદેપુરમાંથી જૈન મુનિએ ચૂંટણી લડવાની જાહેરાત કરી, ભાજપ અને કોંગ્રેસ બંનેમાં ફફડાટ | CN24NEWS\nHomeછોટાઉદેપુરમાંથી જૈન મુનિએ ચૂંટણી લડવાની જાહેરાત કરી, ભાજપ અને કોંગ્રેસ બંનેમાં ફફડાટ\nછોટાઉદેપુરમાંથી જૈન મુનિએ ચૂંટણી લડવાની જાહેરાત કરી, ભાજપ અને કોંગ્રેસ બંનેમાં ફફડાટ\nછોટાઉદેપુરમાંથી જૈન મુનિએ ચૂંટણી લડવાની જાહેરાત કરી છે. જૈન મુનિ ડોક્ટર રાજેન્દ્ર વિજય ગનીએ ચૂંટણી લડવાની જાહેરાત કરી છે. તેઓ ભાજપ અને કોંગ્રેસ બંને પક્ષોના સંપર્કમાં હોવાનો દાવો કર્યો છે. તેઓ આદિવાસી રાઠવા સમાજમાંથી જૈન મુનિ બન્યા છે. શૈક્ષણિક, વ્યસન મુક્તિ સહિતના કામોમાં રાજેન્દ્ર વિજય સક્રિય છે.\nજૈન મુનિ રાજેન્દ્ર વિજય મહારાજે ક્વાંટમાં ધરણા યોજ્યા હતા\nરાઠવા જાતિના દાખલા મુદ્દે આંદોલનમાં પણ મુનિજી સક્રિય છે. તાજેતરમાં ઉપવાસને કારણે ચર્ચામાં આવ્યા હતા. જૈન મુનિ તાજેતરમાં જ છોટાઉદેપુરના આદિવાસી સમાજના લોકો સાથે અન્યાયના મુદ્દે જૈન મુનિ રાજેન્દ્ર વિજય મહારાજે ક્વાંટમાં ધરણા યોજ્યા હતા. રાજેન્દ્ર મહારાજે ચાર દિવસ સુધી પ્રતિક ઉપવાસ કર્યા હતા. છોટાઉદેપુર જિલ્લાના અનુસૂચિત જાતિમાં સમાવિષ્ટ રાઠવા સમાજના લોકોને છેલ્લા કેટલાક સમયથી સરકાર દ્વારા હેરાન કરાતા હોવાના આક્ષેપો સમાજના લોકોએ કર્યા છે. સરકાર દ્વારા તેમની જાતિ પર સવાલો ઉભા કરાઇ રહ્યા છે. સરકારનું કહેવું છે કે કેટલાક આદિવાસી લોકો જાતિના ખોટા દાખલા મેળવી નોકરી તેમજ અન્ય લાભો મેળવી રહ્યા છે. જેના કારણે આ વિસ્તારના જ જૈન મુનિએ સરકાર સામે બાંયો ચડાવી ધરણા શરૂ કર્યા છે.\nભાજપ, કોંગ્રેસના ચૂંટણી ઈચ્છુક નેતાઓમાં ખળભળાટ વ્યાપી ગયો\nઆદિવાસી માટે અનામત છોટાઉદેપુર બેઠક ઉપર હાલ ભાજપના રામસિંગ રાઠવા સાંસદ છે. સંત મુનિ મહારાજ ઘણા વર્ષોથી વિસ્તારમાં સામાજિક, શૈક્ષણિક અને વ્યસન મુક્તિની પ્રવૃતિઓ કરે છે તો રાઠવા જાતિના દાખલા મુદ્દે મહારાજની આગેવાનીમાં આંદોલન ચાલી રહ્યું છે. તમામ રાજકીય પક્ષ ના મોટા નેતાઓ સાથે નિકટના સબંધ ધરાવતાં જૈન મહારાજે ચૂંટણી લડવાની જાહેરાત કરતા ચૂંટણી લડવા થનગની રહેલા ભાજપ કોંગ્રેસના ઈચ્છુક નેતાઓમાં ખળભળાટ વ્યાપી ગયો છે.\nસરકાર આદિવાસીઓને ઇરાદાપૂર્વક હેરાન કરી રહી છે\nજૈન મુનિનું કહેવું છે કે સરકાર આદિવાસીઓને ઇરાદાપૂર્વક હેરાન કરી રહી છે. આથી આદિવાસી સમાજના લોકોને ન્યાય મળે તે માટે તેમણે સરકારને રજૂઆત કરી છે. પરંતુ કોઇ ઉકેલ નથી આવ્યો.\nBJP કે કોંગ્રેસ ?\nએક રાષ્ટ્રીય સંત હોવાને કારણે બધા જ રાજકીય પક્ષકારો સાથે રાજેન્દ્ર મુનિનો સારો પરિચય છે પરંતુ, તાજેતરના સરકાર સામેના તેમના આંદોલનને કારણે કોંગ્રેસ મુનિને પોતાની તરફ ખેંચીને રાઠવા સમાજના વોટબેંકને પણ ધ્યાને લઈ શકે છે.\nPrevious articleबेहद क्यूट हैं सनी लियोनी के बच्चे, वायरल हो रही हैं तस्वीरें\nNext articleપરણ્યા વિના જીતેન્દ્રનો દિકરો પહેલાં બન્યો બાપ હવે બન્યો મામા, એકતા બની “માં”


લૂઇસ પાશ્ચર ફ્રેનોલોજી માટે ચિત્રો, તસવીરો અને છબીઓ.\nહોમ » સેલિબ્રિટી ભવિષ્યફળ » લૂઇસ પાશ્ચર ફ્રેનોલોજી માટે ચિત્રો, તસવીરો અને છબીઓ.\nપાઓ લૂઇસ પાશ્ચર ફોટો ગેલરી, લૂઇસ પાશ્ચર ચિત્ર, અને લૂઇસ પાશ્ચર છબીઓ જે તમને સામુદ્રિક, ફ્રેનોલોજી, હસ્તશાસ્ત્ર / હાથ વાંચવું, જ્યોતિષ શાસ્ત્ર અને બીજી આગાહી માટે ની પદ્ધતિઓ માં મદદ કરશે. આ એક વિસ્તરણ છે લૂઇસ પાશ્ચર જ્યોતિષ શાસ્ત્ર અને લૂઇસ પાશ્ચર જન્માક્ષર વચ્ચે જે તમે astrosage.com પર જોઈ શકો છો. આ લૂઇસ પાશ્ચર ચિત્ર વિભાગ નિયમિત રૂપે અપડેટ થાય છે.\nલૂઇસ પાશ્ચર 2021 કુંડળી and જ્યોતિષ\nનામ: લૂઇસ પાશ્ચર\nજન્મ તારીખ: Dec 27, 1822\nજન્મનું સ્થળ:5E 29, 47 N 6\nરેખાંશ:5E 29\nઅક્ષાંશ: 47 N 6\nલૂઇસ પાશ્ચર કુંડળી\nવિશે લૂઇસ પાશ્ચર\nલૂઇસ પાશ્ચર કારકિર્દી કુંડળી\nલૂઇસ પાશ્ચર જન્મ જન્માક્ષર/ જન્મ કુંડળી/ કુંડળી\nલૂઇસ પાશ્ચર ફ્રેનોલોજી માટે ની છબીઓ


હાથની સુંદરતા વધારતાં : બ્રેસલેટ(Nari)\nBook Your Ad Online Jun 20,2013 05:03:32 PM ISTસુદ એકાદશી - નિર્જળા એકાદશી,ગાયત્રી જયંતી\nહાથની સુંદરતા વધારતાં : બ્રેસલેટ\nઆજની આધુનિક યુવતીને હાથમાં કંગન પહેરવા કદાચ ન ગમે પણ બ્રેસલેટ તો દરેક માનુનીની મનગમતી જ્વેલરી છે. બ્રેસલેટમાં જુદાં જુદાં મટીરિયલ્સમાં આવતી અવનવી ડિઝાઇન ખરેખર મનમોહક હોય છે. પર્લથી માંડીને મેટલ, ડાયમંડ વગેરેમાં આવતાં બ્રેસલેટ ઓકેઝનલી તેમજ કેઝ્યુઅલ લુકમાં ચાર ચાંદ લગાવે છે.\nબ્રેસલેટ એવા પ્રકારની જ્વેલરી છે જે તમે કોઇ પણ પરિધાન સાથે મેચ કરી શકો છો. જો તમે વધુ જિન્સ ટીશર્ટ કે કૂરતા જ પહેરવાનું પસંદ કરતા હો તો સિમ્પલ ડિઝાઇનમાં આવતા એક સરવાળાં મોટાં મોતીનાં અથવા ટ્રાન્સપરન્ટ પર્લનાં બ્રેસલેટ પસંદ કરી શકો છો. જિન્સ-ટીશર્ટ સાથેના આ પ્રકારના પર્લનાં બ્રેસલેટ અને તેવા જ પર્લની લાંબી માળા ગળામાં સ્ટાઇલિશ લુક આપે છે.\n* જો તમે સાડી કે સલવાર કમીઝ જ પહેરવાનું પસંદ કરતા હો તો ડાયમંડનાં કે મેટલનાં બ્રેસલેટ પસંદ કરી શકો છો. જેવા કલરનાં પરિધાન હોય તેવા જ રંગના ડાયમંડનું બ્રેસલેટ અથવા તો બધા જ કલર સાથે મેચ કરતા મલ્ટિ કલરના ડાયમંડનું બ્રેસલેટ પણ પસંદ કરી શકાય. સાડીમાં મેચ થાય તેવાં બ્રેસલેટ વિથ બેંગલ્સ પણ આવે છે જેમાં કોમ્પેક્ટ મોડલમાં સાથે રિસ્ટવોચ હોય છે. બ્રેસલેટમાં જડિત આકર્ષક કલર સાથે જુદા જુદા આકારમાં કંડારેલા ડાયમંડ હાથની સુંદરતામાં વધારો કરે છે.\n* મેરેજ પાર્ટી, પ્રોફેશનલ ફંક્શન વગેરેમાં પહેરવા માટે ટેનિશ બ્રેસલેટ વધુ રિચ અને આકર્ષક લુક આપે છે. ટેનિશ બ્રેસલેટમાં ડાયમંડ, ક્રિસ્ટલ યુઝ કરવામાં આવે છે જેમાં ક્રિસ્ટલના મટીરિયલમાં ખાસ કરીને હાર્ટ શેપ, સ્ટાર, ફ્લાવર વગેરેની ડિઝાઇન ગૌર્જિયસ લુક આપે છે. ટેનિશમાં રૂબી ડાયમંડનો ઉપયોગ પણ કરવામાં આવે છે. ગોલ્ડ બ્રેસલેટમાં રૂબી ડાયમંડનું મેચિંગ પ્રસંગમાં ક્લાસી લુક આપે છે.\n* જિન્સ કૂરતા, સલવાર કમીઝ એમ દરેક ડ્રેસ સાથે મેચ થતાં પાનદોરા બ્રેસલેટ પણ આજકાલ ઇન ટ્રેન્ડ છે. પાનદોરામાં પાનદોરા લેધર બ્રેસલેટ, પાનદોરા ગોલ્ડ અને પાનદોરા ચેમ એમ અનેક પ્રકાર જોવા મળે છે. પાનદોરા લેધરમાં કલાત્મક દોરીની ગૂંથણી હોય છે અને તેમાં જુદાં જુદાં મટીરિયલનાં મોતી જેવાં કે મેટલ પ્લાસ્ટિક, ક્રિસ્ટલ વગેરેને પરોવવામાં આવે છે, જે સિમ્પલ અને સોબર લુક આપે છે. ગોલ્ડ પાનદોરામાં ગોલ્ડ અથવા મેટલની ધાતુમાં અવનવી ડિઝાઇન જોવા મળે છે. પાનદોરા ચેમ એ કોલેજિયન, ટીનેજર્સમાં ફેવરિટ છે. તેમાં અલગ અલગ શેપ અને આકારમાં થોડા થોડા અંતરે લટકણ આવે છે. લટકણમાં આવતી ક્રોસ, ઓમકાર, સ્વસ્તિક વગેરેની ડિઝાઇન ટ્રેન્ડી લુક આપે છે. Share This


કેન્સરનો સામનો કરી રહેલા આ એક્ટરે કોરોના કાળમાં મજુરો-ગરીબો માટે મોટી મદદ કરી કેન્સરનો સામનો કરી રહેલા આ એક્ટરે કોરોના કાળમાં મજુરો-ગરીબો માટે મોટી મદદ કરી\nફિલ્મી વાતો હૃદય સ્પર્શી\nહાલમાં જ કોરોના મહામારી નો સામનો જયારે વિશ્વ કરી રહ્યું છે ત્યારે બોલીવુડ ના તમામ કલાકારો આગળ આવીને મદદ કરી રહ્યા છે.\nઆ સમયે ઈરફાન ખાને પણ પોતાની કેન્સર બીમારી હોવા છતાં આટલી મોટી મદદ જાહેરાત કરી છે.\nબોલીવુડ એક્ટર ઈરફાન ખાને કોરોના ના કહેર સામે આ અભિયાન ચાલુ કર્યું છે અને એમને પોતે સોશિયલ મીડિયા થકી આ જાહેરાત કરી છે. એમને એક દિવસ ઉપવાસ રાખવાનું એલાન કર્યું છે.\nહાલની મુશ્કેલ પરિસ્થિતિમાં સૌથી વધુ પ્રભાવિત મજૂરો અને ગરીબો થયા છે. ઇરફાન ખાને ટ્વીટર દ્વારા માહિતી આપી છે કે, તે આ રોજ કમાઇની ખાનારા મજૂરો માટે કંઇક ખાસ કરવા ઇચ્છે છે.\n૧૦ એપ્રિલ શુક્રવારે સવારે ૬ થી સાંજે ૬ સુધી પોતે ઉપવાસ રાખીને ખાસ કરીને પ્રવાસી મજુરો સાથે જે થયું એમને ઉપયોગી થાય એ માટે રાખશે.\nઈરફાન ખાન ની સાથે સાથે બીજા અમુક બોલીવુડ સ્ટાર્સ પણ આ ઉપવાસ કરવામાં એમની સાથે જોડાવાના હોવાના સંકેત છે. વધુ વિગત મળતા અમે ફરી આપની સમક્ષ હાજર થઈશું.\nAuthor: ‘જ્ઞાન સાથે ગમ્મત’ ટીમ


what-americans-are-going-through-due-to-historical-shutdown– News18 Gujarati\nખાવા, રહેવા અને પગાર માટે તરસી રહ્યા છે લોકો, અમેરિકાના ખરાબ હાલ\nપે રાષ્ટ્રપતિ બન્યા પહેલા કહી દીધુ હતું કે, તે મેક્સિકો અને અમેરિકા વચ્ચે એક દિવાલ બનાવશે જેથી મેક્સિકોવાસીઓની અમેરિકામાં ગેરકાયદે ઘુસપેઠ ઓછી થાય.\nUpdated: January 12, 2019, 10:50 PM IST\nઅમેરિકામાં છેલ્લા 22 દિવસથી એક ઐતિહાસિક બંધ ચાલી રહ્યો છે. આને અમેરિકાના ઈતિહાસનો સૌથી લાંબો ચાલનારો શટડાઉન માનવામાં આવે છે. અમેરિકન રાષ્ટ્રપતિ ડોનાલ્ડ ટ્રંપનું કહેવું છે કે, આ શટરડાઉનથી મેક્સિકો અને અમેરિકા વચ્ચે દિવાલ બનવા માટે તેમને ફંડ જીતવામાં મદદ કરશે. તમને જણાવી દઈએ કે, ટ્રંપે રાષ્ટ્રપતિ બન્યા પહેલા કહી દીધુ હતું કે, તે મેક્સિકો અને અમેરિકા વચ્ચે એક દિવાલ બનાવશે જેથી મેક્સિકોવાસીઓની અમેરિકામાં ગેરકાયદે ઘુસપેઠ ઓછી થાય. પરંતુ 69 ટકા અમેરિકનોએ ટ્રંપની આ વાત ફગાવી દીધી હતી\nએક પોલ પ્રમાણે 69 ટકા અમેરિકનોનું કહેવું છે કે, દિવાલ બનાવવી કોઈ જરૂરી મુદ્દો નથી, અને આ શટડાઉન માટે પ્રજા ટ્રંપને જ જવાબદાર માની રહી છે. ટ્રંપે એવું પણ કહ્યું છે કે, જરૂરત પડશે તો, આ શટડાઉન મહિનાઓ અને વર્ષ સુધી પણ ચાલી શકે છે.\n1 - લોકોના પગાર અટકી પડ્યા છે. એક દાવા અનુસાર, લગભગ 8 લાખ કર્મચારીઓને બે મહિનાથી પગાર નથી મળ્યો. આ કારણથી તે કર્મચારીઓના જીવનમાં ગણી મુશ્કેલી આવવાની શરૂ થઈ ગઈ છે. આ તમામ કર્મચારી અને તેમના પરિવાર મધ્યમ અને નિમ્ન વર્ગના છે. આ કર્મચારીઓની એવરેજ આવક 500 ડોલર છે.\n2 - એરપોર્ટ પર કર્મચારી અને પબ્લિક પરેશાન - એરપોર્ટના કર્મચારીઓનું કામ ટ્રાફિકને ચાલુ રાખવા માટે જરૂરી છે. જેથી ફેડેરલ એવિએશન એડમિનિસ્ટ્રેશનના કર્મચારી સેલરી વગર પણ કામ કરવા માટે મજબૂર છે. તેમને ડર છે કે નહી તો નોકરી જતી રહેશે.\n3 - પર્યાવરણ - પર્યાવરણ વિભાગના ઈન્સપેક્ટરોએ કામ કરવાનું બંધ કરી દીધુ છે. 13000 કર્મચારીઓએ કામ કરવાનું બંધ કરી દેતા, સ્વાસ્થ્યને પણ ખતરો વધી રહ્યો છે.\n4 - ભાડા પર રહેતા લોકોને સમસ્યા - જ્યારે કેન્દ્રીય ડિપાર્ટમેન્ટ્સમાં કામ કરતા લોકોને પગાર નથી મળી રહ્યો, તો ભાડા પર રહેતા લોકોની મુસીબત વધી ગઈ છે. કેટલાએ લોકોને તો ઘર ખાલી કરવા માટેની ધમકીઓ પણ મળી રહી છે.\n5 - ઠેર ઠેર કચરાના ઢગ - મોટાભાગના પાર્ક અને સ્મારક બંધ પડ્યા છે, પરંતુ કેટલીક જગ્યાઓ પર આવતા લોકોની સંખ્યા વધી છે અને સફાઈ કરનારા લોકોની સંખ્યા ન બરાબર બચી છે. આ કારણથી આ પાર્કો અને રસ્તાઓ પર ગંદકી અને કચરો પેલાઈ ગયો છે. આ કારણથી બિમારીઓ વધી રહી છે, ગંદકીની સમસ્યા વધવા લાગી છે.\n6 - લગભગ7કરોડ લોકો ભૂખ્યા - અમેરિકામાં સૌથી મોટા કેન્દ્રીય અન્નનો પ્રોગ્રામ સપ્લીમેન્ટ ન્યૂટ્રીસન આસિસ્ટેન્સ પ્રોગ્રામ જેને સ્નેપ પણ કહેવાય છે, જાન્યુઆરીના અંતમાં બાદ થઈ જશે. આ પ્રોગ્રામ દ્વારા4કરોડ અમેરિકનોને અન્ન મળે છે. આની સાથે જ ભળતો અન્ય એક પ્રોગ્રામ WIC પણ બંધ થઈ ગયો છે, જેના કારણે 70 લાખ મહિલાઓ અને બાળકો ભૂખ્યા રહેવા માટે મજબૂર બન્યા છે.


જમ્યા પછી તરત કેમ ખાટ્ટા ઓડકાર આવે છે? | CN24NEWS\nHome હેલ્થ જમ્યા પછી તરત કેમ ખાટ્ટા ઓડકાર આવે છે?\nજમ્યા પછી તરત કેમ ખાટ્ટા ઓડકાર આવે છે?\nઆજકાલના સમયમાં લોકો ઘણીબધી બીમારીઓ અને સમસ્યાઓનો શિકાર થઇ રહ્યા છે. આ સમસ્યાઓનું સૌથી મોટું કારણ છે ખરાબ લાઇફસ્ટાઇલ. ગેસ, ઇનડાઇજેશન અને ખાટ્ટા ઓડકાર (Gastroesophageal reflux disease (GERD)) આવવાની સમસ્યાનું કારણ ખરાબ ખાણી-પીણી, દારૂ અથવા સિગરેટનું સેવન અને ઓવરઈટિંગ પણ છે. આ સમસ્યા દરમિયાન લોકોને છાતીમાં બળતરા અને ખાટ્ટા ઓડકાર આવવા લાગે છે.\nઘણીવાર જ્યારે આ સમસ્યા ગંભીર થાય છે ત્યારે ખાધેલું બહાર આવી જાય છે. તેની પાછળનું કારણ હોય છે આપણા અન્નનળી અને જઠરની વચ્ચેનો વાલ્વ. આ વાલ્વ ખોરાક અને એસિડને ફૂડ પાઇપમાં પરત જતાં રોકે છે. પરંતુ જ્યારે તે નબળુ પડી જાય છે ત્યારે આ વાલ્વ પોતાની ક્ષમતા ગુમાવી બેસે છે. જાણો, અપચો, ગેસ અને ખાટા ઓડકારથી છૂટકારો મેળવવા માટેના ઉપાય અને તેના લક્ષણો વિશે…\nગેસ, ઇનડાઇજેશન અને ખાટ્ટા ઓડકારના લક્ષણ :\n– મોંઢામાં ખાટું પાણી આવવા લાગવું.\n– જેમને આ સમસ્યા થાય છે તેમના દાંતનો રંગ બદલાવા લાગે છે.\n– બોલતી વખતે મોટાભાગે જે લોકોને ખાંસી આવે છે અને લાંબા સમય સુધી ખાંસી રહે છે. આ પણ આ સમસ્યાઓનું લક્ષણ છે.\n– છાતીમાં બળતરા રહેવી અને મોંઢામાં મોટાભાગે કડવાશ થતી રહેવી પણ આ સમસ્યાઓના લક્ષણોમાંથી એક છે.\nઆ કારણે થાય છે આ સમસ્યા:\n– ખરાબ લાઇફસ્ટાઇલના કારણે પણ ફૂડ પાઇપ અને પેટ વચ્ચેનો આ વાલ્વ વીક થવા લાગે છે.\n– વજન વધારે હોવાને કારણે પણ આ સમસ્યા થવા લાગે છે.\n– જો કોઇ વ્યક્તિ વધારે પ્રમાણમાં દારૂ અથવા ધૂમ્રપાનનું સેવન કરે છે. તેમને પણ આ સમસ્યા થઇ શકે છે.\n– આ સમસ્યા તે લોકોમાં પણ હોય છે જેમની ડોક નાની હોય છે.\n– ગર્ભાવસ્થા દરમિયાન પણ આ સમસ્યા થઇ શકે છે.\n– સ્પાઇસી ફૂડ ખાતાં લોકોમાં આ લક્ષણ મળી આવે છે.\n– જેમની જોબ બેઠા બેઠા કામ કરવાની હોય છે તેવા લોકોમાં પણ આ પ્રકારની સમસ્યા સર્જાઇ શકે છે.\nગેસ ઇનડાઇજેશનથી બચવાની પદ્ધતિ :\nજો તમને પણ ગેસ ઇનડાઇજેશન અને ખાટ્ટા ઓડકારની સમસ્યા છે તો તમે તેનાથી બચવા માટે કેટલાક ઉપાય અજમાવી શકો છો. પરંતુ જો આ સમસ્યા વધુ સમય સુધી રહે છે તો ડૉક્ટરની પાસે જઇને દવા લેવાનું જ યોગ્ય રહે છે. જાણો, આ સમસ્યાથી છૂટકારો મેળવવાની પદ્ધતિ વિશે…\n– જો તમને આ સમસ્યા છે તો તમે પોતાની લાઇફસ્ટાઇલમાં ફેરફાર કરીને તેને ઠીક કરી શકો છો. તમે તેમાં દરરોજ એક્સરસાઇઝ કરો અને વધુ સ્પાઇસી ફૂડનું સેવન કરવાનું બંધ કરી દો.\n– વજન વધુ હોવાને કારણે પણ આ સમસ્યાઓ થઇ શકે છે. એવામાં જો તમે પોતાનું વજન ઓછું કરવા લાગો છો તો આ સમસ્યા જાતે જ ખત્મ થઇ જશે.\n– દારૂ અને ધૂમ્રપાનનું સેવન કરનારા લોકોને આ સમસ્યાથી બચવા માટે આ ખરાબ આદતોનો ત્યાગ કરવો પડશે.\n– ગેસ અને ઈનડાઇજેશનની સમસ્યાથી રાહત મેળવવા માટે તમારે તમારું ભોજન થોડુક થોડુક કરીને ખાવું જોઇએ. ઉદાહરણ તરીકે જો તમે દિવસમાં ત્રણવાર ખાઓ છો તો તમે6વારમાં ખાવાનું શરૂ કરો.\n– રાતનું ભોજન અને ઊંઘવા વચ્ચેનો ગેપ2કલાકનો રાખીને પણ તમે આ સમસ્યાથી રાહત મેળવી શકો છો. ધ્યાન રાખો કે ઊંઘવાના થોડાક સમય પહેલા સુધી ન તો પાણી પીઓ અને ન તો દૂધ પીઓ. આ ઉપરાંત ભોજનના 30 અથવા 60 મિનિટ સુધી કોઇ પણ પ્રકારનાં પીણાં ન પીશો.\n– સવારનો નાસ્તો સારા પ્રમાણમાં કરો, લંચમાં થોડુક ઓછુ ખાઓ અને ડિનરમાં તેનાથી પણ ઓછુ જ ખાઓ.\n– ગેસ અને ખાટા ઓડકારની સમસ્યાથી છૂટકારો મેળવવા માટે તમે સૂતા સમયે પોતાની ડોકને થોડીક ઊંચાઇ પર રાખીને સૂઇ જાઓ. તેના માટે તમારી ડોક 15 ડિગ્રી સુધી ઉપર હોવી જોઇએ.\nઉલ્લેખનીય છે કે આ ઉપચાર તરત કામ કરશે નહીં. કારણ કે તમે લાઇફસ્ટાઇલ અને ખાણી-પીણીમાં ફેરફાર કરી રહ્યા છો તો આ સમસ્યાથી રાહત મેળવવામાં થોડોક સમય લાગી શકે છે. એટલા માટે ધીરજ રાખો.\nક્યારે જશો ડૉક્ટર પાસે?\nજો તમને વધારે સમય સુધી ખાટ્ટા ઓડકારની સમસ્યા રહે છે અને લાઇફસ્ટાઇલમાં ફેરફાર કર્યા પછી પણ કોઇ પરિણામ નથી મળતું તો તાત્કાલિક ડૉક્ટર પાસે જાઓ. આ સમસ્યાથી છૂટકારો મેળવવા માટે ડૉક્ટર તમારી મદદ કરી શકે છે.\nPrevious articleમુકુલ રોય કોલ લીક કેસ : અમિત શાહે કહ્યું- કોણે અને કોની મંજૂરીથી ફોન રેકોર્ડિંગ કરવામાં આવ્યા\nNext articleગાંધીનગર : સરકારને એસટી નિગમ પાસેથી કુલ 3646.92 કરોડ રૂપિયા લેવાના બાકી


Gujarat’s Health card – 2015-2016 – મારી બારી\nGujarat’s Health card – 2015-2016\nNFHS-4 (2015-2016) (રાષ્ટ્રીય કૌટુંબિક આરોગ્ય સર્વે – ૪) રિપોર્ટ હાલમાં જ પ્રકાશિત થયો છે. એમાંથી જોતાં લાગે છે કે ગુજરાતમાં અને આખા દેશમાં આરોગ્ય ક્ષેત્રે ઘણું કરવાનું રહે છે, પરંતુ એક સાધનસંપન્ન, વિકસિત અને ઔદ્યોગિક રાજ્ય તરીકે આપણી સજ્જતા આરોગ્યની બાબતમાં બહુ ઝળકતી નથી, એ માત્ર ચિંતાજનક નહીં શરમજનક વાત પણ છે. કેન્દ્રીય આરોગ્ય મંત્રાલયે મુંબઈની ઇંટરનૅશનલ ઇંસ્ટીટ્યૂટ ઑફ પૉપ્યુલેશન સાયન્સીઝને આ જવાબદારી સોંપી હતી. સંસ્થાએ ગુજરાતમાં ૩૦મી જાન્યુઆરીથી ૩૦મી જૂન ૨૦૧૬ વચ્ચે જુદા જુદા જિલ્લાઓમાં ૨૦,૫૨૪ કુટુંબો, ૨૨,૯૩૨ સ્ત્રીઓ અને ૫,૫૭૪ પુરુષોની સૅમ્પલ સર્વે કરીને પોતાનાં તારણો આપ્યાં છે. સર્વે ટીમે ઘરની સામાજિક-આર્થિક સ્થિતિ, પાણી અને સ્વચ્છતાની સ્થિતિ, લગ્ન, બાળકોની સંખ્યા, જન્મનિરોધનાં સાધનોનો ઉપયોગ, બાળકોનું રસીકરણ, પોષણનો દરજ્જો, સ્ત્રી ઘરમાં હિંસાનો ભોગ બને છે કે કેમ, ઊંચાઈ, વજન, ડાયાબિટીસ, હીમોગ્લૉબિનનું સ્તર – વગેરે ઘણી બાબતો વિશે માહિતી મેળવી. આના માટે એમણે ૧૫-૪૯ વર્ષની સ્ત્રીઓ અને ૧૫-૫૪ વર્ષના પુરુષોનો સર્વેમાં સમાવેશ કર્યો.\nશિક્ષણનો પ્રભાવ આરોગ્ય પર પડે છે. એટલે પહેલાં શિક્ષણની સ્થિતિ જોઈએ. ક્યારેક પણ શાળાનું શિક્ષણ લેવાની તક મળી હોય તેવી, ૬ વર્ષ અને તેનાથી વધારે ઉંમરની સ્ત્રીઓની સંખ્યા જોઈએ તો શહેરોમાં ૮૨.૬ ટકા સ્ત્રીઓ અને ગ્રામીણ વિસ્તારોમાં ૬૪ ટકા સ્ત્રીઓ છે. આખા રાજ્યમાં ૭૨ ટકા સ્ત્રીઓ અક્ષરજ્ઞાન ધરાવે છે. દસ વર્ષ પહેલાં કરાયેલી સર્વેમાં આ ટકાવારી ૬૫ ટકા નોંધાઈ હતી. પરંતુ દસ વર્ષ કરતાં વધારે શિક્ષણ લીધું હોય તેવી સ્ત્રીઓ શહેરમાં માત્ર ૪૫.૩ ટકા અને ગામડાંઓમાં ૨૩.૧ ટકા છે. ગુજરાતમાં દર એક હજાર પુરુષ સામે શહેરોમાં ૯૦૭ અને ગામડાંઓમાં ૯૮૪ સ્ત્રીઓ છે. આમ સ્રી-પુરુષ ગુણોત્તરમાં ગામડાં શહેરો કરતાં વધારે પ્રગતિશીલ છે.\nરાજ્યમાં ૯૬ ટકાને વીજળી મળે છે અને ૯૦.૯ ટકા પાસે પીવાના પાણીની યોગ્ય વ્યવસ્થા છે, પરંતુ ઘરમાં જ સ્વચ્છતાની સુવિધા (શૌચાલય વગેરે) ન હોય તેવાં ઘરો શહેરોમાં ૧૪.૭ ટકા છે, જ્યારે ગામડાંમાં ૫૩ ટકા પાસે હજી આ સગવડ નથી. આમ આખા રાજ્યમાં ૩૫.૭ ટકા લોકોને આ સુવિધા મળે એવાં પગલાં જરૂરી છે.\nવહેલાં લગ્ન અને કુમળી વયની માતાઓ\nઆજે પણ ગુજરાતમાં ૧૮ વર્ષની ઉંમર પહેલાં પરણાવી દેવાનું વલણ દેખાય છે. શહેરોમાં ૨૦થી ૨૪ વર્ષની સ્ત્રીઓમાંથી ૧૭.૨ ટકાનાં લગ્ન ૧૮ વર્ષ પહેલાં થયાં છે. ગામડાંઓમાં તો આ વયજૂથમાં ૩૦.૭ ટકા છોકરીઓ એવી હતી કે જેમને ૧૮ વર્ષની ઉંમર પહેલાં પરણાવી દેવાઈ છે. ૧૫-૧૯ વર્ષની છોકરીઓમાંથી કેટલી માતા છે તે તપાસતાં જાણવા મળ્યું કે શહેરોમાં ૪.૨ ટકા અને ગામડાંઓમાં ૭.૯ ટકા છોકરીઓ કુમળી વયે જ માતા બની છે.\nબાળકોનો મૃત્યુદર શરમજનક\nઆની સીધી અસર બાળકોના મૃત્યુદરમાં દેખાય છે. આજે પણ ગુજરાતનાં શહેરોમાં દર એક હજાર નવાં જન્મતાં બાળકોમાંથી ૨૭ અને ગ્રામીણ વિસ્તારોમાં ૩૯ બાળકો મૃત્યુ પામે છે. જે બચી જાય છે તેમાંથી ૩૨ શહેરી બાળકો અને ૫૧ ગ્રામીણ બાળકો પાંચ વર્ષની ઉંમરે પહોંચતાં પહેલાં મૃત્યુ પામે છે. એકવીસમી સદીના દોઢ દાયકા પછી આવી સ્થિતિ હોય તે અફસોસની વાત છે.\nપુરુષો નસબંધી કરાવતા જ નથી?\nબીજી બાજુ, કુટુંબ નિયોજનાની રીતોના ઉપયોગમાં શહેરો અને ગામડાં વચ્ચે બહુ ફેર નથી દેખાયો. શહેરોમાં ૪૭.૧ ટકા સ્ત્રીઓ અને ગામડાંઓમાં ૪૬.૭ ટકા સ્ત્રીઓ કુટુંબનિયોજનની કોઈ પણ રીતનો ઉપયોગ કરે છે. દુઃખની વાત એ છે કે ૨૦૦૫-૨૦૦૬માં ૬૬.૬ ટકા સ્ત્રીઓ કુટુંબ નિયોજનનાં સાધનો વાપરતી. પરંતુ એમ નથી કે સામે પક્ષે પુરુષો કુટુંબ નિયોજન માટે પોતાની જવાબદારી વધારે સમજતા થયા છે. પુરુષ નસબંધીની વાત કરીએ તો સર્વે નોંધે છે કે શહેરોમાં શૂન્ય ટકા પુરુષો અને ગામડાંમાં દરેક હજારમાં માત્ર ૨ જણ છે, જેમણે નસબંધી કરાવી હોય. આનો અર્થ એ કે પુરુષો પોતાની નસબંધીની વાત છુપાવે છે, અથવા તો કરાવતા જ નથી.\nબાળકોની ખરાબ હાલત\nબાળકોને બધી રસી અપાવવામાં પણ હજી ઘણું કામ કરવું પડે એમ છે. માત્ર ૧૨થી ૨૩ મહિનાનાં બાળકોમાંથી માત્ર ૫૦.૪ ટકાને બધી રસી મળે છે. શહેરોમાં ૭૮.૨ ટકા બાળકોને સરકારી હૉસ્પિટલોમાં અને ૨૧.૨ ટકાને પ્રાઇવેટ ક્લિનિકોમાં રસી અપાય છે, જ્યારે ગામડાંમાં ૯૩.૯ ટકા બાળકો સરકારી હૉસ્પિટલોમાં આ સેવાનો લાભ લે છે.\nબાળક છ મહિનાનું થાય તે પછી એને માત્ર ધાવણ પર ન રખાય. પૂરક આહાર પણ આપવો જોઈએ. પરંતુ હજી આપણાં શહેરોમાં ૪૮.૭ ટકા બાળકો અને ગામડાંમાં ૬૦ ટકા બાળકો માત્ર ધાવણ પર નભે છે. પાંચ વર્ષથી નાની વયનાં ૩૧.૭ શહેરી બાળકો અને ગામડાંમાં ૪૨.૯ ટકા બાળકોની ઉંમરના પ્રમાણમાં ઊંચાઈ ઓછી છે,૨૩.૪ ટકા શહેરી બાળકો અને ૨૮.૫ ટકા ગ્રામીણ બાળકોનું વજન ઊંચાઈ પ્રમાણે જેટલું હોવું જોઈએ તેના કરતાં ઓછું છે. શહેરોમાં ૩૨ ટકા અને ગામડાંઓમાં ૪૪.૨ ટકા પાંચ વર્ષની ઉંમર કરતાં નાનાં બાળકો ‘અંડરવેઇટ’ શ્રેણીમાં આવે છે.\nBMI કેટલો છે?\nશહેરોમાં ૧૮.૧ ટકા સ્ત્રીઓનો અને ગામડાંમાં ૩૪.૩ ટકા સ્ત્રીઓનો BMI (Body Mass Index = 18.5kg/m2 સ્ટાંડર્ડ) ઓછો છે. એટલે કે એ દૂબળી છે. બીજી બાજુ, શહેરોમાં BMI ઉપર જણાવ્યા કરતાં ઓછો હોય હોય તેવા ૧૯ ટકા પુરુષો છે ગામડાં માં આવા પુરુષો ૨૯.૬ ટકા છે. આનો અર્થ એ કે એમને પૂરતું પોષણ નથી મળતું. બીજી બાજુ 25kg/m2 કરતાં વધારે BMI હોય તેવાં સ્ત્રી-પુરુષ શહેરમાં અનુક્રમે ૩૪.૫ ટકા અને ૨૫.૯ ટકા છે. આનો અર્થ એ કે શહેરી જનતાની ખાવાપીવાની ટેવો સારી નથી. આની સામે ગામડાંમાં બહુ જાડી સ્ત્રીઓની ટકાવારી માત્ર ૧૫.૪ ટકા અને પુરુષોની ટકાવારી ૧૪.૪ ટકા છે. આનો અર્થ એ કે ગામડાંમાં સ્ત્રી-પુરુષો ચરબી ચડે એવો ખોરાક નથી લેતાં.\nખરી શરમની વાતઃ ઍનીમિયા\nગુજરાતમાં ૬થી ૫૯ મહિનાનાં ૬૨.૬ ટકા બાળકો (૫૯.૫ ટકા શહેરોમાં અને ૬૪.૬ ટકા ગામડાંમાં)ના લોહીમાં હીમોગ્લૉબિનનું પ્રમાણ ૧૧.૦ ગ્રામ/ડેસીલીટર કરતાં ઓછું છે. ૧૫થી ૪૯ વર્ષની વયની ૫૧.૬ ટકા શહેરી સ્ત્રીઓ અને ૫૭.૫ ટકા ગ્રામીણ સ્ત્રીઓ ઍનીમિક છે. એકંદર રાજ્યમાં ૫૪.૯ ટકા સ્ત્રીઓ ઍનીમિક છે. ૨૦૦૫-૨૦૦૬માં ૫૫.૩ ટકા સ્ત્રીઓ ઍનીમિયાનો શિકાર હતી. આમ દસ વર્ષમાં ૦.૪ ટકા જેટલો બહુ નજીવો સુધારો થયો છે.\nઆમાં દુઃખની વાત એ છે કે ૧૫થી ૪૯ વર્ષની અને ગર્ભવતી ન હોય તેવી સ્ત્રીઓમાંથી ૫૧.૮ ટકા શહેરોમાં અને ૫૭.૬ ટકા ગામડાંમાં છે. એમનાં લોહીમાં હીમોગ્લોબિન ૧૨.૦ ગ્રામ/ડેસીલીટર કરતાં ઓછું હોય છે. આ જ ઉંમરની સગર્ભા સ્રીઓમાંથી ૫૧.૩ ટકા (૪૭.૨ ટકા શહેરોમાં અને ૫૪.૨ ટકા ગામડાંમાં) ઍનીમિક છે. એમનું હીમોગ્લોબિન ૧૧ ગ્રામ/ડેસીલીટર કરતાં ઓછું છે.\nડાયાબિટીસ અને બ્લડ પ્રેશર\nરાજ્યમાં ૫.૮ ટકા સ્ત્રીઓમાં લોહીમાં સાકરનું પ્રમાણ વધારે (૧૪૦ mg/dl) જોવા મળ્યું છે અને ૨.૫ ટકા સ્ત્રીઓને તો ૧૬૦ mg/dl કરતાં પણ વધારે સાકર લોહીમાં રહે છે. પુરુષોમાં ૭.૬ ટકા વધારે સાકરવાળા અને ૩.૭ ટકા અતિ વધારે સાકરવાળા છે. એ જ રીતે, લગભગ ૧૦ ટકા સ્ત્રીઓ અને ૧૨ ટકા પુરુષો બ્લડપ્રેશરના દરદી છે.\nઆપણી ખાવાપીવાની ટેવો\nઍનીમિયા નાબૂદી માટે તો ઝુંબેશ ચલાવવી પડે એમ લાગે છે. BMIની સમતુલા પણ જાળવવી પડશે. કરવું શું? ખાવાની પરંપરાગત રીતોમાં ફેરફાર કરવાની જરૂર છે. એટલે દાળને પીવાની નહીં, ખાવાની વસ્તુ માનો. દાળ બનાવો ત્યારે એક મુઠ્ઠી દાળ વધારે લો અને એક ગ્લાસ પાણી ઓછું નાખો. રોજ પાતળી લચકો દાળ બનાવો; વઘારમાં જરૂર પૂરતું જ તેલ વાપરો, બટાટા કે રીંગણાંને તેલમાં તરતાં શીખવાડવાની જરૂર નથી. ફાફડા-જલેબી સામે હોય ત્યારે મનને કાબુમાં રાખો. ચા ભલે કડક પીઓ, પણ ‘કડક અને મીઠી’ શા માટે? ખાંડ ઓછી કરો. આ બધું તો આપણે પોતે જ કરી શકીએ. કારણ કે ગુજરાતમાં શહેરોમાં ૮૬.૯ ટકા અને ગામડાંમાં ૮૪.૨ ટકા સ્ત્રીઓ ઘર કેમ ચલાવવું તેના નિર્ણયમાં ભાગીદાર બને છે. એમની ભાગીદારી અર્થપૂર્ણ હોય તો ઍનીમિયા, ડાયાબિટીસ અને બ્લડ પ્રેશરના ઉપાય તો હાથમાં જ ગણાય.\nAuthor Dipak DholakiaPosted on 15/03/2017 13/03/2017 Tags દીપક ધોળકિયા,મારી બારી,વેબગુર્જરી,Dipak Dholakia,Maari baari,NFHS-4,webgurjari\n3 thoughts on “Gujarat’s Health card – 2015-2016”\nMustak Badi કહે છે:\n15/03/2017 પર 9:53 એ એમ (am)\nખૂબ જ સરસ, માહિતી સભર અને પ્રતિબિંબ દેખાડનાર લેખ છે.\n16/03/2017 પર 7:58 એ એમ (am)\nખૂબ જ સરસ, માહિતી સભર લેખ છે.\nજ્યાં સુધી કુટુંબ નિયોજનનો ૧૦૦% અમલ નહીં થાય ત્યાં સુધી આવી અનેકોનેક કમીટીઓ નીમાશે, કેટલાયે રીપોર્ટો આવ્યા કરશે, , સર્વે(સર્વેઓ) થયા કરશે, પૈસા ખર્ચાયા કરશે અને આ સાયકલ વર્ષોના વર્ષો સુધી ચાલ્યા કરશે……!!!! અને વસ્તી વધ્યા કરશે….અને મારા તમારા જેવા માથું પછાડ્યા કરશે….. અત્યારે સંજય ગાંધી યાદ આવે છે જે, તેણે એક સારી શરૂઆત કરી હતી, થોડો-વધારે જુલમ પણ કર્યો હતો અને પછી એક પાગલ “રાજ નારાયણે” ૧૯૭૭માં “કુટુંબનિયોજન” પ્રધાન થઈને “કુટુંબ નિયોજન”નું ધનોત પનોત કાઢી નાંખ્યું….!!! આજે તો આ ખાતું એક સળગતા કોલસા જેવું બની ગયું છે, કોઈ હાથ લગાવવા તૈયાર નથી….\nખરી વાત ઓ એ છે કે જે ગરીબ વ્યક્તિ જન્મથી ગરીબ હોય તે ભલે લગ્ન કરે, સેક્સ પણ માણે, પણ, સરકારે તેમનુ ફરજિયાત કુટુંબ નિયોજનનું ઓપરેશન કરી નાંખવું, જેથી ભવિષ્યમાં કોઈ ગરીબ તરીકે જન્મેજ નહીં, અને આવતા ૨0- ૨૫ વરસ પછી કોઈ ગરીબ ગોત્યો નહીં જડે……!!!! આજ તો બાળક પેદા થાય એટલે ગરીબને તો મજા…….!!!! ૬,૦૦૦ રૂપીયા મળે…બીજા બાળક વખતે પણ મળે…જોકે જોડકા આવે તો કેટલાં મળે, તેની ચોખવટ નથી થઈ…!!!\n16/03/2017 પર 8:16 એ એમ (am)\nબહુજ સરસ માહિતી આપી છે……………….\nપહેલાના Previous post: Science Samachar : Episode 9\nઆગામી Next post: Science Samachar: Episode 10


27 February, 2019 02:58 IST |\nનાણામંત્રી અરૂણ જેટલીએ કહ્યું કે પરિસ્થિતિ બહુ ઝડપથી બદલાઈ રહી છે. યાદ કરાવી દઉં કે અમેરિકન સીલે એબોટાબાદમાં ઘૂસીને ઓસામા બિન લાદેનને માર્યો હતો. આપણે વિચારવું જોઈએ કે શું આપણે પણ આ કરી શકીએ છીએ? તેમણે કહ્યું કે તે ઘણું મુશ્કેલ હતું, પરંતુ આપણે જાણીએ છીએ કે આપણે પણ આમ કરી શકીએ છીએ. જેટલીના આ નિવેદનના ઘણા અર્થ કાઢવામાં આવી રહ્યા છે.\nArun Jaitley National News Pulwama Attack Total Dhamaal Somnath Temple High Alert Gujarat News Rahul Gandhi Priyanka Gandhi Nadiad અરૂણ જેટલી નેશનલ ન્યૂઝ પુલવામા એટેક ટોટલ ધમાલ પ્રિયંકા ચોપરા સોમનાથ મંદિર હાઈ અલર્ટ\nજમ્મુ-કાશ્મીરના બડગામથી7કિલોમીટર દૂર ગારેંદ ગામમાં ભારતીય વાયુસેનાનું MIG ફાઇટર પ્લેન ક્રેશ થઈ ગયું. આ એરફોર્સનું Mi-17 ટ્રાન્સપોર્ટ ચોપર છે. વિમાન ક્રેશ થઈને ખેતરમાં જઈને પડ્યું અને તેમાં આગ લાગી ગઈ. દુર્ઘટનાનું કારણ હાલ જાણી શકાયું નથી. આ પ્લેન ક્રેશમાં બંને પાયલટ શહીદ થઈ ગયા છે.\n27 ફેબ્રુઆરી 2002નો એ દિવસ ગુજરાતીઓ ક્યારેય નહીં ભૂલે. આજે ગોધરા કાંડને 16 વર્ષ થયા છે ત્યારે જાણીએ એ કાંડની તવારીખ. 27 ફેબ્રુઆરી 2002એ ગોધરા સ્ટેશન પર સાબરમતી એક્સપ્રેસના એસ-6 કોચ પર અજાણ્યા ટોળાઓ હુમલો કર્યો જેમાં 59 લોકોનાં મોત થયા. જે બાદ ગુજરાત ભરમાં રમખાણો ફેલાયા. જેનો અનેક લોકો ભોગ બન્યા.\nભારતે 26 ફેબ્રુઆરીમાં પાકિસ્તાનમાં કરેલા હવાઇ હુમલા બાદ બંને દેશોમાં તણાવ તંગ બની ગયો છે. જેને પગલે ભારત ભરમાં હાઇ એલર્ટ કરવામાં આવ્યું છે. તો ખાસ કરીને ગુજરાતની વાત કરીએ તો રાજ્યમાં આવેલા યાત્રાધામોની સુરક્ષા વધારી દેવામાં આવી છે. તો સોમનાથ મંદિર અને અંબાજી મંદિરને પણ ઝેડ કેટેગરીની સુરક્ષામાં પણ વધારો કરવામાં આવ્યો છે.\nબીજી સર્જિકલ અમદાવાદમાં આવતીકાલે થનારી કોંગ્રેસ વર્કિંગ કમિટીની બેઠક રદ થઈ છે. દેશની વર્તમાન સ્થિતિને જોતા આ નિર્ણય લેવામાં આવ્યો છે. ગુજરાતમાં મળનારી CWCની બેઠક રદ્દ કરવામાં આવી છે. 58 વર્ષ બાદ આ બેઠક અમદાવાદમાં મળવાની હતી. જેમાં રાહુલ ગાંધી, પ્રિયંકા ગાંધી, મનમોહન સિંહ સહિતના કોંગ્રેસના ટોચના નેતાઓ આવવાના હતા. જે દેશની હાલની સ્થિતિને જોતા કેન્સલ કરવામાં આવી છે.\nનડિયાદ નગર પાલિકામાં આજે સામાન્ય સભાનું આયોજન કરાયું હતું. પાલિકા પ્રમુખના અધ્યક્ષ સ્થાને બોલાવવામાં આવેલ બોર્ડમાં 391.93 લાખ રૂપિયાનીની પુરાંતવાળુ બજેટ રજૂ કરાયું હતું. જેની સાથે સાથે 54 જેટલા કામો એજન્ડામાં લેવામાં આવ્યા હતા. બપોરે 12 વાગ્યે નિયત સમય મુજબ બોર્ડ બેઠક શરૂ થઇ હતી, જેની શરૂઆતની જાહેરાત કરતાની સાથે જ પક્ષના નેતા હિતેશભાઇ પટેલે પુલવામાં હુમલાના શહીદોને શ્રધ્ધાંજલી આપવાનો શોક ઠરાવ રજુ કર્યો હતો. બાદમાં કારોબારી ચેરમેન મનિશભાઇ દેસાઇએ ભારત સરકારે કરેલા હવાઇ હુમલાની કાર્યવાહીને બિરદાવતા ભારત માતા કી જયનો જયઘોષ કર્યો હતો. જો કે એક મિનીટની આ કામગીરી બાદ અચાનક પ્રમુખ દિપલબેન સંજયભાઇ પટેલે બોર્ડની બેઠકને બરખાસ્ત કરવાની જાહેરાત કરી દીધી.\nપુલવામા હુમલાના બદલાામાં પાકિસ્તાનના કબ્જાવાળા કાશ્મીરમાં ભારતની જવાબી કાર્યવાહી પછી પાકિસ્તાનનું શેર માર્કેટ ગગડી ચૂક્યું છે. રોકાણકારોએ ઝડપથી પાકિસ્તાની બજારમાંથી પોતાના પૈસા કાઢવા શરૂ કરી દીધા છે. તેનો કરાચી સ્ટોક એક્સચેન્જ ઇન્ડેક્સ 1300 અંક તૂટ્યો.\nઅજય દેવગન, અનિલ કપૂર અને માધુરી દીક્ષિત સહિતના સિતારાઓની ફિલ્મ ટોટલ ધમાલે બૉક્સ ઑફિસ પર પોતાની રીલિઝના પાંચ દિવસમાં 81 કરોડનું કલેક્શન કર્યું છે. અને 100 કરોડની ક્લબ તરફ એક ડગલું આગળ વધાર્યું છે.\nભારત અને ઓસ્ટ્રેલિયા વચ્ચે ચાલી રહેલી સિરીઝની બીજી T-20 મેચ આજે બેંગ્લોર ખાતે રમાશે. પહેલી મેચમાં હાર્યા પછી ભારત મેચ જીતી સિરીઝ સરભર કરવા મેદાન પર ઉતરશે જ્યારે ઓસ્ટ્રેલિયા મેચ જીતી સિરીઝ પોતાના નામે કરવા મેદાન પર ઉતરશે.\n‘કેસરી નંદન’માં માનવ ગોહિલ અખાડો ચલાવનાર હનુમંતનું પાત્ર ભજવી રહ્યો છે. આ સિરિયલમાં જગતનું પાત્ર ભજવનાર શોએબ અલી અને કેસરીનું પાત્ર ભજવતી ચાહત તેવાણી બન્ને કુસ્તીની ટ્રેઇનિંગ લેતાં હોય છે. હનુમંતની આર્થિક સ્થિતિ ખરાબ થઈ જતાં જગત એક કુસ્તીની ચેમ્પિયનશિપમાં ભાગ લે છે. આ કુસ્તીના વિજેતાને એક લાખ રૂપિયાનું ઇનામ મળે છે. જોકે જગત આ ચૅમ્પિયનશિપ હારી જાય છે અને વિજેતાને કેસરી ચૅલેન્જ આપે છે. આ કુસ્તીની ચીફ ગેસ્ટ તરીકે મૅરી કૉમ જોવા મળશે. તે કેસરીને પ્રોત્સાહિત કરતી જોવા મળશે.


CAA: Malaysian PM Said We Will Speak About What Is Wrong\nJanuary 14, 2020 | 7:12 pm IST\nભારત સરકાર દ્વારા મલેશિયાથી ખાદ્ય તેલ ના ખરીદવાનાં નિર્દેશને લઇને મલેશિયાઈ પ્રધાનમંત્રીએ પ્રતિક્રિયા આપી છે. મલેશિયાનાં 94 વર્ષનાં પ્રધાનમંત્રી મહાતિર મોહમ્મદે કહ્યું કે, તે ભારત સરકારનાં નિર્ણયને લઇને ચિંતિત છે. જો કે તેમણે એ પણ કહ્યું છે કે તેઓ ખોટી ચીજોને લઇને અવાજ ઉઠાવવાનું ચાલું રાખશે, ભલે તેની કિંમત તેમના દેશે આર્થિક રીતે કેમ ચુકવવી ના પડે. ભારત દુનિયામાં ખાદ્ય તેલનું સૌથી મોટું ખરીદદાર છે. વેપારીઓનું કહેવું છે કે મોદી સરકારે કેટલાક એવા નિયમો લાગુ કરી દીધા છે, જેનાથી મલેશિયાથી ખાદ્યતેલની ખરીદી ના થાય.\nમહાતિરનાં આક્રમક વલણથી ખરાબ થયા સંબંધો\nઉલ્લેખનીય છે કે મલેશિયા ઇન્ડોનેશિયા બાદ દુનિયાનો બીજો સૌથી મોટો ખાદ્ય તેલ ઉત્પાદક તેમજ નિકાસ કરતો દેશ છે. મહાતિર આ પહેલા ભારત સરકાર દ્વારા કલમ 370 હટાવવા અને નાગરિકતા કાયદો લાગુ કરવાને લઇને તીખી ટિપ્પણી કરી ચુક્યા છે. મહાતિરનાં આક્રમક નિવેદનોનાં કારણથી જ ભારત અને સાઉદી અરબ બંનેની સાથે મલેશિયાનાં સંબંધો ખરાબ થયા છે. મલેશિયાનાં ખાદ્યતેલ રિફાઇનરી ચલાવનારા વેપારીઓને ઘણું જ નુકસાન થયું છે, પરંતુ મહાતિરે કહ્યું છે કે, તેમની સરકાર આનું સમાધાન નીકાળશે.\nઅમે બોલતા રહીશું – મહાતિર\nતેમણે કહ્યું કે, “વાસ્તવમાં અમે ઘણા જ દુ:ખી છીએ કેમકે અમે ભારતને મોટી માત્રામાં ખાદ્ય તેલ વેચીએ છીએ, પરંતુ બીજી તરફ અમારે બોલવું જ પડશે. અમારે જોવું રહેશે કે કંઇક ખરાબ થઈ રહ્યું છે તો અમે તેની સામે બોલીએ. આપણે જો કંઇક ખોટું થવાની પરવાનગી આપીએ છીએ અને ફક્ત પૈસા વિશે વિચારીએ છીએ તો મને લાગે છે કે આપણે અને બીજા લોકો ખોટું કરતા રહેશે.”\nરૉયટર્સ એજન્સીનાં રિપોર્ટ પ્રમાણે, ભારત સરકારે અનૌપચારિક રીતે વેપારીઓને મલેશિયાથી તેલ ના ખરીદવાનો આદેશ આપ્યો છે. ભારતીય વેપારી મલેશિયાની જગ્યાએ ઇન્ડોનેશિયાથી ખાદ્ય તેલ ખરીદી રહ્યા છે.\nઆ વિડીયો પણ જુઓ: નિર્ભયા કેસના દોષિતોની ફાંસીનો રસ્તો સાફ\nએક જ એજન્ટનાં 2,400 SBI બેંક ખાતા, પાકિસ્તાન, દુબઈ, બાંગ્લાદેશથી ટેરર ફંડિંગની શંકા\nA-370 અને CAA મામલે ભારતને આંખ દેખાડનારું મલેશિયા ઘૂંટણિયે પડ્યું, હજારો ટન તેલ ‘પાણીમાં’\nકાંગારુંઓને ધોળા દિવસે તારા દેખાડનાર રોહિતે મેચ દરમિયાન દીકરી સાથે કરી ક્યૂટ મસ્તી, Video


21 ઓક્ટોબરે ચૂંટણી : મહારાષ્ટ્રનો રાજકીય મિજાજ અને ચૂંટણી સમીકરણ | Revoi\nby Revoi September 21, 2019, 1:29 pm 397 Views\nમહારાષ્ટ્ર અને હરિયાણામાં વિધાનસભાની ચૂંટણીનું એલાન\nમહારાષ્ટ્ર અને હરિયાણામાં 21 ઓક્ટોબરે થશે મતદાન\nમહારાષ્ટ્ર અને હરિયાણામાં 24 ઓક્ટોબરે થશે મતગણતરી\nમહારાષ્ટ્ર અને હરિયાણામાં વિધાનસભાની ચૂંટણીઓનું આજે એલાન થઈ ગયું છે. બંને રાજ્યોમાં 21 ઓક્ટોબરે મતદાન અને 24 ઓક્ટોબરે મતગણતરી થશે. ચૂંટણી પંચના એલાન સાથે જ બંને રાજ્યોમાં ચૂંટણી આચારસંહીતા લાગુ થઈ ચુકી છે. મહારાષ્ટ્રમાં ભાજપ-શિવસેના ગઠબંધનની સરકાર છે. જ્યારે હરિયાણામાં ભાજપ પોતાના દમ પર સરકારમાં છે. ભાજપ ફરી એકવાર બે રાજ્યોમાં કમળ ખિલવવાની કવાયતમાં છે. તો વિપક્ષી દળ સત્તામાં વાપસી માટે બેતાબ દેખાઈ રહ્યા છે.\nમહારાષ્ટ્રનો રાજકીય માહોલ\nભાજપ ફરી એકવાર મુખ્યપ્રધાન દેવેન્દ્ર ફડણવિસના નેતૃત્વમાં ચૂંટણી જંગ ફતેહ કરવા માટે ઉતર્યું ચે. આ વખતે ચૂંટણીમાં ભાજપ-શિવસેના સાથે મળીને કિસ્મત અજમાવી રહ્યા છે અને તેની સાથે આરપીઆઈ સહીત ઘણાં નાના પક્ષો પણ ગઠબંધનમાં સામેલ છે. પરંતુ શિવસેના અને ભાજપ વચ્ચે હજી સુધી બેઠક વહેંચણીની ફોર્મ્યુલા નક્કી થઈ શકી નથી. ભાજપ મહારાષ્ટ્રમાં 220 પ્લસ બેઠકો જીતવાના ટાર્ગેટ સાથે ચાલી રહ્યું છે.\nકોંગ્રેસ-એનસીપી ફરી એકવાર મહારાષ્ટ્રની સત્તામાં વાપસી માટે બેતાબ છે. બંને પક્ષોની વચ્ચે બેઠક વહેંચણીને લઈને ફોર્મ્યુલા પણ નક્કી થઈ ગઈ છે. કોંગ્રેસ-એનસીપીએ 125-125 બેઠકો પર લડવાનો નિર્ણય કર્યો છે અને બાકી 38 બેઠકો સહયોગી દળો માટે છોડવાનો નિર્ણય કર્યો છે. આના સિવાય પ્રકાશ આંબેડકરની બહુજન અઘાડી દલિત મતોના સહારે ત્રીજી શક્તિ તરીકે ઉભરવા ચાહે છે. આના સિવાય ઓવૈસીની પાર્ટી એઆઈએમઆઈએમએ મુસ્લિમ બહુલ બેઠકો પર ચૂંટણી માટે તાલ ઠોકીને કોંગ્રેસ-એનસીપીની ઉંઘ હરામ કરી દીધી છે.\nમહારાષ્ટ્ર રાજકીય સમીકરણ-\nમહારાષ્ટ્રમાં કુલ 288 વિધાનસભા બેઠકો છે. 2014ની વિધાનસભા ચૂંઠણીના પરિણામો પર નજર કરીએ, તો ભાજપને 27.8 ટકા વોટ સાથે 122 બેઠકો પર જીત મળી હતી. તો શિવસેનાને 19.3 ટકા વોટ સાથે 63 બેઠકો પર વિજય મળ્યો હતો. જ્યારે કોંગ્રેસને 18 ટકા વોટ સાથે 42 બેઠકો, એનસીપીને 17.2 ટકા વોટ સાથે 41 બેઠકો પર જીત મળી હતી.\nઆના સિવાય પ્રકાશ આંબેડકરની બહુજન અઘાડી પાર્ટીને 0.6 ટકા વોટ સાથે ત્રણ બેઠકો, પીડબલ્યૂપીઆઈને 1 ટકા વોટ સાથે ત્રણ બેઠકો અને ઓવૈસીની પાર્ટી AIMIMને 0.9 ટકા વોટ સાથે2બેઠકો જીતવામાં સફળતા મળી હતી. સમાજવાદી પાર્ટીને એક બેઠક અને અપક્ષને સાત બેઠકો પર જીત મળી હતી.\nમહત્વપૂર્ણ છે કે 25 વર્ષોમાં પહેલીવાર શિવસેના અને ભાજપ અલગ-અલગ ચૂંટણી લડયા હતા અને પોતાના દમ પર કોઈપણ બહુમતી સુધી પહોંચી શક્યા ન હતા. ચૂંટણી બાદ બંને પક્ષોએ ફરી એકવાર ગઠબંધન કરીને સરકાર બનાવી હતી. તેવી જ રીતે કોંગ્રેસ અને એનસીપી પણ અલગ-અલગ ચૂંટણી લડયા હતા.\nPrevious article5દિવસમાં 1.32 રૂપિયા મોંઘુ થયું પેટ્રોલ, ડીઝલના પણ ભાવ વધ્યા\nNext article ગુજરાત વિધાનસભા પેટાચૂંટણીઃ ભાજપ અને કોંગ્રેસમાં દાવેદારોનો રાફડો ફાટ્યો\nMaharashtra Assembly polls: Pawar takesalast shot on New Delhi!


Home / ટેક્નોલોજી / આ છે પાણીથી ચાલતી બાઈક, જે ૧ લીટર પાણીમાં 500 કિમી ચાલે છે\nશું પાણીથી બાઈક ચાલી શકે ખરા? શું પેટ્રોલ અને ડીઝલનો કોઈ મજબૂત વિકલ્પ બનાવવામાં આવ્યો છે? આજે અમુક લોકો એવા છે જે પોતાના વાહનો પેટ્રોલથી નહિ પણ પાણીથી ચલાવે છે. આ ખબર તમને ચોકાવી મુકે તેવી છે.\nબ્રાઝીલ ના સાઓ પાઉલોમાં રહેતા એક વ્યક્તિએ પેટ્રોલની કિંમતથી હેરાન થતા લોકો માટે હલ શોધી કાઢ્યો છે. તેમણે પાણીથી ચાલતી બાઈક બનાવીને ઈતિહાસ રચી કાઢ્યો છે.\n‘રિકાર્ડો એઝવેડોઇસ’ નામના આ વ્યક્તિ દ્વારા બનાવવામાં આવેલ બાઈકનું માઈલેજ પણ ખુબ જોરદાર છે. આ બાઈક એક લીટર પાણીમાં 500 કિલોમીટર ચાલે છે. આમાં એક બેટરી પણ લગાવવામાં આવેલ છે. આ બાઈકથી પ્રદૂષણમાં પણ ધટાડો થશે, જેથી એન્વાયરમેન્ટ પણ શુદ્ધ રહેશે.\nઆ બાઈકમાં પાણીથી બેટરી દ્વારા હાઇડ્રોજન ઉત્પન્ન થાય છે. આ હાઇડ્રોજન બાઈકમાં ફ્યુઅલ (ઈંધણ) તરીકે વાપરવામાં આવે છે. વેબ પોર્ટલ આરટી નેટવર્કના અનુસાર રિકાર્ડો એઝવેડોઇસ એ સામાન્ય મોટરસાયકલ માં મિકેનિકલ બદલીને તેને પાણીથી ચલાવવાનું ઈન્વેન્શન કર્યું છે. આનું નામ ‘ટી પાવર H2O’ રાખવામાં આવ્યું છે.\nરિકાર્ડો એઝવેડોઇસ જણાવે છે કે તેમને આ બાઈક બનાવવામાં માટે બેઝિક ટેકનોલોજીનો ઉપયોગ કર્યો છે. આ બાઈકમાં પાણી ભરવા માટે ટેંક પણ છે. રિકાર્ડો હવે પોતાના બાઈકના ટેસ્ટીંગ માટે તૈયાર છે. જો આ બાઈક સફળ થઇ તો ટુ-વ્હીલર સેક્ટરમાં નવી ક્રાંતિ આવી શકે છે.\nઆજે જ બનાવો જલ્દી બની જાય તેવી ‘પુદીના ની ચટણી’\nસામગ્રી * ૨ કપ તાજા પુદીના ના પાન, * ૨...